22. ބިލިއަން ރުފިޔާއާ އެކު ޖަނަވަރީ މަހު މީރާއަށް ރެކޯޑް އަދަދެއްގެ އާމްދަނީ ބަލައިގެންފި\nޖަނަވަރީ 2017 ގައި މީރާއަށް2ބިލިއަން ރުފިޔާއަށް ވުރެ ގިނަ ފައިސާ ބަލައިގެންފައިވާކަމަށް އެ އޮތޯރިޓީން މައުލޫމާތު ދީފިއެވެ. މިއީ، އެ އޮތޯރިޓީގެ ތާރީޚުގައި މީލާދީ މަހެއްގެ ތެރޭގައި އެންމެ ގިނަ ފައިސާ ބަލައިގަތް ފަހަރެވެ.\nޖަނަވަރީ މަހަކީ ޓެކުހުގެ މުހިއްމު ސުންގަޑިތަކެއް އަންނަ މަހެކެވެ. އެ ގޮތުން މިދިޔަ ޖަނަވަރީ 29 ވަނަ ދުވަހަކީ 2016 ގެ ފަހު ކުއާޓަރ އަދި ޑިސެންބަރު މަހުގެ ޖީ.އެސް.ޓީ ދެއްކުމުގެ ފަހު ދުވަހެވެ. އަދި ޖަނަވަރީ 31 ވަނަ ދުވަހަކީ 2016 ވަނަ އަހަރުގެ ބީ.ޕީ.ޓީ ދެވަނަ އިންޓަރިމް ޕޭމަންޓް ދެއްކުމުގެ ފަހު ދުވަހެވެ.\nސުންގަޑިއަށް ޓެކްސް ބަޔާންތައް ހުށަހަޅައި ފައިސާ ދެއްކުމުގައި ލުއި ފަސޭހަ އިންތިޒާމެއް ހަމަޖައްސައި ދިނުމުގެ ގޮތުން، މީރާގެ އޮފީސްތަކުގެ އިތުރުން، ޖަނަވަރީ 29 އިން 31 ގެ ނިޔަލަށް ކުރީގެ ޖަމާލުއްދީން ސްކޫލުގެ ހޯލުގައި ވަގުތީ ކައުންޓަރުތަކެއް ޤާއިމުކޮށް، މި މަހުގެ ތެރޭގައި 28،000 އަށް ވުރެ ގިނަ ފަރާތްތަކަށް ޚިދުމަތް ފޯރުކޮށްދީފައިވާކަމަށް އެ އޮތޯރިޓީން ހާމަކުރެއެވެ.


Japan in raajje ah covid vaccine hadhiyaa kuranee\nޖަޕާން ފޮރިން މިނިސްޓަރު ޓާރޯ ކޯނޯ އާއި ރާއްޖޭގެ ފޮރިން މިނިސްޓަރު އަބްދުﷲ ޝާހިދު --- ފޮޓޯ: ފޮރިން މިނިސްޓްރީ\nކޮވެކްސް ފެސިލިޓީގެ ދަށުން ޖަޕާނުން ރާއްޖެއަށް ކޮވިޑް ވެކްސިން ހަދިޔާ ކުރުމަށް ނިންމައިފިއެވެ.\nޖަޕާނުން ރާއްޖެއަށް ވެކްސިން ހަދިޔާ ކުރުމަށް ނިންމާފައި ވާކަން އިއުލާނު ކުރައްވަމުން ފޮރިން މިނިސްޓަރު އަބްދުﷲ ޝާހިދު ވިދާޅުވީ ޖަޕާނުން ކޮވެކްސް ފެސިލިޓީގެ ދަށުން 10 ގައުމަކަށް 11 މިލިއަން ވެކްސިން ޑޯޒް ފޯރު ކޮށްދިނުމަށް ނިންމާފައިވާ ކަމަށެވެ. ޖަޕާނުން ވެކްސިން ފޯރުކޮށްދިނުމަށް ކަނޑައެޅި ގައުމުތަކުގެ ތެރޭގައި ރާއްޖެ ހިމެނޭ ކަމަށެވެ. ނަމަވެސް އެ ގައުމުން ހަދިޔާ ކުރަނީ ކޮން ވައްތަރެއްގެ ވެކްސިނެއް ކަމެއް އަދި ކިތަށް ޑޯޒް ކަމެއް ސާފެއް ނޫނެވެ.\nމިކަމުން ރާއްޖެއާއި ޖަޕާނުގެ ގާތް ގުޅުން ހާމަކޮށްދޭކަމެއްކަމަށާއި، އެކަމަށްޓަަކައި ޖަޕާނު ސަރުކާރާއި ރައްޔިތުންނަށް ޝުކުރު އަދާކުރާކަމަށް ވެސް މިނިސްޓަރު ޝާހިދު ވިދާޅުވި އެވެ.\nކޯވެކްސް ފެސިލިޓީއަކީ ދުނިޔޭގެ ހުރިހާ ގައުމަކަށް ހަމަހަމަކަމާއިއެކު ކޯވިޑް-19 ވެކްސިން ފޯރުކޮށްދިނުމުގައި ދުނިޔޭގެ ސިއްހަތު ޖަމުއިއްޔާ އިން އިސްވެ އުފައްދާފައިވާ ފެސިލިޓީއެކެވެ. އެ ފެސިލިޓީގެ ދަށުން ނޫނަސް، ދިވެހި ސަރުކާރުން އަންނަނީ ރާއްޖެއަށް ބޭނުންވާ ވެކްސިން ހޯދުމުގެ މަސައްކަތްކުރަމުންނެވެ.\nރާއްޖޭގައި ފުރަތަމަ ޖެހީ ކޮވިޝީލްޑް ވެކްސިންނެވެ. ދެވަނަ ޑޯޒް ދެނީ ކޮވިޝީލްޑް ޖެހި މީހުންނަށެވެ. އޭގެ ފަހުން މިހާރު ޖަހަމުން ދަނީ ޗައިނާގެ ސިނަފޯމް ވެކްސިނެވެ. ސިނަފޯމްގެ ދެވަނަ ޑޯޒް ފުރަތަމަ ޑޯޒް ޖަހާތާ ހަތަރު ހަފްތާ ފަހުން ދޭނެ އެވެ.ރާއްޖޭގައި މިހާރުވެސް ވެކްސިން ޕްރޮގްރާމް ކުރިއަށްދާއިރު، ރާއްޖޭގައި މިހާރު ދެމުންދަނީ ޗައިނާގެ ސިނޯފާމް ވެކްސިންއާއި އިންޑިއާގެ ކޮވިޝީލްޑް ވެކްސިނެވެ.\nފޮރިން މިނިސްޓްރީ އަބްދުﷲ ޝާހިދު ޖަޕާން + ކޮވިޑް-19 ކޮވިޑް-19 އިގެ ބަލާއާފާތް ކޮވިޑް ވެކްސިން


Raees Nasheed ge thaureef Raees ah: "Mi haalathugai ves fenunee kehtherikan" | Jazeera\tރައީސް ނަޝީދުގެ ތައުރީފް ރައީސްއަށް: މި ހާލަތުގައި ވެސް ފެނުނީ ކެތްތެރިކަން - Jazeera\nރައީސް ނަޝީދުގެ ތައުރީފް ރައީސްއަށް: މި ހާލަތުގައި ވެސް ފެނުނީ ކެތްތެރިކަން\nނާޒިމް ހަސަން August 20, 2020 228 views0\nކޮވިޑް-19ގެ ބަލިމަޑުކަމުގައި ވެސް ރައީސް އިބްރާޙިމް މުހައްމަދު ސޯލިހުގެ ފަރާތްޕުޅުން ފެނުނީ ކެތްތެރިކަމާއި ހިތްވަރުގަދަކަން ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nލަންކާ މޯލްޑިވްސް ބިޒްނަސް ކައުންސިލް 12 ވަނަ އަހަރީ ބައްދަލުވުމުގައި ވާހަކަފުޅު ދައްކަވަމުން ރައީސް ނަޝީދު ވަނީ ކޮވިޑްއިން އަރައިގަތުމަށް ރައީސް އިބްރާހިމް މުހައްމަދު ސޯލިހު ކުރައްވާ މަސައްކަތަށް ތައުރީފް ކުރައްވާފައެވެ.\nރައީސް ނަޝީދު ވިދާޅުވީ މި ހާލަތުގައި ފެނިގެން ދިޔައީ ރައީސް ސޯލިހުގެ ހިތްވަރުގަދަކާއި ކެތްތެރިކަން ކަމަށެވެ. ރައީސް ނަޝީދު ވިދާޅުވީ އެހެން ބޭފުޅަކަށް ނޭނގޭ މިންވަރަށް ރާއްޖެ އޮތް ހާލަތު ރައީސް ސޯލިހަށް އެނގިވަޑައިގަންނަވާ ކަމަށާއި ބަލި ފެތުރޭ މިންވަރު ހިފެހެއްޓިފައިވަނީ އެހެންވެ ކަމަށެވެ.\nބަލި ފެތުރޭ މިންވަރު ހިފެހެއްޓިފައިވާ ކަމަށް ރައީސް ނަޝީދު ވިދާޅުވި ނަމަވެސް މާލޭއިން އަދިވެސް ކޮންމެ ދުވަހަކު ވެސް ގިނަ އަދަދެއްގެ މީހުން ބައްޔަށް ދަނީ ޕޮޒިޓިވްވަމުންނެވެ. ރައީސް ނަޝީދު މީގެކުރިން ވަނީ ކޮވިޑް-19އަކީ ހުރިހާ ކަމެއް ހުއްޓާލައިގެން ތިބެން ޖެހޭ ކަމެއް ނޫން ކަމަށް ވިދާޅުވެ ވާހަކަފުޅު ދައްކަވާފައެވެ.\nއެމަނިކުފާނު ވަނީ އެޗްޕީއޭއިން މީހުން އެއްވެ އުޅުން މަނާކޮށްފައިވަނިކޮށް ރައްޔިތުންގެ މަޖިލީހުގެ ޖަލްސާތައް ވެސް ބާއްވަވާފައެވެ. އަދި ކޮވިޑްގެ ހާލަތުގައި މުހިންމު މަސައްކަތްތަކެއް މަޖިލީހުގެ ތެރެއިން ކުރެއްވިއެވެ. އޭގެ ތެރޭގައި ކޮވިޑްގައި ސަރުކާރުން ކުރާ ހަރަދުތައް އޮޑިޓްކުރަން އެންގުން ހިމެނެއެވެ.\nރައީސް ނަޝީދު މިއަދު ވިދާޅުވީ ބަލިމަޑުކަމުގައި އެންމެ މުހިންމީ ސަލާމަތާއި ރައްކާތެރިކަން ކަމަށާއި ނަމަވެސް ދިރިއުޅުމަށް މަސައްކަތް ކުރަން ވެސް ޖެހޭ ކަމަށެވެ.\nރައީސް ނަޝީދު ވިދާޅުވީ ރާއްޖޭގައި މިހާރު ވެސް ކޮވިޑް-19ގެ ބަލި ފެތުރެމުންދާއިރު ދިވެހިން މިހާރު ވަނީ އެ ބައްޔާއެކު އުޅެން ދަސްކޮށްފައި ކަމަށެވެ. މާލޭގައި ކޮވިޑް ފެތުރެމުންދާއިރު ގައިދުރުކުރުމާއި އަތް ދޮވުން ފަދަ ކަންކަމަށް ރައްޔިތުން ވަނީ ހޭނިފައެވެ. އަދި މާސްކު އެޅުން މަޖުބޫރުކޮށްފައިވާއިރު ހިދުމަތްދޭ ތަންތަނުން ވެސް ސަލާމަތީ ރައްކާތެރިކަމުގެ ފިޔަވަޅުތައް ވަނީ އަޅާފައެވެ.


ޕްރެޒިޑެންޓްސް ކަޕް ރިކްރިއޭޝަނަލް ފުޓްސަލް މުބާރާތް: އެމްސީއެސް އިން ތަފާތު ބޮޑުކޮށް ޑީއެންއާރު ބަލިކޮށްފި\n07 އޮކްޓޯބަރ 2017\nޕްރެޒިޑެންޓްސް ކަޕް ރިކްރިއޭޝަނަލް ފުޓްސަލް މުބާރާތުގައި މިއަދު ހަވީރު މޯލްޑިވްސް ކަރެކްޝަނަލް ސަރވިސް (އެމްސީއެސް) އާއި ޑިޕާޓްމަންޓް އޮފް ނޭޝަނަލް ރަޖިސްޓްރޭޝަން (ޑީއެންއާރު) ބައްދަލުކުރިމެޗް 0-18 ގެ ނަތީޖާއަކުން އެމްސީއެސް ކާމިޔާބު ކޮށްފިއެވެ.\nމިއަދުގެ މެޗަށްފަހު ކޮމިޝަނަރ އޮފް ޕްރިޒަންސް އަހްމަދު ޝިހާންވަނީ ޓީމުގެ ކުޅުންތެރިންނާއި އޮފިޝަލުންނާ ބައްދަލުކުރައްވާ މެޗުގައި ދެއްކި ކުޅުމަށް ތައުރީފު ކުރައްވާ ޝުކުރު އަދާކުރައްވާފައެވެ.\nމިއަދުގެ މެޗުގެ ފުރަތަމަ ހާފުގައި އެމްސީއެސް އަށް ކާމިޔާބުކުރެވުނީ ފަސްލަނޑެވެ. ފާހުހާފުގައި 13 ލަނޑު ޖަހާފައިވެއެވެ.\nމިއަދުގެ މެޗުގައި އެމްސީއެސް ޓީމުގެ ލަނޑުތައް ކާމިޔާބުކޮށްދިނީ ހުސެން އަލީ ފަސް ލަނޑު، ހުސެން ނާފިޒް ހަތަރު ލަނޑު، އިބްރާހިމް ހަލީމް ތިން ލަނޑު، ޖައިލަމް ޖަމީލު ދެލަނޑު، އަބްދުﷲ ޖަމީލު ދެލަނޑު، މޫސާ ހަސަންފުޅު އެއްލަނޑު އަދި އާދަމް ހުސައިން މަނިކު އެއްލަނޑެވެ.\nދެން އެމްސީއެސް ބައްދަލުކުރާނީ އަންނަ ހޯމަދުވަހުގެރޭ 20:00 ގައި މިނިސްޓްރީ އޮފް އިކޮނޮމިކް ޑިވެލޮޕްމަންޓާއެވެ.


އަތޮޅުކައުންސިލްގެ ނާއިބު ރައީސް\nއިންފްރާސްޓްރަކްޗަރ އެންޑް އިކޮނަމިކް ޑިވެލޮޕްމަންޓް ޔުނިޓް\n· ލާމަރުކަޒީ ޤާނޫނާއި، ކައުންސިލްގެ ހިންގާ ޤަވާއިދުގައި ކަނޑައެޅިފައިވާ ގޮތުގެމަތީން ކައުންސިލްގެ ނާއިބު ރައީސްގެ ހައިޞިއްޔަތުން އުފުލަންޖެހޭ މަސްޢޫލިއްޔަތުތައް އުފުލުން\n· ލާމަރުކަޒީ ޤާނޫނުގެ 19 ވަނަ މާއްދާއިން މަތިކޮށްފައިވާ ޒިންމާ އުފުލުން\n· ޤާނޫނުގެ ދަށުން އަތޮޅު ކައުންސިލަށް ލިބިފައިވާ ބާރާއި، މަސްއޫލިއްޔަތު އަދާކުރުމަށްޓަކާ ކައުންސިލްގެ އިޚްތިޞާޞްގައި ހިމެނޭ ތަރައްޤީގެ މަސްރޫޢުތައް ރަށުކައުންސިލުން ތަންފީޒުކުރުމުގެ ކަންތައްތައް ހިނގާ ނުހިނގާގޮތް ބެލުން\n· ދިވެހިރާއްޖޭގެ ބިމާބެހޭ ޤާނޫނާއި އަދި އެހެން ޤާނޫނުތަކުން ބަޔާންކޮށްފައިވާ ގޮތުގެމަތިން އިޤްތިޞާދީ ނުވަތަ އިޖްތިމާއީ ބޭނުންތަކަށް ކައުންސިލްގެ ނަމުގައި ބިންބިމާއި، ފަރާއި ފަޅު ހޯދުން\n· އިޤްތިޞާދީ ނުވަތަ އިޖުތިމާޢީ، ބޭނުންތަކަށް ކައުންސިލްގެ ނަމުގައި ހޯދާ ބިންބިމާއި، ފަރާއި ފަޅު ފަދަ ތަންތަނުގައި އިންވެސްޓް ކުރުމާއި، އަދ އިންވެސްޓްމަންޓްތައް ކައުންސިލުން ނިންމާ ގޮތެއްގެ މަތިން ކައުންސިލްގެ ނަމުގައި މިލްކު ކުރުން\n· އިޤްތިޞާދީ ނުވަތަ އިޖްތިމާޢީ ބޭނުންތަކަށް ކައުންސިލުން ނިންމާފައިވާ ގޮތުގެމަތިން ކައުންސިލްގެ ނަމުގައި އުފުލޭ އަދި ނުއުފުލޭ މުދާ ހޯދުމާއި މިލްކްކުރުން.\n· ކައުންސިލްގެ ބެލުމުގެ ދަށުގައި ހުންނަ އުފުލޭ މުދަލާއި، ނުއުފުލޭ މުދާ ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން ހެދޭ ގަވައިދުގައިވާ ގޮތުގެމަތިން އެހެން ފަރާތްފަރާތަށް ކުއްޔަށް ދިނުމާއި ދޫކުރުމަށް ކައުންސިލުން ނިންމުމުން ދިނުމާއި، ދޫކުރުން.\n· އިދާރީ ދާއިރާގެ ފެންވަރުގައި ކައުންސިލުން ދޭންޖެހޭ ޚިދްމަތްތައް ފޯރުކޮށްދިނުމަށްޓަކައި އަތޮޅުކައުންސިލުން ނިންމުމުން އެކިފަރާތްތަކާއެކު އެގްރީމެންޓްކޮށް ވިޔަފާރީގެ މުޢާމަލާތްކުރުން.\n· ދިވެހިރާއްޖޭގެ ޤާނޫނުތަކާ އެއްގޮތްވާ ގޮތުގެމަތިން އިދާރީ ދާއިރާގެ ފަތުރުވެރިކަމާއި މަސްވެރިކަމާއި، ދަނޑުވެރިކަމާއި، އެހެނިހެން ސިނާޢަތުތައް ކުރިއެރުވުމަށް ކައުންސިލުން ނިންމާފައިވާ ގޮތުގެ މަތިން އެހީތެރިވެދީ މަސައްކަތްކުރުން.\n· އިދާރީ ދާއިރާގެ ތަރައްޤީގެ ޕްލޭންގައި ހިމެނޭ ކަންތައްތަކުގެ ތެރެއިން ވަކި ރަށުކައުންސިލަކާ ޙަވާލުނުކޮށް ހުންނަ މަޝްރޫޢުތައް ހިންގުން.\n· އަތޮޅުކައުންސިލްގެ އިދާރާއާއި އަތޮޅުގެއާއި، އަތޮޅު ކައުންސިލްގެ ބެލުމުގެ ދަށުގައި ހުންނަ ޢިމާރާތްތައް މަރާމާތުކޮށް ބެލެހެއްޓުން.\n· އަތޮޅުގައި ހިންގާ ތަރައްޤީގެ މަޝްރޫޢުތަކާބެހޭ މަޢުލޫމާތު ހޯދުން.\n· ރަށްރަށުގެ މަގާއި ބަނދަރު ހެދުމާއި، މަރާމާތުކުރުން.\n· އަތޮޅު ކައުންސިލް އިދާރާގެ އެއްގަމާއި، ކަނޑުގެ ވެހިކަލްތައް ބެލެހެއްޓުން.\n· ރަށްރަށުގެ ފާލަން އެޅުމާއި، ފާލަން މަރާމާތުކުރުމުގެ ކަންތައް ބެލެހެއްޓުން.\n· ބޯފެނާއި ނަރުދަމާ ނިޒާމާބެހޭ ކަންތައްތައް ބެލެހެއްޓުން.\n· ރަށްރަށުގެ ކަރަންޓާ ގުޅޭގޮތުން ހިންގާ ކަންތައްތައް ބެލެހެއްޓުން.\n· ސަރުކާރުން އިދާރީ ދާއިރާގައި ހިންގާ ތަފާތު ޕްރޮޖެކްޓްތަކާ ގުޅޭ ކަންތައްތައް ބެލެހެއްޓުން.\n· ރަށްރަށުގެ ނެރުމަގު ފުންކުރުމުގެ ކަންތައް ބެލެހެއްޓުން.\n· ރަށްރަށުގެ ގިރާ ސަރަޙައްދުތައް ޙިމާޔަތްކުރުން.\n· ރަށްރަށުގެ ކުނި ނައްތާލުމާގުޅޭ ކަންތައްތައް ބެލެހެއްޓުން.\n· ފެރީ ދަތުރުތަކާބެހޭ ކަންތައްތައް ބެލެހެއްޓުން.\nރަށްރަށުގައި ކުޅިވަރު ކުޅޭނެ ތަންތަން ހެދުން.\n· ރަށްރަށުގެ ތިމާވެއްޓަށް ލިބޭ ގެއްލުންތައް ދިރާސާކޮށް ރިޕޯޓް ފޮނުވަންޖެހޭ ތަންތަނަށް ފޮނުވުން.\n· ރަށްރަށުގެ ރައްޔިތުންނަށް ބޯހިޔާވަހިކަން ހޯދައިދިނުމަށް ކުރަންޖެހޭ މަސައްކަތްތައް ކައުންސިލުން ނިންމާގޮތެއްގެ މަތިން ކުރުން.\n· އަތޮޅު ކައުންސިލުން ހަމަޖައްސަންޖެހޭ ދަތުރުތައް ހަމަޖެއްސުން.\n· ކުޑަކުދިންގެ ޕާކާއި، ރެސްޓިންގ ޕޮއިންޓް ރަށްރަށުގައި ހެދުން.\n· ޕްރޮކިއުމެންޓްގެ އެންމެހައި މަސައްކަތްތައް ކުރުން.\n· އެއްގަމާއި ކަނޑުގެ ލައިސަންސް ދޫކުރުމުގެ މަސައްކަތް ކުރުން\n· އެއްގަމާއި ކަނޑުގެ އުޅަނދުފަހަރުގެ ރަޖިސްޓްރީ ދޫކުރުން.\n· ރޯޑުވާދިނަސް، އޮޑީ ނަންބަރ އަދި ސަރވޭ ކުރުމުގެ މަސައްކަތް ކުރުން.\nޔުނިޓްގެ އެންމެހާ މަސައްކަތްތައް ބެލެހެއްޓުން\nޕޮލިސީ ޕްލޭނިންގ ރިސާޗް އެންޑް މޮނިޓަރިންގ ޔުނިޓް\n· ލާމަރުކަޒީ ޤާނޫނާއި، ކައުންސިލްގެ ހިންގާ ޤަވާއިދުގައި ކަނޑައެޅިފައިވާ ގޮތުގެމަތީން އަތޮޅުކައުންސިލްގެ މެމްބަރެއްގެ ހައިސިއްޔަތުން ޤާނޫނުގެ 20 ވަނަ މާއްދާއިން މަތިކޮށްފައިވާ މަސްޢޫލިއްޔަތުތަކައި ޒިންމާތަށް އުފުލުން\n· އިދާރީ ދާއިރާގެ ތަރައްޤީގެ މަޝްރޫޢުތައް ރޭވުމުގައި ރައްޔިތުންގެ ޚިޔާލާއި މަޝްވަރާ ކަމާބެހޭ ފަރާތްތަކަށް ދިނުން.\n· އަތޮޅުކައުންސިލަށް ލިބިދީފައިވާ ބާރާއި، މަސްއޫލިއްޔަތު އަދާކުރުމަށްޓަކައި ކައުންސިލްގެ އިޚްތިޞާޞްގައި ހިމެނޭ ކަންތައްތައް ތަންފީޒް ކުރުމަށް ބޭނުންވާ ޕްލޭންތައް ހެދުން.\n· ރަށުކައުންސިލްތަކުން ހިންގާ ޙަރަކާތްތައް ވިލަރެސްކުރުން.\n· ރަށުކައުންސިލްތައް ހިނގާ ނުހިނގާގޮތް ބެލުމާއި، ރަށުކައުންސިލްތަކުގެ މަސްއޫލިއްޔަތު އަދާކުރާ މިންވަރުބެލުން.\n· ޢަމަލްކުރެވެމުންދާ އަތޮޅު ތަރައްޤީގެ ޕްލޭންގެ މުއްދަތު ހަމަވުމުގެ4މަސްދުވަސް ކުރިން، ޤައުމީ ތަރައްޤީގެ ޕްލޭނަށް އަމާޒުކޮށްގެން ކުރިއަށްއޮތް5އަހަރު ދުވަހަށް ތައްޔާރުކުރާ ތަރައްޤީގެ ޕްލޭން އެކުލަވައިލުން.\n· ރަށްރަށާބެހޭ މަޢުލޫމާތު އެއްކުރުން.\n· އުފަންވާ ކުދިންނާއި، މަރުވާ މީހުންނާބެހޭ ރިޕޯޓްތައް ބެލެހެއްޓުން.\n· ރަށްރަށުން ބޭރުކުރެވުނު ދަނޑުވެރިކަމުގެ ތަކެތީގެ ރިޕޯޓް ފޮނުވުން.\n· ތިމާވެށީގެރިޕޯޓް ފޮނުވަންޖެހޭ ފަރާތްތަކަށް ފޮނުވުން.\nކަނދުފަތި ކައިރިން ބާނާ މަހުގެ ހިސާބު ފޮނުވަންޖެހޭ ފަރާތްތަކަށް ފޮނުވުން.\n· މަސްވެރިކަމުގެ މަސްދުވަހުގެ ރިޕޯޓް ފޮނުވަންޖެހޭ ފަރާތްތަކަށް ފޮނުވުން.\n· އަތޮޅު ކައުންސިލް އިދާރާގެ އިންވެންޓްރީ ލިޔެ ބެލެހެއްޓުން.\nޔުނިޓްގެ އެންމެހާ ޒިންމާތައް ބެލެހެއްޓުން\nދިއްދޫ ދާއިރާ · ލާމަރުކަޒީ ޤާނޫނާއި، ކައުންސިލްގެ ހިންގާ ޤަވާއިދުގައި ކަނޑައެޅިފައިވާ ގޮތުގެމަތީން ކައުންސިލްގެ ނާއިބު ރައީސްގެ ހައިޞިއްޔަތުން އުފުލަންޖެހޭ މަސްޢޫލިއްޔަތުތައް އުފުލުން\n· އިޤްތިޞާދީ ނުވަތަ އިޖުތިމާޢީ، ބޭނުންތަކަށް ކައުންސިލްގެ ނަމުގައި ހޯދާ ބިންބިމާއި، ފަރާއި ފަޅު ފަދަ ތަންތަނުގައި އިންވެސްޓް ކުރުމާއި، އަދި އިންވެސްޓްމަންޓްތައް ކައުންސިލުން ނިންމާ ގޮތެއްގެ މަތިން ކައުންސިލްގެ ނަމުގައި މިލްކު ކުރުން\nކެލާ ދާއިރާ · ލާމަރުކަޒީ ޤާނޫނާއި، ކައުންސިލްގެ ހިންގާ ޤަވާއިދުގައި ކަނޑައެޅިފައިވާ ގޮތުގެމަތީން އަތޮޅުކައުންސިލްގެ މެމްބަރެއްގެ ހައިސިއްޔަތުން ޤާނޫނުގެ 20 ވަނަ މާއްދާއިން މަތިކޮށްފައިވާ މަސްޢޫލިއްޔަތުތަކައި ޒިންމާތަށް އުފުލުން\n· އަތޮޅުކައުންސިލަށް ލިބިދީފައިވާ ބާރާއި، މަސްއޫލިއްޔަތު އަދާކުރުމަށްޓަކައި ކައުންސިލްގެ އިޚްތިޞާޞްގައި ހިމެނޭ ކަންކަން ތަންފީޒުކުރުމަށް ބޭނުންވާ ބަޖެޓް ތައްޔާރުކުރުން.\n· އަތޮޅު ރައްޔިތުންގެ މާލިއްޔަތާއި، އެންމެހައި ވަސީލަތްތައް ބެލެހެއްޓުން.\n· ތަރައްޤީގެ ޙަރަކާތްތައް ހިންގުމަށް ބޭނުންވާ ފައިސާ ހޯދުމަށް ޤާނޫނުގައި ކަނޑައަޅާފައިވާ ހުދޫދުގެ ތެރޭގައި ކައުންސިލުން ނިންމުމުން މާލީ އިދާރާތަކުން ދަރަންޏަށް ފައިސާ ނެގުމާއި، އެފަދަ ދަރަނިތަކުގެ ޙިމާޔަތެއްގެ ގޮތުގައި ކައުންސިލްގެ އެކިއެކި މާލީ ޙައްޤުތަކާއި، މަޞްލަޙަތުތަކާއި، މިލްކިއްޔާތުތައް ދަރަނި ދޫކުރާ ފަރާތްތަކަށް ހުށަހެޅުމާއި، ތަފާތު އެކި ކަންކަމަށް ފަންޑު އުފެއްދުން.\n· ތަރައްޤީގެ ޙަރަކާތްތައް ހިންގުމަށް ބޭނުންވާ ފައިސާ ހޯދުމަށް ޤާނޫނުގައި ކަނޑައަޅާފައިވާ ޙުދޫދުގެ ތެރޭގައި، ކައުންސިލުން ނިންމުމުން މުނިސިޕަލް ބޮންޑާއި، ބިލާއި، މުނިސިޕަލް ސެކިއުރިޓީފަދަ އެކިއެކި މާލީ ސެކިއުރިޓީތައް އެކަށައަޅައި އެފަދަ ސެކިއުރިޓީތައް ސްޓޮކް އެކްސްޗޭންޖް މެދުވެރިކޮށް ވިއްކުން.\n· ރަށުކައުންސިލްތަކަށް ބޭނުންވާ ފަންނީ، މާލީ އެހީ ފޯރުކޮށްދިނުމުގައި އެހީތެރިވުން.\n· ފައިސާގެ ހިސާބުތައް ހިންގައި ބެލެހެއްޓުމުގައި ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގައިވާގޮތަށް ފުރިހަމަކުރުން.\n· ކައުންސިލްގެ ފާއިތުވި އަހަރުގެ އޮޑިޓް ރިޕޯޓް މާޗް މަހުގެ 10ގެ ކުރިން ފޮނުވާފައިވޭތޯ ބެއްލެވުން.\n· ފައިސާއާބެހޭ އެންމެހައި ހިސާބުތައް ލިޔެ ބެލެހެއްޓުމުގެ ކަންކަން ގެންދަވާގޮތް ބެއްލެވުން.\n· މުސާރައާއި އެލަވަންސް ދިނުމަށްޓަކައި ކުރަންޖެހޭ މަސައްކަތް ހިނގާނުހިނގާގޮތް ބެއްލެވުން.\n· ފައިސާ ހަވާލުކުރުމާއި، ފައިސާ ބަލައިގަތުމާބެހޭ ކަންކަން ހިންގާގޮތް ބެއްލެވުން.\n· ރަށްރަށުގެ ރައްޔިތުންގެ މާލިއްޔަތު ލިޔެ ބެލެހެއްޓުމުގެ ކަންކަން ގެންދާގޮތް ބެއްލެވުން.\n· ކުއްޔަށް ދޫކުރެވޭ ބިންބިމުގެ މަޢުލޫމާތު އެއްކުރުމާއި، އެ ތަންތަނަށް ލިބޭ ފައިސާގެ މަޢުލޫމާތު ލިޔެ ބެލެހެއްޓުމުގެ މަސައްކަތް ކުރެވޭގޮތް ބެއްލެވުން.\n· އެސް.ޓީ.އޯ ކްރެޑިޓް ސްކީމުގެ ފައިސާގެ ހިސާބުތައް ފޮނުވަމުން ގެންދެވޭތޯ ޗެކްކުރެއްވުން.\n· އެކިއެކި ފަންޑުތަކާބެހޭ ކަންތައްތަކާއި، ހިސާބުތައް ބަލަހައްޓަމުން ގެންދޭތޯ ބެއްލެވުން.\n· ހޮވާ ތަކެއްޗާއި، ލަނގުވާ ތަކެތީގެ މަޢުލޫމާތު ފޮނުވާތޯ ޗެކްކުރުން.\n· ފަޅުރަށްރަށާ ގުޅޭގޮތުން އަންނަ ކަންތައްތައް ބަލަހައްޓާގޮތް ބެއްލެވުން.\n· ސަރުކާރުގެ ބައެއް މުއައްސަސާގެ އާމްދަނީ ބަލަހައްޓަމުންދާ ގޮތް ބެއްލެވުން.\n· ނީލަންކިޔަންޖެހޭ ތަކެތި ޤަވައިދުން ނީލަން ކިޔާތޯ ޗެކްކުރުން.\n· އަތޮޅު ކައުންސިލުން ހަމަޖައްސާގޮތެއްގެ މަތިން ރަށުކައުންސިލް އިދާރާގެ ހިސާބުތައް އޮޑިޓްކުރުގެ ކަންކަން ހިނގާތޯ ބެއްލެވުން.\n· އަތޮޅު ކައުންސިލަށް އާމްދަނީ ލިބޭ ގޮތުގެ ތަފްޞީލް ލިޔެ ބަލަހައްޓަމުން ދޭތޯ ޗެކްކުރުން.\n· އަތޮޅު ކައުންސިލް އިދާރާ ހިންގުމަށް ބޭނުންވާ ތަކެތި ބަޖެޓުން ހޯދަމުން ގެންދޭތޯ ބެއްލެވުން.\n· ކައުންސިލަށް ލިބޭ ފައިސާއާއި ކުރެވޭ ޚަރަދުތަކާ ގުޅިގެން ސަރުކާރަށް ފޮނުވަންޖެހޭ ރިޕޯޓް ފޮނުވާތޯ ބެއްލެވުން.\nޔުނިޓްގެ އެންމެހާ ޒިންމާތައް އަދާކުރަމުންދާގޮތް ބެއްލެވުން.


Taxi Dhathuruthakah Aguthakaai Medhu Hihama Nujehigen Driver In Court ah - Vaguthu\nޓެކްސީ ދަތުރުތަކުގެ އަގުތަކާއި މެދު ހިތްހަމަ ނުޖެހި ޑްރައިވަރުން ކޯޓަށް\nމާލެ ސަރަހައްދުގައި ޓެކްސީ ކުރުމުގެ އަގަށް ސަރުކާރުން ގެނައި ބަދަލާ މެދު ހިތްހަމަނުޖެހިގެން، އަގުގެ އާ އުސޫލަށް އަމަލު ކުރުން ހުއްޓުވަން އެ މައްސަލަ ސިވިލް ކޯޓަށް ހުށައަޅަން ޓެކްސީ ޑްރައިވަރުން ނިންމައިފިއެވެ.\nބުރިޖު ހުރަސްކޮށް ކުރާ ދަތުރުތަކަށް މިހާރު ނަގަމުން ދަނީ 100 ރުފިޔާއެވެ. ބައެއް ޑްރައިވަރުން މިއަށްވުރެ ބޮޑުކޮށްވެސް ނަގަމުން ދެއެވެ. މި އަގުތަކަށް ބަދަލު ގެނެސް މިހާރު މާލެ ސަރަހައްދުގައި ޓެކްސީ ދަތުރަކަށް ނެގޭނެ އެންމެ ބޮޑު އަގަކީ 75 ރުފިޔާކަން ވަނީ ކަނޑައަޅާފައެވެ. އަދި މި އުސޫލަށް އަންނަ ބުދަ ދުވަހުން ފެށިގެން އަމަލު ކުރުމަށް ހުރިހާ ޑްރައިވަރުންނަށް ވަނީ އަންގާފައެވެ.\nއެހެން ނަމަވެސް ސަރުކާރުން ޓެކްސީ ދަތުރުތަކުގެ އަގުތަކަށް މި ގެނައި ބަދަލާއި މެދު ހިތްޖަމަ ނުޖެހިގެން އަގު ނެގުމުގެ އާ އުސޫލަށް އަމަލުކުރުން ހުއްޓުވައިދޭން އެދި މާދަމާ ސިވިލް ކޯޓަށް ހުށަހަޅަން ނިންމާފައިވާކަމަށް ޑްރައިވަރުންގެ ޖަމިއްޔާގެ ވަގުތީ ރައީސް އަބްދުﷲ އިބްރާހީމް "މިހާރު" ނޫހަށް ވަނީ ވިދާޅުވެފައެވެ.\nއޭނާ ވިދާޅުވީ، އެގޮތަށް ނިންމާފައި ވަނީ ގިނަ އަދަދެއްގެ ޑްރައިވަރުން ހުކުރު ވިލޭރޭ ހުޅުމާލޭގައި ބޭއްވި ބައްދަލުވުމެއްގައި ކަަމަށެވެ.\nޓްރާންސްޕޯޓް މިނިސްޓްރީން މިހާރު ކަނޑައަޅާފައިވާ މާލެ ސަރަހައްދުގެ ޓެކްސީ އަގުތަކަށް ބަލާއިރު މާލެ އަދި ހުޅުމާލޭގެ އެތެރޭގެ ދަތުރުތަކުގެ އަގަކީ މިހާރުވެސް ދަތުރު ކުރާ އަގުކަމަށްވާ -/25 ރުފިޔާ އަށެވެ.އަދި މާލެ - ހުޅުލެ، ހުޅުލެ - މާލެ ދަތުރެއްގެ އަގު -/60 ރުފިޔާއަށް ކަނޑައަޅާފައިވާއިރު، ހުޅުމާލެ – ހުޅުލެ، ހުޅުލެ - ހުޅުމާލެ ދަތުރެއްގެ އަގަކީ -/60 ރުފިޔާއެވެ. އަދި މާލެ- ހުޅުމާލެ، ހުޅުމާލެ - މާލެ ދަތުރެއްގެ އަގަކަށް ކަނޑައަޅާފައި ވަނީ -/75 ރުފިޔާއެވެ.\nއޮގަސްޓް 4, 2019 18:22\nޓެކްސީ ޑްރައިބަރުންނޭ މިސަރުކާރު ހިންގަނީ\nއޮގަސްޓް 4, 2019 19:39\nމިސަރުކާރުގެންނަން ވޯޓް ދިން މީހުން ރައީސް އޮފީހުން ބުނެގެން ކޯޓަށް ދަނީ .. ޙެ ހެ. ކޯޓުން ނެރެ ދޭނެ އަމުރެއް ... މިހިރީ ކުޅޭ ގޭމް... ބަލަން ތިބޭ... ބުނަން އޮންނާނެ ސަރުކާރުން ކުރާނީ ކީއްހޭ...\nއަޖައިބު އަންތަރީސް ވޭ! ބަލަ ޓެކްސީ ޚިދުމަތް ދެނީ އެމީހުންގެ އަމިއްލަ ޖީބުން، އަމިއްލައަށް ބުރަ މަސައްކަތްކޮގެން ހޯދި ފައިސާއިން ޓެކްސީ ގަނެގެން! އޭގެ މެއިންޓަނަންސް ކުރަނީ އަމިއްލަ ޖީބުން ޚަރަދުކޮށްގެން ބުނި އަގެއް ދީފައި! ރޯޑްވާދިނަސް، އިންސުއަރެންސް، އަހަރީ ފީ ދައްކަނީ އަމިއްލައަށް! ސަރުކާރުން ބަައިސެންޓުވެސް ޚަރަދެއް ނުކުރޭ! ޓެކްސީ ޚިދުމަތް ދެނީ އަމިއްލަ ޖީބުން ޚަރަދުކޮށްގެން! އަގުހެޔޮކޮށް ޕަބްލިކް ޓްރާންސްޕޯޓްގެ ހިދުމަތް ޤާއިމް ނުކޮށްދެވުމަކީ ސަރުކާރުގެ ފެއިލުއާއެއް!\nއޮގަސްޓް 4, 2019 22:24\nކޯޓަށް ހުށަހަޅައިގެން ޢާންމުން މަސްއަލާގެ ތެރެއަށް ތަދައްޚުލުވުން ރަގަޅު ޕޮއިންޓްތަކެއް އެބަހުރި.\n1. މިސާލަކަށް މީހަކު އައި.ޖީ.އެމް.އެޗަށް ދަތުރު ނަގައިގެން ދަނިކޮށް މަގުމަތިން އެހެން މީހަކު ޓެކްސީ ހުއްޓުވާފައި ހަމަ އައި.ޖީ.އެމް.އެޗަށް ދިޔަސް ދެމީހުން އަތުން ދަތުރެއްގެ ފުލް އަގު ނެގުން. (އެއްތަނަކަށް އެއްދަތުރެއްގައި ދިޔަ ދެމީހުން އަތުން ދެދަތުރެއްކަމަށް ހަދައި އަގު ނެގުން.)\n2. މަގުމަތިން ހުއްޓުވާ ތަނަކަށް ދާން އެދުމުން ، ޓެކްސީ ހުސް ކަމުގައިވިޔަސް މަޤްބޫލް ސަބަބެއްނެތި ދަތުރުކޮށްދޭން އިޢުތިރާޒު ކުރުން.\n3. ޑިކީއަށް އެއްޗެއް ލައިފިނަމަ އިތުރު ފައިސާ ނެގުން.\nއޮގަސްޓް 4, 2019 22:38\nޢަޅުގަނޑު ޢެއަރޕޯޓުން ލަގެޖު ލައިގެން މާލެ އައި ޓެކްސީ އިން ނެގި 150 ރުފިޔާ މީބޮޑުވަރެއް\nއޮގަސްޓް 4, 2019 22:47\nރައީސް ސޯލިހުގެ ސަރުކާރު ޓެކްސީ ޑްރައިވަރުން ބޭނުން ވާގޮތަށް\nއޮގަސްޓް 4, 2019 23:48\nމިކިޔަނީކީކޭ. ބްރިޖް ހުރަސްކޮށް ޓެކްސީ ދުއްވޭނެތަ؟ ބްރިޖް ހުރަސްކޮށް ޓެކްސީއެއް ދާތަނެއް އަދިއެއް މަށަކު ނުދެކެން. އެކަމަކު ބްރިޖް ހުރަސްކޮށް ބްރިޖްގެ މަތިން މަތިންދާބޯޓާއި ދޫނިސޫފާސޫފި ދާތަން މަށަށްވެސް ފެނޭ!\nއޮގަސްޓް 5, 2019 00:21\nކިހާބޮޑު ނޮހޮރޮއްޕާނެއްމީ. މިދެން މާބަރުގަދަ ބަޔަކީތަ\nއޮގަސްޓް 5, 2019 00:23\nތިހެން ތެޅިތެޅި ތިއްބާ ކާރުތަކެއް ގެންސް ޓެކްސީ ކުރަން ފެށީމަ ހުންނާނެ ފޯރި ހިފާފަ މާ ވަރުގެ ބައެއްކަމައްހެދިގެން ތިއަުޅެނީ ކޯޓައްދިޔސް އެއްޮަމެއް ނުވާނެ\nއޮގަސްޓް 5, 2019 00:31\nމަށަށް އަދިވެސް ބޮޑު ތި ނަގާ ވަރު. ރައްޔިތުން ފެލަނީޔޭ ޓެކްސީ ޑްރައިވަރުން\nއޮގަސްޓް 5, 2019 00:56\nސަރުކާރުގެ ބާރު ކެނޑިއްޖޭ...އެމީހަކު ބޭނުން ވައްތަރަކަށް ތެޅެންވީ މިތާ..އަހަރެންވެސް މާދަމާ ޕޭވްމަންޓުމަތީ ފިހާރަ ހުޅުވާނަން... އެއްކަމެއްވެސް ނުކުރެވޭނެ\nއޮގަސްޓް 5, 2019 02:28\nޓެކްސީ ދަތުރުގެ އަގު ބޮޑުވީމަ އެވާހަކަ ތި ދައްކަނީ... ކަލޭވެސް އަރަންވަނީ ފުށްކަފައިގެ އަރާމު އިސްފަންޖު ޖެހި ގޮނޑީގަ ސައުންޑް ޕްރޫފްކޮށް ޝޮކްތައް ރަނގަޅަށް ހުރި ކާރަކަށް އަދި މޮޅުކޮލިޓީގެ އޭސީ އެއަރފްރެޝްނަރ ޖަހާފަ ބޭރުން ކުޑަ ހިރަފުސްކޮޅެއްވެސް ނާރާހުރި ކާރަކަށް... މިގޮތަށް ކާރު ގެންގުޅެން މަގަކު އެތައް ޚަރަދެއް ކުރަންޖެހޭ... ނުވިތާކަށް އަބަދު އެ ޝީޓުތަކުގަ ގުދާރު ބިނދެންދެން އިނދެގެން ދުއްވީމަ ކާރުވެރިމީހާއަށް ލާރި ދީފަ... ކާރުގެ ޕެޓްއަޅަން ލާރި ކަނޑާފަ ދެން އަދި އަތަށް އަރާ އެއްޗަކުން ކައިބޮއި ހަދާފަ... މަސްނިންމާފަ ގޮސް އުނަގަނޑަށް ބޭސްކުރަން ހޮސްޕިޓަލް ތަކަށް ޚަރަދުކުރާވަރެއް ނޭނގޭ.... އެންމެންނަކީ މުއްސަނދިންނެއް ނޫން ބޭނުންވީމަ ބޭރަށްގޮސް ޑޮކްޓްރަށް ދައްކާލާ ހޮލިޑޭ ހަދާކަށް...އަދި ގަރާޖުތަކަށް ކާރު މަރާމާތަށް ދާވަރު އިނގޭތަ.... ނުވިތާކަށް މާލޭގެ މަގުތަކުގެ އޮމާންކަމެކޭ ކަނޑުން ބާނައިން ގެނެއްސަ ހުރި7ގުދުލީ ރެއްސެކޭ އެއްގޮތް... އެކަމު ސްޓިކާ ލާރިޔާ ރޯޑްވަރދިނަސް އަށްވެސް ލާރި ނަގާ ސަރުކާރަށް ބަރާބަރަށް... މަގުތައް ނުހެދޭ... އަހަރުންގެ ވެހިަކްލ ހަލާކުވަނީ...\nއޮގަސްޓް 5, 2019 03:17\nމިވެރިންނޫނީ ދުނިޔޭގަ ޙަރަދެއްކޮށްގެން އުޅޭ ބަޔަކުނޫޅޭ ހެން ހީވަނީ.ޓެކްސީ ދަތުރުގެ އަގު ބޮޑުވީވަރަކަށް މިވެރިން ހިތްހަމަ ޖެހޭނީ..މިމީހުންނަށް ހީވަނީ ހިދުމަތް ލިބިގަންނަ މީހުންނަކީ އެއްވެސް ހަރަދެއް ނުކޮށްއުޅޭ މަތިން ލާރި އޮހޭ ބައެއްހެން..ބޮޑާ ހޭކިޔަސް ތީބޮޑުވަރު..\nއޮގަސްޓް 5, 2019 06:33\nބަލަ ކާކުތަ ބަޔެއް މޮޔަ ރައްޔިތުން ގާތުގަ ބުނީ ޓެކްސީ އަށް އަތް ނަގާށޭ..ކަލޭމެން އަމިއްލަޔަށް ޓެކްސީއަށް އަރަނީ..ޑްރައިވަރުން ކަލޭމެން ގަދަކަމަކުން ނާރުވާ ދޯ..ހީވަނީ އަމިއްލަ މުދަލެކޭ އަމިއްލަ ބޭނުން އަގެއް ކަނޑަަަަައަޅަން..ދެފައި އެބައޮތް ހިނގާފަ ދާންވީހަމަ..ސައިކަލެއް މަދެއްނޫން..ފެރީއެއް މަދެއްނޫން..ސަރުކާރުން ހިންގާ ކޮމްޕެނީއެއްނޫން މީއީކީ...ކަލޭމެންނަށްވެސް ގެއްލުން ދައްކާނެހަމަ މިފަހަރު..މަގުމަތިން ޓެކްސީ ނުލިބުނީމަ.\nކޯޓަށް ދާންވާނެތާ.؟ ބްރިޖްގެ ދަތުރަށް 100ރުފިޔާ ކަނޑައަޅާފައިވަނީ ކޯޓުންވިއްޔާ. ކޯޓުން ކަނޑައަޅާފައިވާ އަގެއް ޓްރާންސްޕޯޓަކުން ކުޑައެއްނުކުރެވޭނެ. އަވަހަށްކޯޓަށްވައްދާ.


Hyderabad ge magu thakah lakka akah vure gina meehun nukumejje - vNews.mv\nހައިދަރްއަބާދުގެ މައިދާނަކަށް މީހުން އެއްވެފައި:\nރަށްވެހިކަމުގެ ގާނޫނާ ދެކޮޅަށް ހައިދަރްއާބާދުގެ މަގުތަކަށް ލައްކައަކަށްވުރެ ގިނަމީހުން ނުކުމެއްޖެ\nސައިފް އަޒްހަރު 04 January 2020, 21:48\nއިންޑިއާ ސަރުކާރުން ފާސްކޮށްފައިވާ ރަށްވެހިކަމުގެ ގާނޫނާ ދެކޮޅަށް ލައްކައަކަށްވުރެ ގިނަމީހުން މަގުތަކަށް ނުކުމެ އަޑުއުފުލަމުން އެބަގެންދެއެވެ.\nހައިދަރްއަބާދުގެ މަގުތަކަށް ނުކުމެފައިވާ މީހުން ތިބީ އިންޑިއާގެ ގައުމީ ދިދަ ހިފައިގެންނެވެ. އެމީހުން ގެންދަނީ އިންޑިއާގެ ބޮޑުވަޒީރު ނަރެންދުރަ މޯދީއާ ދެކޮޅަށް އަޑުތައް އުފުލަމުންނެވެ. އަދި އެމީހުން ގެންދަނީ ތަފާތު ޝުއޫރުތައް ލިޔެފައިވާ ޕޯސްޓަރުތައްވެސް ބޭނުންކުރަމުންނެވެ. ރަށްވެހިކަމުގެ ގާނޫނު އަނބުރާ ގެންދިއުމަށްވެސް ގެންދަނީ ގޮވާލަމުންނެވެ.\n"މިލިއަން މާޗް" ގެ ނަމުން ނަންދީފައިވާ މިއަދުގެ ހިނގާލުން އިންތިޒާމު ކޮށްފައިވަނީ ހައިދަރްއަބާދުގެ އިސްލާމީ ޖަމާއަތްތަކުނާއި، މަދަނީ ޖަމްއިއްޔާތައް ގުޅިގެންނެވެ. ޚަބަރު ލިބޭގޮތުގައި، އެއްވުން ބާއްވަމުންދާ މައިދާނަށް އަދިވެސް މީހުންދަނީ ޖަމާވަމުންނެވެ.\nމުޅި ހައިދަރްއާބާދުގެ އާބާދީ ގާތްގަނޑަކަށް ހަތްމިލިއަނަށް އަރާކަމަށް ލަފާކުރެވިފައި ވާއިރު، އޭގެ ތެރެއިން ސާޅީހަށްވުރެ ގިނަ އިންސައްތައަކީ މުސްލިމުންނެވެ.\n"މިލިއަން މާޗް" ގެ ބައިވެރިން މައިދާނަކަށް އެއްވަމުންދިޔަ ނަމަވެސް ފުލުހުން ބުނަމުންދަނީ ހިނގާލުމެއް ބޭއްވިޔަ ނުދޭނޭ ކަމަށެވެ. އަދި ހުއްދަ ދެވިފައިވަނީ އެއްހާސް މީހުންގެ އެއްވުމެއް ބޭއްވުމަށް ކަމަށްވެސް ފުލުހުން ބުނަމުންދާ ކަމަށް މީޑިއާއިން ރިޕޯޓް ކޮށްފައި ވެއެވެ.\nއަވަށްޓެރި ތިން ގައުމަކުން މުސްލިމުން ނުހިމެނޭގޮތަށް، އެހެން ދީންތަކުގެ މީހުންނަށް އިންޑިއާގެ ރަށްވެހިކަން ލިބިގޭތޮތަށް، މޯދީގެ ސަރުކާރަށް އަޣުލަބިއްޔަތު އޮތް އިންޑިއާގެ ޕާލަމެންޓުން ބިލެއް ފާސްކޮށްފައިވަނީ މިދިޔަ ޑިސެމްބަރުމަހުގެ 11 ވަނަ ދުވަހުއެވެ.\nމިގާނޫނާ ދެކޮޅަށް އިންޑިއާގެ އެކި ކަންކޮޅުތަކުގައި ވަރުގަދަ ދެކޮޅުވެރިކަމެއް ފެށި، މުޒާހަރާތައްވެސް ދަނީ ހިނގަމުންނެވެ. މުޒާހަރާތަކުގައި މިހާތަނަށް 25 މީހުން މަރުވެ އެތައްބަޔަކު ޒަޚަމްވެފައި ވެއެވެ. އަދި ފުލުހުން އެތައްސަތޭކަ ބަޔަކު ހައްޔަރު ކޮށްފައިވެސް ވެއެވެ.\nއިންޑިއާގެ ބައެއް ސްޓޭޓް ސަރުކާރުތަކުން ގެންދަނީ ރަށްވެހިކަމުގެ ގާނޫނު އެ ސްޓޭޓްތަކުގައި ތަންފީޒު ނުކުރާނޭ ކަމަށް ބުނަމުންނެވެ.\nމި ގާނޫނުގެ މައްސަލައަކީ އިންޑިއާގެ ބޮޑުވަޒީރުކަމަށް މޯދީ ވަޑައިގެންނެވިފަހުން އޭނާއަށް ކުރިމަތިވެވަޑައި ގެންނެވި އެންމެ ވަރުގަދަ ގޮންޖެހުމެވެ. މުޒާހަރާތައް ހުއްޓުވަން ސަރުކާރުން ކުރި ހުރިހާކަމެއް ފެއިލްވެފައި ވާއިރު، ރަށްވެހިކަމުގެ ގާނޫނު ތަންފީޒުކުރެވޭނޭ ކަމާމެދުވެސް މިހާރު ޝައްކުތައް އުފެދިފައިވާ ކަމަށް މީޑިއާއިން ބުނެއެވެ.


ކޮވިޑް-19: ދުނިޔޭގައި ހިންގޭ އެންމެ ބޮޑު އެއް ވެކްސިނޭޝަން...\nއިންޑިއާއިން ވެކްސިނޭޝަން ޕްރޮގްރާމް ފެށުން\nއިންޑިއާއަކީ މުޅި ދުނިޔެއިން ދެވަނައަށް އެންމެ ގިނަ މީހުން ޕޮޒިޓިވްވެގެން ރިޕޯޓް ކޮށްފައިވާ ޤައުމު\nކުރީބައިގައި އެ ޤައުމުން ވަނީ ވެކްސިންގެ ގިނަ ޑޯޒްތައްވެސް ހޯދާފަ\nއިންޑިއާއިން އާބާދީގެ ހުރިހާ ރައްޔިތުންނަށްވެސް ވެކްސިން ދޭނެ\n16 ޖެނުއަރީ 2021 | ހޮނިހިރު 17:33\nއިންޑިއާއިން ވެކްސިނޭޝަން ޕްރޮގްރާމް ފަށައި، އާންމުންނަށް ވެކްސިން ދެނީ\nދުނިޔޭގައި ހިންގޭ އެންމެ ބޮޑު އެއް ވެކްސިނޭޝަން ޕްރޮގްރާމް އަވައްޓެރި އިންޑިއާގައި ފަށައިފިއެވެ.\nބީބީސީގައި ރިޕޯޓް ކޮށްފައިވާ ގޮތުން ކޮވިޑް-19 ވެކްސިން ދިނުމުގެ ޕްރޮގްރާމް ހޮނިހިރު ދުވަހު އިންޑިއާގައި ފަށާފައިވާއިރު، އެ ޤައުމުގެ 1.3 ބިލިއަން މީހުންނަށް ވެކްސިން ދިނުމަށް ވަނީ އަމާޒު ހިފާފައެވެ. މި ޕްރޮގްރާމް ފައްޓަވާދެއްވާފައިވަނީ އިންޑިއާގެ ބޮޑުވަޒީރު ނަރެންދްރަ މޯދީއެވެ.\nމޯދީ ވިދާޅުވީ، އިންޑިއާއިން އާބާދީގެ ހުރިހާ ރައްޔިތުންނަށްވެސް ވެކްސިން ދޭނެ ކަމަށާއި، އެކަން ކަށަވަރު ކުރުމަށްޓަކައި ޚާއްސަ އެޕްލިކޭޝަނެއްވެސް އެ ޤައުމުން ބޭނުން ކުރަމުން ގެންދާނެ ކަމަށެވެ. އަދި މިއީ ދުނިޔޭގައި މިހާތަނަށް ހިންގޭ އެންމެ ބޮޑު ވެކްސިނޭޝަން ޕްރޮގްރާމްކަން ފާހަގަ ކުރައްވައި މޯދީވަނީ އެކަމުގެ ހިތްހަމަޖެހިވަޑައިގަތުން ފާޅު ކުރައްވާފައެވެ.\nއިންޑިއާއިން މިހާތަނަށް ހުއްދަ ދީފައިވާ ދެ ވެކްސިން ކަމަށްވާ ކޮވިޝީލްޑް ވެކްސިނާއި ކޮވެކްސިން ޖެހުމަށްޓަކައި، ކުރީބައިގައި އެ ޤައުމުން ވަނީ ވެކްސިންގެ ގިނަ ޑޯޒްތައްވެސް ހޯދާފައެވެ.\nއޭގެ އިތުރުން، މޯދީ ވަނީ އެ ޤައުމުން ހުއްދަ ދީފައިވާ ވެކްސިންތަކަކީ ކަމާބެހޭ ތަޖުރިބާކާރުންނާއި، ސިއްހީ މާހިރުންގެ ލަފަޔާއި އިރުޝާދާއެކު ހުއްދަ ދީފައިވާ ވެކްސިންތަކެއްކަން ފާހަގަ ކުރައްވައި، ރައްޔިތުންނަށް ވެކްސިންގެ ރައްކާތެރިކަމާ ގުޅޭގޮތުން ޔަޤީންކަން ދެއްވާފައެވެ. އަދި ފުރަތަމަ ބުރުގައި ފްރަންޓްލައިންގައި މަސައްކަތް ކުރާ 10 މިލިއަނެއްހާ ސިއްހީ މަސައްކަތްތެރިންނަށް ވެކްސިން ދޭނެކަންވެސް ފާހަގަ ކުރައްވާފައިވެއެވެ.\nއިންޑިއާއަކީ މުޅި ދުނިޔެއިން ދެވަނައަށް އެންމެ ގިނަ މީހުން ޕޮޒިޓިވްވެގެން ރިޕޯޓް ކޮށްފައިވާ ޤައުމެވެ. އެގޮތުން އިންޑިއާއިން މިހާތަނަށް 10 މިލިއަނަށްވުރެ ގިނަ މީހުން ޕޮޒިޓިވްވެފައިވާއިރު، ލައްކައަކަށްވުރެ ގިނަ މީހުން ވައިރަސް ޖެހިގެން މަރުވެފައިވެއެވެ.


"Dheragoyi nuhedhumakee Raees Yameen geah genaun"\nކުރީގެ ރައީސް އަބްދުﷲ ޔާމީން: އެ މަނިކުފާނަ ގެއަށް ބަދަލު ކުރުމަށް ދަނީ ގޮވާލަމުން\nކުރީގެ ރައީސް އަބްދުﷲ ޔާމީނަށް ދެރަ އެއްވެސް ގޮތެއް ވާން އެދިވަޑައި ނުގަންނަވާ ކަމަށް ރައީސް އިބްރާހިމް މުހައްމަދު ސޯލިހު އިއްޔެ ވިދާޅުވެފައިވާއިރު މިއީ ހެޔޮ އެދި ވަޑައިގަތުން ސާބިތުކޮށް ދެއްވޭނެ އެންމެ ރަނގަޅު ވަގުތު ކަމަށާއި ރައީސް އަބްުދުﷲ ޔާމީން ގެއަށް ބަދަލުކޮށް ދެއްވަން ކާށިދޫ ދާއިރާގެ މެންބަރު އަބްދުﷲ ޖާބިރު ގޮވާ ލައްވައިފި އެވެ.\nޖާބިރު ވިދާޅުވީ މީހުން މެރުމާއި ޖިންސީ އަނިޔާ އާއި ޓެރަރިޒަމް ފަދަ ބޮޑެތި ކުށްކުށުގައި ޖަލު ހުކުމް ތަންފީޒު ކުރަމުންދާ މީހުން ފިޔަވައި ދެން. ޖަލުތަކުގައި ތިބި އެންމެނަށް އަފޫއާންމެއް ނުދެވުނަސް ރޯދައަށް ގެއަށް ބަދަލުކޮށްލައި ދިނުމަކީ ރައީސުލްޖުމްހޫރިއްޔާއަކަށް އަދި ހޯމް މިނިސްޓަރަކަށް ކަރެކްޝަން އިދާރާއަށް ކުރެވޭނެ ހޮޔޮ ކަމެއް އަދި ކުރިޔަށް އެޅޭނެ ރަނގަޅު ފިޔަވަޅަކަށް ވާނެ ކަމަށެވެ.\nއަދި ވިދާޅުވީ ކުށެއް ސާބިތުވެ ޖަލުގައި ހުންނެވި ކުރީގެ ރައީސް އަބްދުﷲ ޔާމީން ގެއަށް ބަދަލު ކުރުމަކީ ދިވެހި ރައްޔިތުންގެ ގިނަ އަދަދެއްގެ ބަޔަކު އެދޭ އެދުމަކަށް ވެފައިވާ ކަމަށެވެ.\n"އަޅުގަނޑުގެ މި އެދުން ވާނީ ހޯމް މިނިސްޓަރު އަރިހުގައި ވެސް ދަންނަވާފައި. އަދި އިއްޔެ ރައީސް ސޯލިހު އެ ވިދާޅުވީ މެޑަމް ފާތުން އެކަމަށް އެދި ވަޑައިގެންފައި އޮތް ވާހަކާއި އިދިކޮޅު ލީޑަރުންނާ ވެސް އެ ވާހަކަ ދެއްކެވި ކަމަށް އަދި ރައީސް ޔާމީނަށް ދެރަ ގޮތެއް ނުހައްދަވާނެ ކަމަށް. އެހެންވީމާ މިއަދު ރޯދަ މަސް ފެށިގެން ދާއިރު ރައީސް ޔާމީން ގެއަށް ބަދަލުކޮށް ދެއްވުމަކީ ދެރަގޮތެއް ނުހެއްދެވުމަކަށް ވާނީ. ރޯދަ މަހު ރައީސް ޔާމީން ޖަލުގައި ބެހެއްޓުވުމަކީ އަނިޔާވެރިވުން،" ޖާބިރު ވިދާޅުވި އެވެ.\nއިއްޔެ ރައީސް ސޯލިހު ވިދާޅުވީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް ގެއަށް ބަދަލުކޮށް ދިނުމަށް އެދި އާއިލާ އާއި އެމަނިކުފާނު ނިސްބަތްވާ ޕާޓީން އެދިފައިވާތީ އެކަމާއި ގުޅޭގޮތުން ކަމާގުޅޭ އިދާރާތަކާއި މަޝްވަރާ ކުރައްވަމުން ގެންދަވާ ކަމަށެވެ. ރައީސް ވިދާޅުވީ ރައީސް ޔާމީން ގެއަށް ބަދަލު ކޮށް ދެއްވުމަށް އެދި މެޑަމް ފާތުމަތު އިބްރާހިމް ދީީދީ ފޮނުއްވެވި ސިޓީއެއް އެމަނިކުފާނަށް ލިބިވަޑައިގެންފައިވާ ކަމަށާ އަދި އިދިކޮޅު ކޯލިޝަންގެ އިސް ބޭފުޅުން ބައްދަލު ކުރައްވާ އެކަމަށް އެދިވަޑައިގެންފައިވާ ކަމަށެވެ. ރައީސް ވިދާޅުވީ އެކަމާއި ގުޅިގެން ބަލަން ޖެހޭ ކަންކަން މިހާރު ބައްލަވަމުން ގެންދަވާ ކަަމަށެވެ.\n"އިރާދަކުރެއްވިއްޔާ ރައީސް ޔާމީނަކަށް ވެސް ދެރަ ގޮތެއް ނުވާނެ،" ރައީސް ވިދާޅުވި އެވެ.\nރައީސް ސޯލިހް ވިދާޅުވީ ރައީސް ޔާމީން ޖަލުގައި ހުންނެވީ ވަރަށް ރަނގަޅު މާހައުލެއްގައި ކަމަށެވެ. އަދި އެމަނިކުފާނަށް ދިމާވެފައިވާ ސިއްހީ މައްސަލަތަކާއި ގުޅިގެން ރާއްޖެއިން ބޭރުން ޓެސްޓްތަކެއް ހެއްދެވުމަށް ލަފާ ދެއްވި ނަމަވެސް ބޭރަށް ވަޑައިގަތުމަށް ޔާމީން ދެކޮޅު ހައްދަވާ ކަމަށެވެ. ރައީސް ޔާމީނަށް ކުރިމަތިވެވަޑައިގެންފައިވާ ސިއްހީ މައްސަލަތައް މެޑަމް ފާތިމަތު އިބްރާހިމް ފޮނުއްވެވި ސިޓީގައި ތަފްސީލު ކޮށްދެއްވާފައިވާ ކަމަށްވެސް ވިދާޅުވިއެވެ.\n"ލަސްތަކެއް ނުވެ އިރާދަކުރެއްވިއްޔާ އެކަމުގައި އަޅުގަނޑު ގޮތްތަކެއް ނިންމާނަން،"\nކުރީގެ ރައީސް ޔާމީން ގެއަށް ބަދަލުކޮށްދިނުމަށް އާއިލާގެ ފަރާތުން އެދިފައިވާ ކަމަށް ހޯމް މިނިސްޓްރީން މިިދިޔަ މަހުގެ 18 ވަނަ ދުވަހު ވަނީ ބުނެފަ އެވެ.\nރައީސް އަބްދުﷲ ޔާމީން ޕީޕީއެމް ރައީސް އިބްރާހިމް މުހައްމަދު ސޯލިހު + މާފުށީ ޖަލު އަބްދުﷲ ޖާބިރު އިދިކޮޅު ފަރާތްތައް ރޯދަ މަސް ޕޮލިޓިކްސް


Ronaldinho Siyaasee Dhaairaa Ah! - Vaguthu\nރޮނާލްޑީނިއޯ ސިޔާސީ ދާއިރާއަށް\nBarcelona's Ronaldinho celebrates making it 2-1\nފުޓްބޯޅައިގެ ބާނީ ކަމުގައި ގިނަ ބަޔަކު ދެކޭ ބްރެޒިލްގެ ރޮނާލްޑީނިއޯ ސިޔާސީ ޕާޓީއަކާއި ގުޅިއްޖެއެވެ.\nމިއަހަރުގެ ޖެނުއަރީ މަހުގައި ރަސްމީކޮށް ކުޅުން ހުއްޓާލިކަން އިއުލާންކުރުމަށް ފަހު ގިނަ ބައެއް ދިޔައީ ރޮނާލްޑިއޯ ދެން ފެންނާނީ ކޮން ދާއިރާއަކުން ކަމާއި މެދު ސުވާލު އުފައްދަމުންނެވެ. އެގޮތުން ކޯޗެއްގެ ގޮތުގައި ފެނިގެން ހިނގައިދާނެ ކަމުގެ އަޑުތަކެއްވެސް ފެތުރުނެވެ.\nނަމަވެސް ދާދި ފަހުން ބްރެޒިލްގެ ސިޔާސީ ޕާޓީއެއްކަމަށްވާ ރިޕަބްލިކް ޕާޓީއަށް ރޮނާލްޑީނީއޯ ސޮއިކުރުމަށް ފަހު އޭނާ ދެން ފެނިގެންދާނީ ސިޔާސީ ދާއިރާއިން ކަމުގައި އޭނާ ބުނެފައިވެއެވެ.\nމިދިޔަ ބްރާސްފަތި ދުވަހު ބްރެޒިލްގައި ބޭއްވި ރަސްމިއްޔާތެއްގައި ރޮނާލްޑީނިއޯ ރިޕަބްލިކް ޕާޓީއަށް ސޮއިކޮށްފައިވާއިރު ސޮއިކުރުމަށްފަހު ވާހަކަ ދައްކަމުން ރޮނާލްޑިނިއޯ ބުނީ ގައުމަށް ހިދުމަތް ކޮށްދޭ ޕާޓީއެއްގެ މެންބަރަކަށް ވުމުން ފަހުރުވެރިވާ ކަމަށެވެ. އަދި މުސްތަގުބަލުގައި ސިޔާސީ ދާއިރާއިން ކުރިއަށް ދާން ބޭނުން ކަމުގައި ރޮނާލްޑީނިއޯ ބުނެފައިވެއެވެ.\n" އަހަރެން ބޭނުން ގައުމަށް ހިދުމަތް ކޮށްދޭން. އަހަރެން އަބަދުވެސް ބޭނުންވާ ކަމެއް އެއީ. އަހަރެން ފަހުރުވެރިވަން ގައުމަށް ހިދުމަތް ކޮށްދޭ ޕާޓީއެއްގެ މެންބަރަކަށް ވެވުނީތީ" ރޮނާލްޑީނިއޯ ބުނެފައިވެއެވެ.\nރޮނާލްޑީނީއޯ ނިސްބަތްވާ ޕާޓީއަކީ އެގައުމުގައު ނުފޫޒް ގަދަ ޕާޓީއެކެވެ. އަދި އެޕާޓީއަށް ނިސްބަތްވާ 21 މެންބަރުން އެގައުމުގެ ގާނޫނު ހަދާ މަޖިލީހުގައިވެސް ހިމެނެއެވެ.\nބްރެޒިލްއާއި އެކު ވޯލްޑް ކަޕްގެ ތަށިވެސް އުފުލާލައިފައިވާ ރޮނާލްޑީނިއޯ އަކީ ޔޫރަޕްގެ ބޮޑެތި ކުލަބުތަކަށް ކުޅެދީފައިވާ ކުޅުންތެރިއެވެ. އެގޮތުން ރޮނާލްޑީނިއޯގެ ވިދުން އެންމެ ގަދަވެގެން ދިޔައީ އޭނާ ބާސެލޯނާއަށް ކުޅުނު ދުވަސް ވަރުގައެވެ.\nމާޗް 23, 2018 17:41\n"ފުޓްބޯޅައިގެ ބާނީ ކަމުގައި ގިނަ ބަޔަކު ދެކޭ ބްރެޒިލްގެ ރޮނާލްޑީނިއޯ ސިޔާސީ ޕާޓީއަކާއި ގުޅިއްޖެއެވެ." މި ކާކު ދެއްކި ވާހަކައެއް؟ އަލަށް މިކަހަލަ ވާހަކައެއް މި ފެނުނީވެސް.. ޑީނިއޯއަކީ ހުނަރުވެރި މޮޅު ކުޅުންތެރިއެއް؟ އެކަމު ފުޓުބޯޅައިގެ ބާނީއަށް އޭނާވާނެ ގޮތެއް އެއީ ނެތް ގޮތެއް.. ދުނިޔޭގަ ފުޓު ބޯޅަ ކުޅޭތާ އެތަށް ދުވަހެއް ޑީނިއޯ ފުޓު ބޯޅަ ކުޅުނީ ދާދި މިދާކަށް ދުވަހު..ފުޓުބޯޅައަށް އޭނާއަށް ވުރެއް ގިނަ ހިދުމަތްކޮށްދީ ކާމިޔާބު ހޯދަދިން ކުޅުންތެރިންވެސް ބައިވަރު..ދެން ހަމަ އެއްޗެއް ލިޔެލަނީތި..


Kudhinnaa foshun huttaalaany kon irakun?\nކުދިންނާ ފޮށުން ހުއްޓާލާނީ ކޮން އިރަކުން؟\n11 ޖޫން 2021 - 17:07:12\n"އޭ ހަދަ ރީއްޗޭ! ނަންބަރު ދީބަލަ! ކޮން ނަމެއްތަ ކިޔަނީ؟" މިއީ އާންމުކޮށް ގިނަ އަންހެން ކުދިންނަށް މަގުމަތިން ކޮންމެވެސް ނުދަން މީހެއްގެ ފަރާތުން ކޮންމެ ދުވަހަކުހެން ރައްދުވާ ބަސްތަކެވެ. މިއަށް ވުރެ ހުތުރުކޮށް "ފޮށޭ" މީހުންވެސް މަދެއް ނޫނެވެ.\nއަންހެން ކުއްޖަކު ނުވަތަ އަންހެން ކުދިންތަކެއް މަގުމަތިން ދާތަން ފެނުމުން ފޮށި ނުލައި ބައެއް މީހުންނަށް ނުތިބެވެއެވެ. ކުއްޖަކާ ފޮށިލުމަކީ ވަރަށް މޮޅު ކަމެއް ކަމަށް ބައެއް މީހުންނަށް ހީވެފައި އޮންނަ ކަހަލައެވެ. ގިނަ ފިރިހެން ކުދިންތަކެއް އެކީ ތިއްބައި މަގުމަތިން އަޅައި އަންހެން ކުއްޖަކު ދާނަމަ ތުމުން ފުމުމާއި ކޮންމެވެސް އެއްޗެއް ބުނެލުމަކީ ބައެއް ފިރިހެނުންގެ ކަށީގައި ހިފާފައި ހުންނަ ކަމެކެވެ. މި ހުންނަނީ ޒަމާނުއްސުރެ ވެސް އާންމު ކަންތައްތަކެވެ.\nނަމަވެސް މީގެ ސަބަބުން އަންހެން ކުއްޖާއަށް ވާ އުނދަގޫ ނުވަތަ ކުރެވޭ އިހުސާސް އެމީހުންނަށް ނޭނގިދާނެއެވެ. އެފަދަ "ފޮށޭ" މީހުންގެ ސަަބަބުން ރޭގަނޑު އެކަނި މަގުމަތިން ދިއުމަށް އަންހެން ކުދިން ޖެހިލުންވެއެވެ. މީހަކު ފަހަތުން އަޅުވާލަފާނެތީ ކަންބޮޑުވެއެވެ. އެ މީހުންގެ އުނދަގޫ ކުރިމަތިވެދާނެތީ އަންހެން ކުދިންގެ މައިންބަފައިން އެކުދިން އެކަނި ފޮނުވަން ހިތްހަމައެއް ނުޖެހެއެވެ.\n"އެކަނި ރޭވެފައި އޮއްވައި ދާކަށް މަންމަ ހިތްހަމައެއް ނުޖެހޭ." މިއީ ގިނަ އަންހެން ކުދިންނަށް އާ ބަސްކޮޅަކަށް ނުވާނެއެވެ. އެމީހުންގެ ދަރިންނަށް މަގުމަތިން ނުދަންނަ ފިރިހެން ކުދިންގެ ނަޒަރާއި ފޮށުމުގެ ބަސްތައް އަމާޒުވާކަށް އެއްވެސް މަންމައަކު ބައްޕައަކު ހިތްހަމައެއް ނުޖެހޭނެއެވެ.\nފޮށުނީމަ ފޮނިވާ ކުއްޖަކުވެސް ހުރެދާނެއެވެ. ފިރިހެން ކުދިން ފެނުނީމައ "ތުއިވާ" ކުދިންވެސް ތިބެދާނެއެވެ. ނަމަވެސް އަންހެން ކުދިން 'އަން ކޮމްފޯޓަބަލް' ވާ ބަސްތައް އެމީހުންނަށް މަގުމަތިން އަމާޒުކުރުމަކީ ބައެއް މީހުންގެ ގައިގައި ހުރި ވަރަށް ނުބައި އާދައެކެވެ.\nފޮށުމަކީ ކޫލް ކަމެއް ނޫނެވެ. މޮޅު ކަމެއް ކަމަށް ހީކޮށް ގަދަ ވެލުމަށް ކުރިޔަސް އެއީ މާކަ ރީތި އާދައެއްވެސް ނޫނެވެ. މީގެ ސަބަބުން އަންހެން ކުދިންގެ ހިތުގައި ބިރުވެރިކަން އުފެދެއެވެ. އޭގެ ސަބަބުން ތިމާގެ އަގުވެސް ވެއްޓެއެވެ.


މިލަދުންމަޑުލު ދެކުނުބުރީ ޅޮހީ ކައުންސިލްގެ އިދާރާގެ ޑިރެކްޓަރގެ މަޤާމަށް މީހަކު ހޯދުމަށް\nމަޤާމުގެ ނަންބަރު: J-229185\nވަޒީފާ އަދާކުރަން ޖެހޭ ތަނާއި ރަށް: މިލަދުންމަޑުލު ދެކުނުބުރީ ޅޮހީ ކައުންސިލްގެ އިދާރާ / ނ. ޅޮހި\nލިބިފައިވާ ތަޢުލީމާއި ތަމްރީން (%25)\nލިބިފައިވާ މަސައްކަތު ތަޖުރިބާ (%25)\nއިންޓަރވިއު އަދި ޕްރެޒެންޓޭޝަން (%20)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ނޮވެންބަރު5ވާ އަންގާރަ ދުވަހުގެ 14:00 ގެ ކުރިން، ސިވިލް ސަރވިސް ކޮމިޝަނުގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިމްތިހާނު، އިންޓަވިއު އަދި ޕްރެޒެންޓޭޝަން އޮންނާނީ 2019 ނޮވެންބަރު 17 އާ 2019 ޑިސެންބަރު5އާ ދެމެދުއެވެ. އިމްތިހާނު އޮންނާނީ ސިވިލް ސަރވިސް ކޮމިޝަނުން ކަނޑައަޅާ ތަނެއްގައި، މާލޭގައެވެ. އިންޓަރވިއު އަދި ޕްރެޒެންޓޭޝަން އޮންނަނީ ސިވިލް ސަރވިސް ކޮމިޝަން (މަޖީދީމަގު، މާލެ 20040) ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި ޕްރެޒެންޓޭޝަން ހުށަހެޅުމަށާއި އިންޓަރވިއުއަށް އަދި އިމްތިހާނަށް ހާޟިރުވުމަށް ތައްޔާރުވެގެން ތިބުމަށްވެސް ދަންނަވަމެވެ.\n- ސިވިލް ސަރވިސްގެ ވަޒީފާއަށް އެދޭ ފޯމް\n- އައްޔަން ކުރުމުގެ ކްރައިޓީރިއާ


އެންމެ ކުޑަ އުޖޫރަ ކަނޑައަޅާނީ ވިޔަފާރިވެރިންގެ ހިޔާލު ހޯދައިގެން: ރައީސް\nމިނިމަމް ވޭޖް ނުވަތަ އެންމެ ދަށް އުޖޫރަ ކަނޑައަޅާނީ ވިޔަފާރިވެރިންގެ ހިޔާލު ވެސް ހޯދުމަށް ފަހު ކަމަށް ރައީސުލް ޖޫމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nއެ މަނިކުފާނު މިހެން ވިދާޅުވީ އިއްޔެ އއ. ތޮއްޑޫއަށް ޒިޔާރަތް ކުރައްވާ ދެއްކެވި ވާހަކަފުޅުގައެވެ. އެގޮތުން، މި މަޝްވަރާތަކުގައި ވިޔަފާރިވެެރިންގެ އިތުރުން މުވައްޒަފުންގެ ހިޔާލުވެސް މުހިންމު ކަމަށް ރައީސް ވިދާޅުވިއެވެ.\nއެންމެ ކުޑަ އުޖޫރަ ކަނޑައެޅުމާ ބެހޭ ގޮތުން ލަފާ ދިނުމަށް އެކުލަވާލާފައިވާ މިނިމަމް ވޭޖް ބޯޑުން ވަނީ އަދަދުތަކެއް ކަނޑައަޅައި އެ ރިޕޯޓު އިކޮނޮމިކް މިނިސްޓްރީއަށް ހުށަހަޅައިފައެވެ. މިހާރު ކުރިއަށް ދަނީ މިނިސްޓްރީގެ ފަރާތުން އެ ބޯޑުން ދިން ލަފާ ދިރާސާ ކުރުމުގެ މަރުހަލާއެވެ.\nކުޑަ އުޖޫރަ އަންނަ މަހު ކަނޑައަޅާނެ ކަމަށް އިކޮނޮމިކް މިނިސްޓްރީން ވަނީ ބުނެފައެވެ. ނަމަވެސް އެއަށް އަމަލު ކުރަން ވިޔަފާރިތަކަށް އަންނަ އަހަރާ ހަމައަށް ވަގުތު ދޭނެއެވެ.\nމިނިމަމް ވޭޖު ބޯޑުން މައިގަނޑު ފަސް ބައެއްގެ މައްޗަށް ވަނީ ލަފާ ދީފައެވެ. އެގޮތުން، ޕްރައިވެޓް ސެކްޓާގައި ކުދި ފަންތީގެ ވިޔަފާރިތަކަށް މަހަކު 5،000ރ. ކަނޑައަޅަން ލަފާދީފައިވާއިރު މެދު ފަންތީގެ ވިޔަފާރިތަކަށް 7،000ރ.، އަދި ކުދި އަދި މެދު ފަންތީގެ ވިޔަފާރިތަކުގެ ތެރޭގައި ނުހިމެނޭ ބޮޑެތި ވިޔަފާރިތަކަށް ކަނޑައަޅާފައި ވަނީ މަހަކު 8،900ރ. އެވެ.\nސިވިލް ސާވިސް މުވައްޒަފުންނަށް އެންމެ ކުޑަ އުޖޫރައެއްގެ ގޮތުގައި ކަނޑައަޅާފައިވަނީ މަހަކު 7،000ރ. އެވެ.


Boa beyli kujjakah bully kurumun principal ves boa baalaifi | Mihaaru\nޖޭސަން ޕްރިންސްޕަލްގެ ބޯ ބާލަދޭން ތައްޔާރުވަނީ\nބޯ ބޭލި ކުއްޖަކަށް ބުލީކުރުމުން ޕްރިންސިޕަލް ވެސް ބޯ ބާލައިފި\n16 ޖެނުއަރީ 2017 - 06:285comments\nއެމެރިކާގެ ސްކޫލަކަށް، ބޯ ބާލައިގެން ދިޔަ ދަރިވަރަކަށް ބުލީކުރުމުން އެ ކުއްޖާ އަށް ތާއީދުކުރާކަން ދެއްކުމުގެ ގޮތުން ސްކޫލްގެ ޕްރިންސިޕަލް ވެސް ބޯ ބާލައިފި އެވެ.\nބޯ ބާލައިގެން ހުރި ކުއްޖަކު ސްކޫލަށް ދިއުމުން އެހެން ކުދިން ބުލީކޮށް އުނދަގޫކުރާކަން ޕްރިންސިޕަލަށް އެނގުމުން ކުއްލި އެސެމްބްލީއެއް ބާއްވައި ޕްރިންސިޕަލްގެ ބޯ ވެސް ބޭލި އެވެ. ބޯ ބާލައިގެން ސްކޫލަށް ދިޔަ ޖެކްސަން ޖޯންސްޓަން އަކީ ހަ ވަނަ ގްރޭޑްގައި ކިޔަވާ ކުއްޖެކެވެ.\nޖެކްސަންގެ މަންމަ އެމްބާ ޖޯންސްޓަން އޭބީސީ ނިއުސް އަށް ކިޔައިދީފައިވާ ގޮތުގައި ޖެކްސަން ބޯ ބާލަން ގަސްތުކުރީ ކާފަ އެކަނިވެރި ވިޔަ ނުދީ ކާފައަށް ހިތްވަރުދީ ކާފައާ އެކު އެ މީހުން ތިބިކަން ހާމަކޮށްދިނުމުގެ ގޮތުން ކަމަށެވެ.\nބޯ ބޭލުމަށް ފަހު ވެސް ހޯމަ ދުވަހު ސްކޫލަށް ދިއުމާ ހަމައަށް ޖެކްސަން ހުރީ ވަރަށް ހަމަޖެހިލައިގެންނެވެ. ނަމަވެސް ސްކޫލަށް ދިއުމާ އެކު ގިނަ ކުދިންތަކެއްގެ ހަނގާ ކުރުމުގެ ޝިކާރައަކަށް އޭނާ ވި އެވެ. ކެންސަރު ޖެހުމުން ދޭ ފަރުވާގެ ސަބަބުން ބޯ ތަލަވާ ގޮތަށް އޭނާގެ ބޯ ތަލަކޮށްފައި ވާތީ ބައެއް ކުދިން މަލާމާތްކޮށް ފާޑުފާޑުގެ ނަންނަމުން ގޮވާފައިވެ އެވެ.\nއައިއޯވާގެ ޕެކިން މިޑްލް ސްކޫލްގެ ޕްރިންސިޕަލް ޓިމް ހެޑްލީ އަށް މިކަން އެނގުމާ އެކު ކުއްލިއަކަށް އެސެމެބްލީއަކަށް ގޮވާލައި ހުރިހާ ކުދިން އެއްކުރި އެވެ. އަދި ކުދިން ކުރިމަތީގައި އޭނާގެ ބޯ ބާލައިދިނުމަށް ޖެކްސަންގެ ކިބައިން އެދުނެވެ.\n"އަހަރެން ޖެންސަންއަށްޓަކައި ފަޚުރުވެރިވަން،" ޕްރިންސިޕަލް ޖެކްސަނާ މުޚާތަބުކޮށް ބުންޏެވެ.\nކޮންމެ މީހަކުވެސް އެމީހަކު އެންމެ ލޯބިވާ މީހުންނަށްޓަކައި ހިތްވަރާ އެކު ތެދުވުމުގެ މުހިންމުކަން ޕްރިންސްޕަލް ދަރިވަރަކަށް ވިސްނައިދިނެވެ.\nޖެކްސަން އާއި އޭނާގެ ޕްރިންސިޕަލް ބޯ ބާލާފައި\nއަދި އެއަށް ފަހު ޚާއްސަ ބެޖެއް ޕްރިންސްޕަލް ވަނީ ޖެކްސަން އަށް ދީފަ އެވެ. މިކަން ވެސް ވީ ބަލަން ތިބި ހުރިހާ ކުދިންނަށް ލިބުނު ވަރަށް ބޮޑު ހައިރާން ކަމަކަށެވެ. އެވަރުން ވެސް އަދި ޕްރިންސްޕަލްގެ ހިތްހަމައެއް ނުޖެހުނެވެ. ހުރިހާ ކުދިންގެ ކުރިމަތީގައި އޭނާގެ ބޯ ބާލަދޭން ޕްރިންސިޕަލް ޖެކްސަންގެ ކިބައިން އެދުނީ އެވެ. ޕްރިންސިޕަލް ބުނި ގޮތުގައި އެއީ ޖެކްސަން އާއި އޭނާގެ 58 އަހަރުގެ ކާފައަށް ތާއީދުކުރުމުގެ ގޮތުން އޭނާ ކުރި ކަމެކެވެ.\nޕްރިންސިޕަލް ކަންތައް ކުރި ގޮތް ވެގެން ދިޔައީ ޖެކްސަނާ ހަނގާކުރި ކުދިންނަށް ރަނގަޅު ފިލާވަޅެއް ލިބުނު ކަމަކަށެވެ. އަދި އެކަމާ ގުޅޭ ގޮތުން ކުދިން ދެކެމުން އައި ގޮތް ބަދަލުވެގެންދިޔަ ކަމެއްގެ ވެސް ގޮތުގަ އެވެ.\n"އަހަރެން ބޭނުންވީ ކޮންމެހެން ބޯ ބާލާތަން ދައްކާކަށް ނޫން. އެއް ކުއްޖަކު އަނެއް ކުއްޖަކަށް ޖެހޭ ކަންކަމުގައި އެހީތެރިވުމުގެ މުހިއްމުކަން ހާމަކުރަން،" ޕްރިންސިޕަލް ބުނެފައިވެ އެވެ.\nއިތުރު ލިޔުންތައް ތައުލީމް އެމެރިކާ ބުލީކުރުން\nދަރިވަރަކަށް ބުލީކުރާތީ ޓީޗަރު ބޯ ކޮށާލައިފި


Histo ah Primary naakaamiyaabu vejje!\nހިސްޓޯ ޕްރައިމަރީން ބަލިވެ - ސިޔާސީ ކުރިމަގައި މަެދު ސުވާލެއްގެ ތެރޭގއި\nހިސްޓޯއަށް ޕްރައިމަރީ ނާކާމިޔާބު ވެއްޖެ!\n9 ފެބުރުއަރީ 2019, 12:10 |\nކުރިޔަށް އޮތް ރައްޔިތުންގެ މަޖުލީހުގެ އިންތިޚާބުގައި ވާދަކުރުމަށް ޓިކެޓް ހޯދުމުގެ ގޮތުން ކުރީގެ މަޖުލިސް މެންބަރު ޝިފާގު މުފީދު (ހިސްޓޯ) މިފަހަރު ވާދަކުރީ ޕީޕީއެމް-ޕީއެންސީ ކޯލިޝަނުގެ ޕްރައިމަރީގައި ރ. އަލީފުށީ ދާއިރާއަށެވެ.\nއިއްޔެ ބޭއްވި ޕްރައިމަރީގައި ހިސްޓޯއަށް ވަނީ ނާކާމިޔާބުވެފައެވެ. ރ.އަލިފުށީ ޕްރައިމަރީ ކާމިޔާބު ކުރީ 195 ވޯޓާއިއެކު އަހުމަދު ހަސަން، މަލޭ ދަފްތަރު 3840 އޭނާގެ ފަހަތުން ދެވަނައަށް ދިޔަ ހިސްޓޯ އަށް ލިބިފައި ވަނީ 148 ވޯޓެވެ. އެހެންކަމުން، ޕީޕީއެމް އަދި ޕީއެންސީގެ މެމެބަރުންގެ އިތުބާރު ހިސްޓޯއާއި ދޭތެރޭ އޮތްމިންވަރާއިމެދު މިވަނީ ސުވާލުއުފެދިފައެވެ.\nކުރީގެ ރައީސް ޔާމީނަށް އިތުބާރު ކުރެވޭ 63 ފަރާތްތަކަށް ޕްރައިމަރީ އަކާއި ނުލައި ޕީޕީއެމް އަދި ޕީއެންސީގެ މަޖުލިސް ޓިކެޓް ވަނީ ކުރިން ދީފައެވެ. އަދި ޕީޕީއެމް އަދި ޕީއެންސީ ގުޅިގެން ޕްރައިމަރީ ބޭއްވީ ޖުމްލަ6ދާއިރާއެއްގައެވެ. ފުވައްމުލަކާއި މަކުނުދޫ ދާއިރާގެ ޕްރައިމަރީ ބާއްވަން އިއުލާން ކުރި ނަމަވެސް ފަހުން ވަނީ ކެންސަލް ކޮށްފައެވެ.\nހިސްޓޯ ވަނީ ފުވައްމުލަކު މެދުދާއިރާގެ މަޖުލިސް ގޮނޑި އެމްޑީޕީ ޓިކެޓްގައި ހޯދުމަށްފަހު ޕާޓީ ބަދަލު ކުރަމުން ގޮސް އެންމެ ފަހުން ހުރީ ޕީޕީއެމްގެ ޔާމީނުގެ ސަޕޯޓަރެއްގެ ގޮތުގައެވެ. ނަމަވެސް އެޕާޓީގެ ވެސް އިތުބާރު އޭނާއަށް ނެތްކަން ހުރިހާ ގޮތަކުން މިވަނީ ސާބިތު ވެފައެވެ.\nހިސްޓޯއަށް ނާކާމިޔާބުވި ޕްރައިމަރީގެ ނަތީޖާ\nއާއްމުގޮތެއްގައި ރަށްރަށުގެ މީހުން އެހެން ރަށްރަށުގެ ދާއިރާގެ އިންތިޚާބުތަކުގައި ވާދަކުރަނީ ވަރަށް މަދުންނެވެ. ޚާއްސަކޮށް ފުވައްމުލަކު މީހުން އެހެން ދާއިރާއެއްގައި މިހާތަނަށް އިންތިޚާބުތަކުގައި ވާދަކޮށްފައި ވަނީ ވަރަށް މަދުންނެވެ.\nއެގޮތުން މިފަހަރުގެ ޕްރައިމަރީތަކުގައި ރަށުން ބޭރުގެ ގޮނޑިއަކަށް ވާދަކުރިކަމުގެ މައުލުމާތު ލިބިފައި ވަނީ2މީހުންނެވެ. އެއީ ހދ. ނޮޅިވަރަމް ދާއިރާއަށް ކުރިމަތިލައި ޕްރައިމަރީ ކާމިޔާބު ކުރި، ފުނާޑު، ޒިންދާ އަހުމަދު އަލީ އާއި ރ. އަލިފުށީ ދާއިރާގެ ޕްރައިމަރީގައި ވާދަކޮށް ނާކާމިޔާބުވި ހިސްޓޯއެވެ.\nނަމަވެސް މީގެކުރިން، ލޯކަލް ކައުންސިލް އިންތިޚާބުގައި މާލެއަތޮޅު ކައުންސިލަށް ވާދަކޮށް މިސްކިތްމަގު ރަންދުވަރު އަހުމަދު ސައީދު ވަނީ އެ ކައުންސިލްގެ ގޮނޑި ކަމިޔާބުކޮށްފައެވެ.\nއިތުރު ލިޔުންމަޖިލިސް ޕްރައިމަރީޕީޕީއެމް\nTags: މަޖިލިސް ޕްރައިމަރީ, ޕީޕީއެމް


World Cup ge therein kulhey ehen World Cup eh!\nފީފާ ވޯލްޑް 2018 ކަޕް ގެ ގްރޫޕް ސްޓެޖްގައި ބެލްޖިއަމް އާއި ޕަނަމާ ކުޅުނު މެޗުގެ ތެރެއިން: ޕަނަމާ ސަޕޯޓަރުން\nފުޓުބޯޅައިގެ ހުން މިވަނީ އަނެއްކާވެސް މުޅި ދުނިޔެއަށް ޖެހިފަ އެވެ. އެ ހުމުގައި ދިވެހިން ވެސް ރަނގަޅަށް ޖައްސައިފި އެވެ. ކޮންމެ ހަތަރު އަހަރަކުން އެއް އަހަރު އަންނަ ފުޓުބޯޅައިގެ މި އީދު ފެށުމާ އެކު، ވޯލްޑް ކަޕްގެ ޖޯޝާއި ފޯރި ދިވެހިންގެ މެދުގައި ވަކި ހިއްޕާލަނީ އަމަށަކު ވަރަކަށް ނޫނެވެ. ދުނިޔޭގައި ފުޓުބޯޅަ ކުޅޭ އެންމެ މޮޅު ކުޅުންތެރިންގެ ތަފާތު ހުނަރުތައް އެއް ސްޓޭޖަކުން ބަލާލުމުގެ ފުރުސަތު ވޯލްޑްކަޕާ އެކު ލިބޭނެ އެވެ. އަމިއްލަ ގައުމުގެ ކުލަތައް ނޫން ނަމަވެސް، ސަޕޯޓްކުރާ ޓީމަކަށް ދިވެހިން ވެސް ސަޕޯޓް ކުރަނީ ހަމަ ގައުމިއްޔަތުގެ ޖޯޝާއި ފޯރީގަ އެވެ. ފިރިހެނެއް އަންހެނެއް ތަފާތު ކުރުމެއްނެތި އެވެ. ކާފަމެން މާމަމެން އަދި ކޮއްކޮމެން ވެސް ހަމަ އެއް ޖޯޝެއްގަ އެވެ.\nނަމަވެސް، ފަހަކަށް އައިސް ފުޓުބޯޅަ އަށާއި އެމީހެއްގެ ޓީމަށް ކުރާ ސަޕޯޓް މުޅިންހެން ވަނީ ބަދަލުވެފަ އެވެ. ހަނދާނަށް އަންނަނީ ރަށްޓެހިންގެ މެދުގައި ވޯލްޑް ކަޕް ތެރޭގައި އޭރު ކުރެވޭ ބަހުސްތަކަށާއި މަދުން ނަމަވެސް ކުރެވޭ ޒުވާބު ތަކަށެވެ.\n"ޖާމަނީއަށް ވުރެ މަގޭ ޓީމު [އާޖެންޓީނާ] މޮޅުވާނެ،" ކޮއްކޮ އާއި ދިމާލަށް ތަކުރާރުކޮށް ބުނެ ދިމާކުރުން މިހާރު މާޒީވެއްޖެ އެވެ. މިހާރު "މަގޭ ޓީމު" އޮންނަނީ ނަމެއްގަ އެވެ. ސަޕޯޓް ކުރާ ޓީމޭ ބުނާއިރު ޓީމުގައި އުޅޭ ގިނަ ކުޅުންތެރިން ނުވެސް ދަނެ އެވެ. ކުޅުންތެރިންގެ ހުނަރާއި ދުރު ވިސްނޭ ޕާސްތަކާއި ކޮޅަށް ތެދުވެވޭ ވަރުގެ މޮޅު ލަނޑުތަކަށް ވުރެ މުޅިން އެހެން ކަމެއް ވޯލްޑް ކަޕްގެ ތެރެއަށް މިހާރު ވަނީ ރަނގަޅަށް ވަދެ ނިމިފަ އެވެ. އެހެން ގޮތަކަށް ބުނަނީނަމަ، ވޯލްޑް ކަޕް ތެރެއިން ކުޅޭ އެހެން ވޯލްޑް ކަޕެކެވެ.\nއާޖެންޓީނާގެ ތަރި ލިއޮނަލް މެސީ އާއި ޕޯޗުގަލްގެ ފޯވަޑް ކްރިސްޓިއާނޯ ރޮނާލްޑޯގެ ނިމުމެއް ނުވާ ބަހުސެވެ. އެންމެ މޮޅީ ކޮން ކުޅުތެރިއެއްކަން ނިންމުން މިހާރު ވަނީ އެއް ބައެއްގެ ކޮންމެ ދުވަހެއްގެ ބޮޑު ހިއްސާއަކަށް ވެފަ އެވެ. ވޯލްޑް ކަޕްގެ ކުރިން މި ބަހުސް އާންމު ގޮތެއްގައި ކުރެވޭނީ ރިއާލް މެޑްރިޑް އަދި ބާސެލޯނާ ފޭނުންގެ މެދުގަ އެވެ. އެހެން ޓީމުތަކުގެ ސަޕޯޓަރުންގެ މާބޮޑު ސަމާލުކަމެއް އާންމު ގޮތެއްގައި މި ޒުވާބަކަށް ލިބޭ ތަނެއް ނުފެންނާނެ އެވެ.\nފާއިތުވި ދެ ވޯލްޑް ކަޕުގައި ޓީމުތަކަށް ވުރެ މި ދެ ކުޅުންތެރިން މުހިންމުވެފައިވާ ކަން ފާހަގަ ކުރެވެ އެވެ. ތަށި އުފުލާލާނީ ކޮން ޓީމެއްތޯ އަހާލާ މީހަކު ވެސް މަދެވެ. ރަނގަޅަށް ފުޓުބޯޅަ ނޭނގޭ މީހުން ވެސް ބޭނުންވާނީ "މެސީ ނޫނީ ރޮނާލްޑޯ ތޯ"؟ ސުވާލު ކުރާށެވެ. އެއް މަސް ދުވަހަށް ދެމިގެންދާ ފުޓުބޯޅައިގެ މި ޖާފަތުގެ ރަހަ ރަނގަޅަށް މިހާރު ނުވެސްލަ އެވެ. އެ ދެ ކުޅުންތެރިން ކޮންމެ އަހަރަކު ކުލަބް ފުޓުބޯޅައިގައި ކުރި ކަމެއް ނޭނގޭ މީހަކު، ކޮންމެ ހަތަރު އަހަރުން އެއް ފަހަރު އެ ދެ ކުޅުންތެރިން ކުޅޭ ކުޅުމަށް ބަލައިގެން ގޮތެއް ނިންމާނެ ގޮތެއް ނުވިސްނެ އެވެ. ދުވަހަކު ފުޓުބޯޅަ ނުބެލިއަސް ވަރިހަމަތާ އެވެ. ފޭސްބުކާއި ޓްވިޓާގައި ހުސް ރޯނު އެދުރުންނެވެ. މުޅި ދުނިޔޭގައި ނަން ހިނގާ އެނަލިސްޓުންނަށް ވުރެ މޮޅެވެ. ސްޓޭޓަސްތަކުގައި ހިއްސާކޮށްލަނީ ސިއްސައިގެންދާ ވަރުގެ އެނަލިސިސްތަކެވެ. އެ ދެ ކުޅުންތެރިން އެ ދުވަހު ނުކުޅުނަސް ފަރުވާލެއް ނެތެވެ. ޖަރުމަނާއި މެކްސިކޯ ކުޅޭ ދުވަހު ވެސް އޮންނާނީ މެސީ-ރޮނާލްޑޯގެ ބަހުސެވެ. ސްޕެއިނަށް ސަޕޯޓް ކުރާ ކަމަށް ދައުވާ ކުރާ މީހާ އަށް ވެސް ޓީމު ބަލިވިޔަސް މާޔޫސްކަމެއް ނެތެވެ. ޓީވީ ނިއްވާލުމާއެކު އަނެއްކާވެސް މަސްއޫލުވެ ބިޒީ ވާނީ މެސީ ނޫނީ ރޮނާލްޑޯގެ ދިފާއުގަ އެވެ. މެޗު ބަލާ ގަޑީގައި ވެސް ތިމާ "ސަޕޯޓް" ކުރާ ޓީމު މޮޅުވޭތޯ ބަލާކަށް ބޭނުންވާހެން ހިއެއް ނުވެ އެވެ.\nކްެރިސްޓިއާނާ ރޮނާލްޑޯ ލަނޑު ޖެހުމަށް ފަހު އުފާ ފާޅު ކުރީ\nމުޅި ދުނިޔެއަަށް މިހާރު ވަނީ މި "ވަބާ" ފެތުރިފަ އެވެ. ދިވެހިން ވެސް މިކަމެއްގެ އަވާގައި ރަނގަޅަށް ޖެހިއްޖެ އެވެ. މެސީ އަކީ ވަރަށް މޮޅު ކުޅުންތެރިއެކެވެ. އެކަމަކު އޭނާގެ ކެޕްޓަންކަމުގެ ދަށުން އާޖެންޓީނާ އޮތީ މުބާރާތުން ކެޓުމުގެ ތުންފަތްމަތީގަ އެވެ. ރޮނާލްޑޯ އަކީ ވެސް ހަމަ އެހާމެ މޮޅު ކުޅުންތެރިއެކެވެ. އޭނާ އަކީ މި ވޯލްޑް ކަޕްގައި މިހާތަނަށް އެންމެ ގިނަ ގޯލްޖެހި އެއް ކުޅުންތެރިއާ އެވެ. އެކަމަކު އޭގެ ތެރެއިން އެންމެ މޮޅީ ރޮނާލްޑޯ ކަމުގައި ނިންމޭނެ އެއްވެސް ހަމައެއްނެތެވެ. ފުޓުބޯޅަ އަކީ ޓީމު ކުޅިވަރެކެވެ. ޓެކްނިކަލް ވެސް ކުޅިވަރެކެވެ. ގިނަ ފަހަރު ވަކިވަކި ކުޅުންތެރިންގެ ހުނަރަށް ވުރެ ކޯޗުގެ ރޭވުން ވެސް މުހިންމުވެ އެވެ. ހާއްސަކޮށް ވޯލްޑް ކަޕް މެޗެއް ކާމިޔާބުވުމުގެ ފަހަތުގައި އެތަކެއް ސަބަބުތަކެއް ހުންނާނެ އެވެ. މެޗެއްގެ 90 މިނެއްޓު ތެރެއިން ދެ ބައިކުޅަ އެއްބައި ފޯނަށް ލޯދީގެން އިނދެފައި، ކުޅުންތެރިއެއްގެ ފެންވަރު ދެނެގަނެވޭނީ ކިހިނެއް ހެއްޔެވެ.\nތިޔަ ކުރާ ބޭކާރު ބަހުސް ބާއްވަމާ ހިނގާށެވެ. ތިމާގެ އަމިއްލަ ޓީމަށް ސަޕޯޓް ކުރަމާ ހެއްޔެވެ. ދުނިޔޭގެ ފެންވަރުގައި ތަފާތު މޮޅު ކުޅުންތެރިން މި ވޯލްޑް ކަޕްގައި އެބަ ކުޅެ އެވެ. އަދި މުޅިން އާ ތަރިން އުފަން ވެސް ވާނެ އެވެ. އެމީހުންގެ ހުނަރަށް ވެސް ސަމާލުކަންދޭށެވެ. ފުޓުބޯޅާ އާއި ވޯލްޑް ކަޕުގެ ހަގީގީ ފޯރިއަށް ތިޔަ ޒުވާބު ގަނޑުން ހިޔަނި އެޅުނަ ނުދޭށެވެ. މެސީ އަދި ރޮނާލްޑޯ އަކީ ފަހުގެ ޖީލުގައި އުފެދުނު އެންމެ މޮޅު ދެ ކުޅުންތެރިން ކަމާ މެދު ޝައްކެއް ނުކުރެވޭނެ އެވެ. މި ދެ ކުޅުންތެރިންގެ ހުނަރުވެރި މޮޅު ކުޅުން ރަނގަޅަށް ބަލަމާ ހިނގާށެވެ. މުސްތަގުބަލުގައި މި ދެ ކުޅުންތެރިން އެކުގައި ނުފެނިދާނެތީ އެވެ. ހަގީގަތުގައި ވެސް މިއީ ރޮނާލްޑޯ އާއި މެސީ ކުޅޭ ފަހު ވޯލްޑް ކަޕަށް ވުން ވަރަށް ގާތް ވީމަ އެވެ.\nމެސީ ކްރިސްޓިއާނާ ރޮނާލްޑޯ ވޯލްޑް ކަޕް 2018


Covid ah fassivi meehaku Rooney ge geyah dhiumun eynaa rulhigadha vejje - Vaguthu\nއިނގިރޭސި ވިލާތުގައި އުފެދުނު އެންމެ މޮޅު ފުޓުބޯޅަ ކުޅުންތެރިންތަކުގެ ތެރޭގައި ހިމެނޭ ވޭން ރޫނީގެ ގެއަށް ކޮވިޑް-19 އަށް ފައްސިވި މީހަކު ޒިޔާރަތްކުރުމުން އޭނާ ރުޅިގަދަވެ ހިތްހަމަނުޖެހުން ފާޅުކޮށްފިއެވެ.\nރިޕޯޓްތައް ބުނާގޮތުގައި ރޫނީގެ ގެއަށް ދިޔައީ ޖޯޝް ބާޑްސްލޭ ނަމަކަށް ކިޔާ އޭނާގެ ގާތް ރަހުމަތްތެރިއެކެވެ. އޭނާ އެ ގެއަށް ދިޔައީ ރޫނީއަށް އަގުބޮޑު ގަޑިއެއް ހަދިޔާއަކަށް ދިނުމަށް ކަމަށެވެ. ޖޯޝް އަކީ ކޮވިޑް ޖެހިފައިހުރި މީހަކާއި ޑައިރެކްޓް ކޮންޓެކްޓް ވެފައި ހުރުމުން އިނިރޭސިވިލާތުގެ ނޭޝަނަލް ހެލްތް ސާވިސް (އެންއެޗްއެސް) އިން ގޭގައި އެކަހެރިވުމަށް އަންގާފައިވާ މީހެކެވެ.\nއެހެންނަމަވެސް ރޫނީއަށް ޖޯޝްއަކީ ގޭގައި އެކަހެރިވުމަށް އިދާރާތަކުން އަންގާފައިވާ މީހެއްކަން ނޭނގޭ ކަމަށްވެސް ބޭރުގެ ރިޕޯޓްތަކުން ވަނީ ބުނެފައެވެ.\nޖޯޝްއާއި ދިމާވި ފަހުން މިދިޔަ ހުކުރުދުވަހު ރޫނީ ވަނީ އޭނާ މިހާރު ކުޅެމުންދާ އަދި އެސިސްޓަންޓް ކޯޗުގެ މަގާމާވެސް ހަވާލުވެގެން ހުރި އިނގިރޭސިވިލާތުގެ ޑާބީ ކައުންޓީއާއިއެކު ވަޓްފޯޑާއި ދެކޮޅަށް ޗެމްޕިއަންޝިޕް މެޗެއްގައި ވެސް 90 މިނެޓު ކުޅެފައެވެ.\nރޫނީގެ ތަރުޖަމާނަކު ދަ ސަންއަށް ދިން އިންޓަވިއުއެއްގައި ބުނެފައިވަނީ ރޫނީއަށް އެއްވެސް ވަރަކަށް ޖޯޝް ކޮވިޑަށް ފައްސިވިކަން ނޭނގޭ ކަމަށާއި އެފަދަ ކުޑަވެސް މައުލޫމާތެއް ލިބިފައިވާ ނަމަ ރޫނީ އޭނާއާއި ބައްދަލުވުމަށްވެސް، އަދި ގެއަށް އައުމަށްވެސް ހުއްދަ ނުދޭނެކަމަށް އޭނާވަނީ ބުނެފައެވެ. އަދި ޖޯޝް ކޮވިޑަށް ފައްސިވެފައި ހުރިކަމުގެ މައުލޫމާތު ލިބުމާއެކު ކަމާބެހޭ އިދާރާތަކަށް އަދި ކްލަބަށްވެސް އެކަން އަންގާފައިވާނެ ކަމަށާއި ރޭގެ ވަގުތެއްގައި ރޫނީގެ ސުންކު ކޮވިޑަށް ޓެސްޓުކުރުމަށް ނަގާފައިވާކަމަށްވެސް ތަރުޖަމާނު ވަނީ ބުނެފައެވެ.\nޑާބީ ކައުންޓީން ނެރުނު ނޫސްބަޔާނެއްގައި ބުނެފައިވާ ގޮތުން އެޓީމުން ވަނީ މި މައުލޫމާތު ލިބުމާއެކު އިނގިރޭސި ސަރުކާރާއި އީއެފްއެލްއިން ކަނޑައަޅާފައިވާ ގައިޑްލައިންތަކާއި އެއްގޮތަށް އަމަލުކުރަން ފަށާފައިކަމަށާއި، ސަލާމަތްތެރިކަމުގެ ހުރިހާ ފިޔަވަޅެއް އެޓީމުން އަޅާނެކަމަށެވެ. އަދި ކުޅުންތެރިންނާއި ޓީމުގެ އޮފިޝަލުންނަށް ރައްކާތެރި މާހައުލެއް ހޯދައިދިނުމަށް ޓީމުގެ މެނޭޖްމަންޓުން ކުރެވެން ހުރި ހުރިހާ ކަމެއް ކުރާނެކަމަށް މި ނޫސްބަޔާނުގައި ވަނީ ބުނެފައެވެ.\nދެ ފަހަރު ކެންސަރުން ސަލާމަތްވި އަންހެނަކު ކޮވިޑްގަައި މަރުވެއްޖެ\nދަރިފުޅުގެ ގްރެޖުއޭޝަން ފާހަގަ ކުރަން ދިޔަ ބައްޕަ އެކްސިޑެންޓެއްގައި މަރުވެއްޖެ


Naruhun vaa gurubaany ah shukuru haggu - AO News\nނަރުހުން ވާ ޤުރުބާނީއަށް ޝުކުރު ހައްގު\nފޮޓޯ: އިންސްޓަގްރާމް އެކައުންޓް އަރްޝީ\nސްކޫލް ދުވަސްވަރުގެ ހަނދާންތައް އާ ކޮށްލާނަމެވެ. އެއްކޮށް ކިޔެވި ގިނަ ކުދިން ބޭނުންވީ ނަރުހުންނަށްވާށެވެ. ސަބަބުތައްވެސް ވަރަށް ސާދާ ވެފައި ފުރިހަމައެވެ. ބަޔަކަށް އެހީތެރިވުމަށެވެ، ބަލިތައް ތަހައްމަލު ކުރަމުންދާ މީހުންނަށް އޯގާތެެރިކަމާއިއެކު އަޅާލުމަށެވެ. ނަރުހެކޭ ބުނުމުން އަބަދުވެސް ހިތަށް ގެނެވެނީ އެފަދަ ސިފަތަކެކެވެ. ހޮސްޕިޓަލަކީ އާއިލާއެއް ނަމަ ނަރުހުންނަކީ މަންމަ އެވެ. ހަށިގަނޑެއް ނަމަ އެއީ ހިތެވެ.\nކޯވިޑް19 އާއި އެކު މިއަދު ނަރުހުން މިވަނީ މަސައްކަތުގެ ދާއިރާގައި ކުރިމަތިލާން ޖެހުނު އެންމެ ބާނި ބޮޑު ކަނޑާ ކުރިމަތިލާން ޖެހިފައެވެ. ފަރުވާ ދިނުމުގައި ވާންޖެހޭ ގުރުބާނީވެސް ބޮޑީއެވެ. މަސައްކަތުގެ މާހައުލުގައި ކުރިމަތިލާންޖެހޭ ގޮންޖެހުންތައްވެސް ގިނައީއެވެ. ދުނިޔޭގެ ނިސްބަތުން ކޯވިޑް19 އަށް ފައްސިވި ސިއްހީ މާހިރުން ގިނަވުމުން ބަލީގެ ބިރުވެސް އެބައޮތެވެ. ނަރުހުން މިހާތަނަށް ދައްކާފައިވާ ހިތްވަރާއި ގުރުބާނީއިން ސާބިތުވި އެއްކަމެއް އެބައޮތެވެ. ބާނި ކިތަންމެ ބޮޑަސް އަދި ރާޅުތައް ކިތަންމެ ބިޔަވި ކަމުގައިވިޔަސް ދަތުރުގައި ބަދަލެއް ނުވެ ސާބިތުކަމާއެކު ނަރުހުން ތިބޭނެއެވެ.\nނަރުހުން އެ ސާބިތުކަންމަތީ ދިމާވި ކޮންމެ ކަމެއްގައި ގައުމުގެ އާންމު ސިއްހަތު އިސްކުރިއިރު އެކަން ދަންނަ އާންމުން އަންނަނީ ދުވަހެއް ދުވަހަކަށް މަދުވަމުންނެވެ. ޒާތީ ގޮތުން ނަރުހުންނާއި ޖައްސާލައިފިއެވެ. ވަޒީފާއިން ލިބިދޭން ޖެހޭ ހައްގު ތަކެއް ހޯދަން ނަރުހުން ވަކާލާތު ކުރިއަސް ނަރުހުންނަކީ އަމިއްލަ އެދުން ބޮޑު ބަޔަކަށް ހަދައި އެމީހުންގެ ނަން ކިލަނބު ކޮށްފިއެވެ. އާންމު ދިރިއުޅުމާއި މަސައްކަތުގެ މާހައުލު މަސްހުނި ކޮށް ނަރުހުންނަށް ބަދު ބަސް ބުނުން އާންމުކޮށްފިއެވެ. ނަރުހުންނަކީ ވަރުބަލިވެގެން ނުވާނެ، އާއިލާއެއް ނެތް އަދި އިންސާނީ ހައްގުތަކުން މަހުރޫމްވެފައިވާ ބައެއްކަމަށް ދޭހަވާ ބަހުރުވައިން ސޯޝަލް މީޑިއާ ފުރާލައިފިއެވެ.\nނަރުހުންގެ ޝުއޫރުތައްވެސް މަދު މަދުން މިހާރު ސޯޝަލް މީޑިއާގައި އަންނަނީ އާންމު ވަމުންނެވެ. އެގޮތުން ދާދި ފަހުން ފެނުނު ޕޯސްޓެއް ހިއްސާ ކޮށްލާނަމެވެ. ފޭސްބުކް އިން ފެނުނު އެ ޕޯސްޓުގައި ވާ ގޮތުން އެ ނަރުސް އެންމެ ކުޑައިރުއްސުރެވެސް ބޭނުންވީ ނަރުހަކަށްވާށެވެ. ސްކޫލް ނިންމީ ރަންކުލަތަކާއި އެކު އެވެ. އެކި ދާއިރާތަކުން ކިޔަވާނެ ފުރުސަތުވެސް ލިބުނެވެ. ނަމަވެސް އިސްކުރީ ޤައުމިއްޔަތުކަމެވެ. ނަރުސްކަން ކިޔަވާ ނިމި ވަޒީފާ އަށް ނިކުމެ ޒަވާޖީ ހަޔާތެއް ފެއްޓުނެވެ. ވަޒީފާ އަދާ ކުރަން ޖެހުނު ޑިޕާޓްމެންޓްގެ ގޮތުން ގިނަ ވަގުތުތަކެއް ވަޒީފާގައި ހޭދަކުރިއެވެ. އެތައް އާއިލީ އެއްވުން ތަކަކާއި ހަފްލާތަކަކަށް ނުދެވި ދިޔައެވެ. އަލަތު ދަރިފުޅު ލިބި މުޅި ދިރިއުޅުން ބަދަލުވިއެވެ. ބަދަލުވި ނުވި އެކައްޗަކީ ނަރުސްކަމަށް އިން ލޯތްބެވެ. ކޯވިޑް19އާއި އެކު މަސައްކަތް ކުރަން ޖެހުނީ ހުޅުމާލޭގައި ގާއިމު ކުރެވުނު ކޯވިޑް19 އަށް ފަރުވާދޭ ކޯވިޑް ފެސިލިޓީގައެވެ. ވަޒީފާއަދާކުރުމަށް ފަހު ކޮންމެ ދުވަހަކު އުފަން ދަރި އަދި އާއިލާ ކައިރިއަށް އައުން އެންމެ ހިތްހަމަޖެހޭ ގޮތަށް ނުވުމުން ނިންމީ އުމުރުން 1 އަހަރުގެ ތުއްތު ދަރިފުޅު ފިރިމީހާ އާއި އެކު ފިރިމީހާގެ އާއިލާ ކައިރިއަށް ރަށަށް ފޮނުވާލުމަށެވެ. އެ ނަރުސް ބުނެފައިވާ ގޮތުން އަމިއްލަ އާއިލާއާއި އެކު ވަގުތު ހޭދަކުރުމަށްވުރެން މިވަގުތު މުހިންމުވީ ޤައުމަށް ހިދުމަތްކުރުމެވެ. އަމިއްލަ ދަރިފުޅު ގައިގައި ފިރުމުމަށް ވުރެން އިސްކުރީ ދުވަހަކުވެސް ނުދަންނަ އެކަމަކު މިއަދު ނަރުހެއްގެ އަޅާލުމާއި ލޯބި ބޭނުންވެފައިވާ މީހުންނަށް ވަގުތު ހުސްކުރުމަށެވެ.\nބޭރުގެ ގިނަ ގައުމުތަކުން ނަރުހުންނަށް ލިބިދޭ ހައްގުތަކާއި އުޖޫރައާއި ބަލާފައި ރާއްޖޭގައި ލިބޭ އުޖޫރަ ނިސްބަތުން މަދެވެ. ލިބިދޭ ހައްގުތައްވެސް މަދެވެ. ހައްގުތަކެއް ހޯދުމަށް މަސައްކަތްކުރިއަސް ގިނަ ބަޔަކު ހަޑި ހުތުރު ބަސްތަކުން ފާޑު ކިޔައެވެ. ހަގީގަތާމެދުު ވިސްނާލަމާތޯއެވެ. ކޮންމެ ނަރުހެއްގެ ވެސް އާއިލާއެއްވެއެވެ، ހިތްހަމަޖެހޭ ދިރިއުޅުމެއް ހޯދުމަށް އަތުން ހަރަދު ތަކެއްވެސް ކުރަންޖެހެއެވެ، ދިރިއުޅުމަށްޓަކާ ހުވަފެންތަކެއްވެސް ދެކެއެވެ. ނިސްބަތުން ގިނަ ނަރުހުންނަކީ އަބަދުވެސް މަސައްކަތުގައި އުޅެެމުން ދާއިރާއިން މަތީ ތައުލީމު ހޯދަމުންދާ މީހުންނެވެ. މިހުރިހާ ކަމަކަށްވެސް ފައިސާ ބޭނުންވާއިރު ނަރުހުން މުސާރަ ބޮޑު ކޮށްދޭން އެދުމުން ނުވަތަ ލިބެން ޖެހޭ އެލަވެންސެއް ނުލިބުމުން އެކަމާއި ކަންބޮޑުވުން ފާޅު ކުރުމުން ބައެއް މީހުންނަށް އެކަންތައް މާ ހުތުރު ކަމަކަށްވަނީ ނަރުހުންނަކީ ހިލޭ ސާބަހަށް މަސައްކަތް ކުރަންޖެހޭ ބައެއްގެ ވިސްނުން ހުރީމަތޯ މިއީ މިއަދު ކޮށްލަން ޖެހޭ ސުވާލެކެވެ.\nކޯވިޑް19ގެ މި ދުވަސްކޮޅުގައި ހަގީގަތުގައިވެސް ނަރުހުން މިސާލު ދައްކައިފިއެވެ. ވަކި ގޮތަކަށް ދިރިއުޅުން ބައްޓަން ކުރަން ޖެހުމުން އެކަމަށް ހޭނެން ނެގީ މަދު ދުވަސްކޮޅެކެވެ. ވަޒީފާ އަދާކުރަން ޖެހޭ ތަން ބަދަލު ވުމުން ޝަކުވާއެއް ނެތެވެ. ވަޒީފާގެ ޒިންމާ ބަދަލުވިއަސް އެ ލޯތްބާއި އަޅާލުމަށް ބަދަލެއްނައެވެ. ރައްކާތެރިކަމުގެ ގޮތުން ލާން ޖެހޭ ޕީޕީއީ ލައިގެން އުނދަގޫތަކެއް ހުއްޓަސް ދޭ ފަރުވާގެ ފެންވަރަކަށް ބަދަލެއްނާދެއެވެ. ފަރުވާދެމުންދެނީ ދޭ ހިތުންނެވެ. އަޅާލަނީ ލޯތްބާއެކުއެވެ. ބަލިމީހާގެ އާއިލާ ކައިރީގައި ނެތަސް އާއިލާ ނެތްކަމުގެ އިހުސާސު ކުރެވުނަ ނުދެއެވެ. މީހުން ކިޔަމުންދާ ފާޑު ކިޔުންތަކަށް ފަރުވާލެއް ނެތެވެ. ބުނަމުން ދަނީ އެއް އަޑަކުން އެއް ވާހަކައެކެވެ. ވަރުބަލި ވިއަސް، މަސައްކަތް ކިތަންމެ ބުރަވި ކަމުގައިވިއަސް އަދި އާއިލާ ނުފެނި ކިތަންމެ ހިތްދަތިވިއަސް މި ދަތުރު ނިންމާނީ ކޯވިޑް19 ބަލި ކޮށްފައެވެ. ދެންވެސް ތިބޭނީ ދިވެހި ރައްޔިތުންގެ ހިދުމަތުގައެވެ.


މާލޭގައި މިރޭ3ވަނަ މާރާމާރީއެއް ހިންގައިފި | Sandhaanu\nމާލޭގައި މިރޭ3ވަނަ މާރާމާރީއެއް ހިންގައިފި\nފެބްރުއަރީ 1, 2021\nމާލޭގައި ތޫނު އެއްޗަކުން ހަމަލާދީ މާރާމާރީ ހިންގުމުގެ ތިން ވަނަ ހާދިސާއެއް މިރޭ ހިނގައިފިއެވެ. ބެލެވޭ ގޮތުގައި މިހާދިސާ ހިނގާފައިވަނީ މެންދަމު 00:30 ހާއިރުއެވެ.\nމިހާދިސާ ހިނގާފައިވަނީ ވިލިމާލޭ ފެރީ ޓާމިނަލް ކައިރީގައެވެ. ސޯޝަލް މީޑިޔާގައި ދައުރުވަމުން އަންނަ ފޮޓޯތަކުން މީހަކަށް ހަމަލާދީ، ލޭހޭކިފައި އޮތް ވަޅިއެެއް އެސަރަހައްދުން ފެނެއެވެ. އަދި މަގުމަތީގައިވެސް ލޭހުރި މަންޒަރުގެ އިތުރުން ސައިކަލެއް ވެއްޓިފައި އޮތް ތަން ފެނެއެވެ.\nމީގެ އިތުރުން އަސަރީ ގޯޅީގައިވެސް ތޫނު އެއްޗަކުން މީހެއްގެ ކަރަށް ހަމަލާދީ މާރާމާރީ ހިންގައިފާވާ ކަމުގެ މައުލޫމާތު ވަނީ ލިބިފައެވެ.


Turkey ah furusathu dhee America ge fauju tha feah\nތުރުކީއަށް ފުރުސަތު ދީ އެމެރިކާގެ ފައުޖުތަށް ފެއަށް\nސީރިއާގެ އުތުރުގައި އަސްކަރީ މަސައްކަތް ފަށަން ތުރުކީން ތައްޔާރު ވުމުން، ތުރުކީއަށް އެ މަސައްކަތް ކުރުމުގެ ފުރުސަތު ދިނުމުގެ ގޮތުން އުތުރުގައި ހަރަކާތްތެރިވާ އެމެރިކާ ސިފައިން އެ ސަރަހައްދު ދޫކޮށް ދާން ފަށައިފި އެވެ.\nތުރުކީން ސީރިއާގެ އުތުރު ބޯޑަރުގައި އަސްކަރީ މަސައްކަތް ކުރާނެ ކަމަށް ބުނީ އެ ސަރަހައްދުގައި ތިބި ކުރުދީން ހަނގުރާމަވެރިންނާ ދެކޮޅަށް އެމެރިކާއިން އެކަށީގެންވާ މަސައްކަތެއް ނުކުރާ ކަމަށް ބުނެ އެވެ. ސީރިއާގެ އުތުރު ބޯޑަރު ނުވަތަ ތުރުކީވިލާތާ ސީރިއާ ގުޅުވައިދޭ ބޯޑަރުގައި ވަކި ދައުލަތެއް ހަދައިގެން އުޅޭ ކުރުދީ ހަނގުރާމަވެރިންނަކީ އެމެރިކާ އާއި ސީރިއާގެ އަސްކަރިއްޔާގެ ވާގިވެރިކަމާއެކު ހަރަކާތްތެރިވާ ޖަމާއަތެކެވެ.\nތުރުކީން ކުރުދީންނާ ދެކޮޅަށް މަސައްކަތް ކުރަނީ އެ ގައުމުގެ މިނިވަންކަން ދިފާއުކޮށް ދާހިލީ ހަނގުރާމައަކުން ގައުމު ސަލަމާތް ކުރަން ކަމަށް ބުނެ އެވެ. ތުރުކީގެ ނިންމުތަކަށް ރައްދު ދެއްވާ އެމެރިކާގެ ރިޔާސީ ގަނޑުވަރުން ބުނީ ތުރުކީގެ މި އަމަލުގެ ސަބަބުން ކުރުދީން މެދުވެރިކޮށް އިސްލާމިކް ސްޓޭޓްއާ ދެކޮޅަށް އެމެރިކާއިން ކުރަމުން އައި ހަނގުރާމައަށް އަސަރު ކުރާނެ ކަމަށެވެ.\nއެމެރިކާ ސިފައިން ބޯޑަރު ސަރަހައްދުން ފެއަށް ޖެހެން ފަށާފައިވާކަން ސީރިއާގެ އަސްކަރިއްޔާއިން ވަނީ ކަށަވަރުކޮށްދެއްވާފަ އެވެ. އަދި ފެއަށް ޖެހިފައިވަނީ ބޯޑަރުގެ ހުރިހާ ކަމެއް ތުރުކީއާ ހަވާލު ކުރުމަށް ފަހު ކަމަށް ވެސް ސީރިއާގެ އަސްކަރިއްޔާއިން ވަނީ ބުނެފަ އެވެ.\nތުރުކީން ވަނީ މީގެ ކުރިންވެސް ކުރުދީ ހަނގުރާމަވެރިންނާ ހަނގުރާމަކޮށް އެމީހުންގެ ބާރު ވަރަށް ބޮޑަށް އުތުރު ސީރިއާގެ ބޯޑަރުން ކަނޑުވާފަ އެވެ. ނަމަވެސް އިސްލާމިކް ސްޓޭޓްއާ ހަނގުރާމަ ކުރުމުގެ ބޭނުމުގައި އެމެރިކާއިން ކުރުދީންނަށް ފައިސާ އާއި ހަތިޔާރުގެ ގޮތުން އެހީވާން ފެށުމުން ކުރުދީންނާ ދެކޮޅަށް ތުރުކީން ކުރަމުން އައި ހަނގުރާމަ މަޑު ޖައްސާލަން ޖެހުނެނެވެ.\nސީރިޔާ އެމެރިކާ ތުރުކީ


Oman Air Ge Dhathuru Thah Raajje Ah Fashany - Vaguthu\nއޮމާން އެއާގެ ދަތުރުތައް ރާއްޖެ އަށް ފަށަނީ\nއޮމާން އެއާގެ ދަތުރުތަށް އަންނަ އޮކްޓޫބަރު މަހު ރާއްޖެ އަށް ފެށުމަށް ތައްޔާރުވެއްޖެއެވެ.\nއެ އެއާލައިނުން ބުނެފައިވާ ގޮތުގައި މިއަހަރުގެ އޮކްޓޫބަރު މަހުގެ 28 ވަނަ ދުވަހު ރާއްޖެއަށް ދަތުރުތައް ފެށުމަށް ވަނީ ނިންމާފައެވެ.\nއޮމާން އެއާގެ ދަތުރުތަށް ފެށުމަށް ހަމަޖެހިފައިވަނީ އޮމާންގެ މަސްކެޓުން ވެލާނާ އިންޓަނޭޝަނަލް އެއާޕޯޓަށެވެ. އަދި އެ ދަތުރުތަކުގައި ބޭނުން ކުރުމަށް ހަމަޖެހިފައި ވަނީ ބޮއިންގްގެ އާ 737 ގެ ފްލައިޓްތަކެވެ.\nއޮމާން އެއާއިން މައުލޫމާތު ދޭ ގޮތުގައި ރާއްޖެއިން އޮމާނަށް ފްލައިޓްތައް އޮޕަރޭޓްކުރާނީ އާދީއްތަ، އަންގާރަ، ބުރާސްފަތި އަދި ހޮނިހިރު ދުވަހުއެވެ. އަދި އަންގާރަ ދުވަސް ފިޔަވާ ހަފްތާގެ އެހެންދުވަސް ތަކުގައި މަސްކެޓުން ރާޢްޖެއަށް ފުލައިޓް އޮޕަރޭޓް ކުރުމަށް ހަމަޖެހިފައިވާ ކަމަށް އޮމާން އެއާއިން މައުލޫމާތު ދެއެވެ.\nއޮކްޓޫބަރު ނޮވެމްބަރު މަސް ވެފައިވަނީ ހާއްސަކޮށް ޔޫރަޕް ގައުމުތަކަށް ފިނި މޫސުމަށެވެ. އެއާއެކު ރާޢްޖެއަށް ދަތުރު ކުރާ ފަތުރުވެރިން ގެ ނިސްބަތް އެ ދުވަސްވަރު މަތިވެއެވެ. އަދި ޢްޖޭގައި ހިންގަމުން އަންނަ ރިސޯޓުތަކާއި ގެސްޓްހައުސް ތަކުގެ އޮކުޕެންސީ ރަނގަޅުވެ ޓުއަރިޒަމް ސިނާއަތަށްވެސް ހެޔޮ އަސަރެއް އެ ދުވަސްވަރު ކުރެއެވެ.\nރާޢްޖޭގެ މައި އެއާޕޯޓު ހިންގަމުން އަންނަ މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް ) އިންކުރިން ހާމަކޮށްފައިވާ ގޮތުގައި ފިނި މޫސުމާ ދިމާކޮށް ރާޢްޖެ އަންނަ އެއާލައިންތަށް އެހެން އަހަރުތަކާ އަޅާބަލާއިރު މި އަހަރު އިތުރުވެ ވެލާނާ އިންޓަނޭޝަނަލް އެއާޕޯޓަށް ބާރުބޮޑުވެގެން ދާނެކަމަށް ލަފާކުރެވޭ ކަމަށެވެ. ވުމާއެކު އެކަމަށް މިހާރުވެސް އެ ކުންފުނިން ތައްޔާރުވަމުން އަންނަ ކަމަށް އެމްއޭސީއެލް އިން ވަނީ ހާމަކޮށްފައެވެ.


Deepika ge bayaan nagaairu ethanugai hureveyne goiy hamajassaidheyn Ranveer edhijje - One Online\nމުމްބާއީ އަށް ދިއުމަށް ރަންވީރާއި ދިޕިކާ ގޯނާ އެއާޕޯޓުގައި ---\nމަސްތުވާތަކެއްޗާ ގުޅުން ހުރި މައްސަލައެއްގައި ބަޔާން ނެގުމަށް ބޮލީވުޑްގެ މަޝްހޫރު ބަތަލާ ދިޕިކާ ޕަޑުކޯނު އިންޑިއާގެ ނާކޮޓިކްސް ކޮންޓްރޯލު ބިއުރޯ އަށް ހާޒިރުކުރާ އިރު، އޭނާއާއެކު އެތަނުގައި ހުރެވޭނެ ގޮތް ހަމަޖައްސައިދޭން ދިޕިކާގެ ފިރިމީހާ އަދި ބޮލީވުޑްގެ ތަރި ރަންވީރު ސިންގު އެދިއްޖެ އެވެ.\nއެންސީބީ އަށް ހާޒިރުވުމަށް އަންގާފައި އޮތުމުން ދިޕިކާ އާއި ރަންވީރު ވަނީ ގޯއާގައި ތިބެފައި ރޭ މުމްބާއީ އަށް ގޮސްފަ އެވެ. ދިޕިކާ އެންސީބީއަށް ހާޒިރުވާން އަންގާފައި އޮތީ މާދަމާ އެވެ.\nއެންސީބީއަށް ރަންވީރު ފޮނުވި ސިޓީއެއްގައި ބުނީ، އަންހެނުން ދިޕިކާގެ ބަޔާން ނަގާއިރު އޭނާއަށް އެތަނުގައި ހުރެވޭ ގޮތް ހަމަޖައްސައި ދިނުމަށް އެދުނީ ދިޕިކާއަކީ އެންޒައިޓީ އަދި ޑިޕްރެޝަން ހުންނަ މީހަކަށްވާތީ ކަމަށެވެ. ނަމަވެސް އެއީ އެންސީބީގެ ގަވައިދާ ހިލާފު ކަމެކެވެ.\nސުޝާންތުގެ މަރާ ގުޅިގެން އެންސީބީން ތަހުގީގު ކުރަން ފެށި މަސްތުވާތަކެތީގެ މައްސަލައާ ގުޅިގެން ބޮލީވުޑްގެ މަޝްހޫރު ގިނަ ތަރިންނެއްގެ ނަންތައް ދަނީ ހާމަވަމުންނެވެ. އޭގެ ތެރޭގައި ރިއާ ޗަކަރަބޮޓީ، ޝަރްދާ ކަޕޫރު، ސާރާ އަލީ ހާން އަދި ރަކުލް ޕްރީތު ސިންގު ހިމެނެ އެވެ.\nކެޓްރީނާގެ ސުޕަ ހީރޯ ފިލްމުގައި އިތުރު ބަތަލެއް ފެނިގެންނުދާނެ ކަމަށް ޑައިރެކްޓަރު ބުނެފި\n"ހީރޯޕަންތީ" އަދި "ބާޣީ" ގެ ސީކުއިލް ނެރެނީ\nޖެކޮލިންގެ ސްޓާފަކަށް ހަދިޔާއަކަށް ކާރެއް\nސައިފްގެ ދިއްލީ އަންނަ އަހަރު ޖެނުއަރީގަ ރިލީޒް ކުރަނީ


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ ހިތަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ ހިތަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n11 މާރިޗު 1982، ރިފަރެންސް: MAG/1982/21\nالحمـد للّـه ربِّ العـالمـين، والصّـلاة والسّـلام عـلى أشـرف المرسـلين، وعلى آلـه وصحبـه أجمعـين.\nހައްދުންމައްޗަށް ޒިޔާރަތްކުރުމަކީ އަޅުގަނޑު ވަރަށް ކުރިއްސުރެ ގަސްދުކޮށްފައިވާ ކަމެއް. އަޅުގަނޑު ރައީސްކަމާ ހަވާލުވިތާ ވަރަށް ކުޑަ ދުވަސްކޮޅެއްގެ ތެރޭގައި ރާއްޖެތެރެއަށް ދަތުރުކުރަން ފެށީ. މަޤްޞަދެއް ކަމުގައި އަޅުގަނޑު ބަލާފައިވަނީ، ރާއްޖެތެރޭގައި މީހުން ދިރިއުޅޭ ހުރިހާ ރަށަކަށް ޒިޔާރަތްކޮށް، ރާއްޖެތެރޭގެ މީހުންގެ ހާލު އަހުވާލު ބަލައިލުން. ހަމައެފަދައިން، ރާއްޖެތެރޭގައި އެކިއެކި ކަންތައްތައް ހުރިނެތްގޮތް ބަލައި، ރާއްޖެތެރޭގައި ދިރިއުޅޭ ދިވެހިންނަށް ދަތިވެފައި ހުންނަ މައްސަލަތަކަކީ ކޮބައިތޯ އޮޅުންފިލުވައި ހެދުން.\nއާދެ، އެއީ ސަރުކާރުން އެކަންކަމުގައި އެއްވެސްކަހަލަ އެހީއެއް ވެވެން އޮންނާނެތޯ ބަލައި، އެ އެހީއެއް ވެދިނުން. މި ދަތުރުތައް ފެށިއިރުވެސް އަޅުގަނޑަށް ވިސްނުނު، ރާއްޖެތެރޭގެ ހުރިހާ ރަށްރަށަށް ދިއުމަކީ މާފަސޭހަކަމަކަށް ނުވާނެކަން. ވަރަށް ދިގު މުއްދަތެއް އެކަމުގައި ބޭނުންވާނެކަން. އެއީ އަޅުގަނޑުމެންގެ ރާއްޖެ އޮންނަ ގޮތުންނާއި، ދަތުރުފަތުރު ކުރުމުގެ ދަތިކަން އޮންނަ ގޮތުންނާއި، އަދި އަޅުގަނޑުގެ ވަގުތުވެސް ހުންނަގޮތުން. އެހެންވުމާއެކު، ކިތަންމެ ކުރިއްސުރެ މި އަތޮޅަށް އައިސް އަތޮޅުގެ ރައްޔިތުންނާ ބައްދަލުކޮށްލުމުގެ މަޤްޞަދު އަޅުގަނޑުގެ ހިތުގައި އޮތްކަމުގައިވިޔަސް، މިހާތަނާ ޖެހެންދެން އެކަން ޙަޤީޤަތަކަށް ނުވެއޮތީ. ކޮންމެއަކަސް އަޅުގަނޑަކީ އަޅުގަނޑުގެ ހިތުން މި އަތޮޅަކަށްވެސް މާ އާ މީހަކަށް ނުވާނެ. މި އަތޮޅުގެ ރައްޔިތުންގެ ތެރެއިން ވަރަށް ގިނަ ބަޔަކު މީގެކުރިން އަޅުގަނޑުވާނީ ދެކެފައި. އެހެން މިދެންނެވީ މީގެ7އަހަރުދުވަސް ކުރިން، އަޅުގަނޑު މާލެއިން ދެކުނުގެ ހުރިހާ އަތޮޅުތަކަށް ޒިޔާރަތްކުރިން. މީހުން އުޅޭ ހުރިހާ ރަށްރަށަށް ދިޔައިން. އެއީ އޭރުގެ ސަރުކާރުން ފޮނުވި ވަފުދެއްގެ މެމްބަރެއްގެ ހައިސިއްޔަތުން. އެހެންވީމާ، މި އަތޮޅުގެވެސް އަދި މި ރަށުގެވެސް ވަރަށް ގިނަ މީހުން އަޅުގަނޑާ ބައްދަލުވެ، އަޅުގަނޑު ދެކެފައިވާނޭކަމަށް ހީކުރެވޭ. ކޮންމެއަކަސް، ރާއްޖެތެރެއަށް އަޅުގަނޑު މިކުރާ ދަތުރުތަކަކީ އަޅުގަނޑަށް ވަރަށް ބޮޑު އުފަލެއް ލިބިދޭ ކަމެއް. އަދި އެހާމެ ބޮޑު ފައިދާތަކެއް އަޅުގަނޑަށްވެސް ހާސިލުކޮށްދޭ ކަމެއް.\nއާދެ، ރާއްޖޭގެ ރައީސްކަމުގެ މަޤާމުގައި ހުންނަ މީހަކު ރާއްޖެތެރެއަށް ގޮސް ރާއްޖެތެރޭގެ ކަންތައްތައް ހުރިނެތްގޮތް ނުބަލައި، ރައީސްކަމުގެ މަސްއޫލިއްޔަތުތައް ފުރިހަމަޔަށް އަދާކުރެވޭނެ ކަމަކަށް އަޅުގަނޑު ނުދެކެން. އެގޮތަކީ، ރައީސްކަމާ ހަވާލުވާ މީހަކު އެހަވާލުވަނީ މުޅި އުންމަތުގެ ހުރިހާ ކަމަކާ. އެ ހަވާލުވަނީ ހަމައެކަނި މާލޭގެ ކަންތައްތަކަކާ ނޫން. މުޅި ދިވެހި އުންމަތުގެ ހުރިހާ ކަމެއް، އެއް ދުވަހުން އަނެއްދުވަހަށް ތަރައްޤީކުރުމާ އެހަވާލުވަނީ. އެހެންވުމާއެކު ރައީސްކަމުގެ މަޤާމުގައި ހުންނަ މީހަކު މާލޭގައި ހުރެގެން، އެއްގޮތަކަށްވެސް ރާއްޖެތެރޭގެ ކަންތައްތައް އެމީހާގެ އަމިއްލަ ލޮލުން ނުދެކި، އެމީހާއަކަށް ރާއްޖެތެރޭގައި ކަންތައްތައް ހުރިނެތްގޮތް ސާފެއްނުވާނެ. އަދި ރާއްޖެތެރޭގެ ރައްޔިތުންނަށް އެހީވުމުގެގޮތުން ސަރުކާރުގެ ފަރާތުން ކުރަންޖެހޭ ކަންތައްތަކެއްވެސް އޮޅުމެއްނުފިލާނެ.\nއާދެ، އަޅުގަނޑުގެ އެންމެ ބޮޑު މަޤްޞަދަކީ، ރާއްޖެތެރެއަށް ދަތުރުފަތުރު ކުރުމުގައި، މި ދެންނެވީ. އެހެންކަމުން، މި ދަތުރުތަކުން ލިބޭ މަޢުލޫމާތުގެ މައްޗަށް ބިނާކޮށް މިހާރުވެސް ރާއްޖެތެރޭގައި ކަންތައްތައް އިޞްލާޙުކުރަން ފެށިއްޖެ. ރާއްޖެތެރެ ތަރައްޤީކުރުމުގެ މަޝްރޫޢެއް ސަރުކާރުގެ ފަރާތުން ރާވައި، އެމަޝްރޫޢު ހިންގަމުން އެބަގެންދޭ. އެމަޝްރޫޢުގެ ދަށުން ތަފާތު އެހީތައް ރާއްޖެތެރޭގެ ރަށްރަށަށް ލިބެމުން އެބަދޭ. އާދެ، މިސާލެއް ދަންނަވަންޏާ މިސްކިތްތައް މަރާމާތުކުރުން، ނުވަތަ މިސްކިތްތައް އިމާރާތްކުރުން. މިސްކިތަކީ އަޅުގަނޑުމެން ކަހަލަ އިސްލާމީ މުޖުތަމަޢެއްގައި ވަރަށް ޚާއްޞަ މަޤާމެއް ދޭންޖެހޭނެ ތަނެއް. އެއީ އަޅުގަނޑުމެންގެ މާތްވެގެންވާ ދީނަށް ރަމްޒުކޮށްދޭ ތަން. އެހެންވުމާއެކު، މިސްކިތަށް ޚާއްޞަ ޙުރުމަތްތެރިކަމެއް ބަހައްޓައި، މިސްކިތްތައް އިމާރާތްކޮށް ބެލެހެއްޓުމަކީ އަދި އެ މިސްކިތްތައް ދިރުވުމަކީ ކޮންމެ އިސްލާމީ މުޖުތަމަޢެއްގެވެސް އެންމެ މުހިންމު އެއް ވާޖިބު ކަމުގައި ނުވެނުދާނެ. އެކަން އެހެން އޮއްވައި އަޅުގަނޑުމެން މީގެކުރިން ވަނީ މިސްކިތްތައް މުޅިން އިހުމާލުކޮށްލައިފައި. ރާއްޖެތެރޭގެ ގިނަ ރަށްރަށުގައި ހުންނަ މިސްކިތްތައް ހުންނަނީ ވަރަށް ބޮޑަށް ބާވެފައި. ފުރާޅުވެސް ހަލާކުވެފައި، ވާރޭ ވެހޭގޮތަށް. ހަމަކިރިޔާ ބޯމައްޗަށް ނުވެއްޓި ހުންނަނީ، ގިނަ ތަންތަން. އެއީ އެއްގޮތަކަށްވެސް އިސްލާމީ މުޖުތަމަޢެއްގައި ކަންތައްތައް އޮންނަންވީ ގޮތެއް ނޫން. އެހެންކަމުން، މިސްކިތްތައް މަރާމާތުކޮށް، އިޞްލާޙުކުރުން އެއީވެސް މިދެންނެވި މަޝްރޫޢުގައި ހިމެނިގެންވާ ކަމެއް. މިސާލެއްގެ ގޮތުން މިދެންނެވީ، އެގޮތުން މިހާރު ރާއްޖެތެރޭގެ ވަރަށްގިނަ ރަށްރަށުގައި އަލަށް މިސްކިތްތައް އިމާރާތްކުރެވި ހުޅުވިއްޖެ. އަދި އަޅުގަނޑުގެ މިދަތުރުގައިވެސް ވަރަށްގިނަ ރަށްރަށުގައި އެ އިމާރާތް ކުރެވުނު މިސްކިތްތައް ހުޅުވައިދިނުމުގެ ފުރުޞަތު އަޅުގަނޑަށް ލިބެމުން އެބަދޭ.\nމިސްކިތްތަކާ އެއްގޮތަށް، ރާއްޖެތެރޭގައި މަދަރުސާތަކެއްވެސް ނެތް. ސަރުކާރުގެ ހަރަދުގައި މީގެކުރިން އެއްވެސް މަދަރުސާއެއް ރާއްޖެތެރޭގައި ހިންގައިފައެއް ނުވޭ. ސަރުކާރުގެ ހަރަދުގައި ހިނގަމުންދިޔަ މަދަރުސާތަކެއްވިއްޔާ ހުރީ މާލޭގައި. އެކަމަކު އެއީވެސް އެކަން އޮންނަންވީ ގޮތެއް ނޫންކަން އަޅުގަނޑަށް ގަބޫލުކުރެވޭ. ސަރުކާރުގެ ޚިދުމަތްތައް، ޚާއްޞަކޮށް ތަޢުލީމާއި ޞިއްޙަތާބެހޭ ޚިދުމަތްތައް އެއީ ރާއްޖެތެރެއަށްވެސް ރައްދުވާންޖެހޭނެ އެއްޗެއް. އެހެންކަމުން މިދެންނެވި މަޝްރޫޢުގެ ދަށުން ރާއްޖެތެރޭގައި ތަޢުލީމު ފެތުރުމުގެ މަސައްކަތްތައް ވަރަށް ބާރަށް ކުރިޔަށް އެބަ ގެންދެވޭ. މިހާރު ކޮންމެ އަތޮޅެއްގައިވެސް ސަރުކާރުގެ ހަރަދުގައި ހިނގާ މަދަރުސާއެއް އެބަހުރި. އަދި އަތޮޅު ތަޢުލީމީ މަރުކަޒުގެ ނަމުން ނަންދެވިފައިވާ މަދަރުސާތަކެއްވެސް އަތޮޅުތަކުގައި ހުޅުވެމުން އެބަދޭ. އަދި އޭގެއިތުރުންވެސް ބައެއް މަދަރުސާ ބައެއް އަތޮޅުގައި ހުޅުވޭނެ. އެހެންވުމުން، ރާއްޖޭގެ ކޮންމެ އަތޮޅެއްގައިވެސް ސަރުކާރުގެ ހަރަދުގައި ހިންގާ އެއް މަދަރުސާއަށްވުރެ ގިނަ މަދަރުސާ، މާލަސްތަކެއްނުވެ ހުންނާނެ. ތަޢުލީމު ފެތުރުމަށް މި މަޝްރޫޢުގެ ދަށުން ސަރުކާރުންވެދޭ އެހީއަކީ ހަމައެކަނި އެއީއެއް ނޫން. އޭގެ އިތުރަށް އަމިއްލަ މަކްތަބުތަކަށާއި، މަދަރުސާތަކަށް، ސަރުކާރުން މިހާރު ވަމުންގެންދާ އެހީތައްވެސް ހިމެނޭ. އާދެ، މެދުނުކެނޑި ދިހައަހަރު ވަންދެން ހިންގައިފައިވާ ކޮންމެ މަކްތަބަކަށް، އަދި ކޮންމެ މަދަރުސާއަކަށް މިހާރު ސަރުކާރުގެ އެހީ ލިބެމުންދޭ.\nއާދެ، އެއީ ބައެއްގެ ހިންމަތާއި މިންނަތުން ކަމެއް ކުރިޔަށް ގެންދާކަމަށްޓަކައި އެބަޔަކަށް ހިތްވަރު ދިނުމުގެގޮތުން. އެހާ މުހިންމު ޚިދުމަތެއް އެބައެއްގެ ފަރާތުން ޤައުމަށް ލިބެމުންދާތީ އެގޮތުން ސަރުކާރުން ވަމުންގެންދާ އެހީއެއް. އާދެ، ތަޢުލީމު އެއީ، މިހާރު އަޅުގަނޑުމެން އެންމެ ބޮޑު ސަމާލުކަމެއް ދޭންވީ ޚިދުމަތް. ތަޢުލީމާނުލައި އަޅުގަނޑުމެންނަށް ކުރިޔަކަށް ނުދެވޭނެ. ތަރައްޤީގެ އެންމެ ފުރަތަމަ ހަރުފަތަކީ ތަޢުލީމު. އެއީ އަޅުގަނޑު ހިތުން އަޅުގަނޑުމެންގެ ތެރެއިން ކޮންމެ މީހަކަށްވެސް މިއަދު ގަބޫލުކުރެވޭނެ ޙަޤީޤަތެއް. މީގެކުރިން ތަޢުލީމުގެ ބޭނުން އަޅުގަނޑުމެންނަށް އޮތީ އޮޅިފައި. ނުވަތަ އަޅުގަނޑުމެންނަށް އޮތީ ނޭނގި. އެއީ އެއްގޮތަކަށްވެސް ރައްޔިތުންގެ ކުށެކޭ އަޅުގަނޑު ނުދަންނަވާނަން. އައީ ސަރުކާރުގެ ފަރާތުންވެސް އެކަމަށް އެއްވެސް ކަހަލަ ހޭލުންތެރިކަމެއް ރައްޔިތުންނަށް ހާސިލުކޮށްނުދީގެން ވެފައި އޮތް ގޮތެއް. ކޮންމެއަކަސް ތަޢުލީމަކީ މިހާރު އަޅުގަނޑުމެން އެންމެންވެސް ގަބޫލުކުރާފަދައިން، އަޅުގަނޑުމެން އެންމެ ފުރަތަމަ ބޭނުންވާ ކަންތައްތައް. އެހެންވީމާ ކިޔަވައިދިނުމަށް، ކިޔަވައިދޭނެ ތަންތަން ހެދުމަށް، އެތަންތަން ހިންގުމަށް، ސަރުކާރުން އެހާ ބޮޑަށް މަސައްކަތް ކުރަމުން ގެންދަނީ. އަދި އެކަމަށްޓަކައި ސަރުކާރުން އެހާބޮޑެތި އެހީތައްވަމުން ގެންދަނީ. މިދެންނެވި މަޝްރޫޢުގައި އަޅުގަނޑު މިދެންނެވި ކަންތައްތަކުގެ އިތުރަށްވެސް ވަރަށް ގިނަ ތަފާތު ކަންތައްތައް ހިނގަމުން އެބަދޭ. އެއިން ކޮންމެ ކަމެއްގެވެސް ފުރިހަމަނަތީޖާ ފެންނާނީ ސަރުކާރުން އެކުރާ މަސައްކަތުގައި ރައްޔިތުން ބައިވެރިވެގެން.\nއާދެ، ސަރުކާރުން ފައިސާ ހަރަދުކުރެވިދާނެ. ސަރުކާރަށް ލިބެންހުރި މިންވަރަކުން ސަރުކާރުން މަސައްކަތް\tކުރެވިދާނެ. އެހެން ނަމަވެސް އެކުރާ ހަރަދުތަކުގެ ފައިދާ އަދި އެކުރާ މަސައްކަތްތަކުގެ ނަތީޖާ ފެންނާނީ ރައްޔިތުން އެކަމުގައި އެއްބާރުލެއްވި މިންވަރަކުން. އެހެންވީމާ، އަޅުގަނޑު ދާ ކޮންމެ އަތޮޅެއްގައިވެސް އަދި ކޮންމެ ރަށެއްގައިވެސް، ނަޞޭޙަތްތެރިވަނީ ރައްޔިތުން، ސަރުކާރުން މިކުރާ މަސައްކަތްތަކުގައި އެއްބާރުލެއްވުމަށް. ރައްޔިތުން އެއްބާރުލެއްވި މިންވަރަކުންނޫނީ އެއިން އެއްވެސްކަމެއް ކާމިޔާބު ނުވާނެތީ. މިސާލެއްގެ ގޮތުން ދަންނަވަންޏާ އަސާސީ ތަޢުލީމު، އެއީ މިހާރު ސަރުކާރުން ފަށައިގެން ހިންގަމުންގެންދާ ޕުރޮގުރާމެއް. ނުވަތަ މަޝްރޫޢެއް. އެކަންވެސް ކާމިޔާބުވާނީ ރައްޔިތުންގެ އެއްބާރުލުން އެކަމުގައި އޮތް މިންވަރަކުން.\nއާދެ، އަޅުގަނޑުމެންގެ ތެރޭގައި ލިޔަންކިޔަން ނުދަންނަ މީހުން ވަރަށް ގިނައިން އެބައުޅޭ. އެއީވެސް އަޅުގަނޑު ކުރިންވެސް ދެންނެވި ފަދައިން، ތަޢުލީމަށް މީގެކުރިން ދެވިފައިވާ އަހަންމިއްޔަތެއްގެ ކުޑަކަމުން ވެފައި އޮތްގޮތެއް. އެހެންވީމާ، ލިޔަންކިޔަން ނުދަތުން ރާއްޖެއިން ނައްތައިލުމަށާއި، އަދި އެއާއެކުގައި، ކޮންމެހެން އަޅުގަނޑުމެންގެ ދިރިއުޅުމަށް ބޭނުންވާ މުހިންމު މަޢުލޫމާތުތަކެއް އަޅުގަނޑުމެންނަށް ލިބިދިނުމަށްޓަކައި، ސަރުކާރުން ރާވައިގެން ހިންގާ މަޝްރޫޢެއް، އަސާސީ ތަޢުލީމުގެ މަޝްރޫޢަކީ. އެހެންވީމާ، އެ މަޝްރޫޢުވެސް ކާމިޔާބުވާނީ އަސާސީ ތަޢުލީމުގެ ކުލާސްތަކަށް މީހުން ހާޒިރުވިއްޔާ. ސަރުކާރުން އެކަން ހަމަޖެއްސިދާނެ، ކުލާސްތައް ބާއްވާގޮތަށް. އެހެންނަމަވެސް އެ ކުލާސްތައް ހިނގާނީ އެ ކުލާހުގައި ބައިވެރިވާ މީހުން ގަވާއިދުން އެ ކުލާސްތަކަށް ދާކަމަށްވަންޏާ. އެއީ ވަރަށް އަގުހުރި ފުރުޞަތެއް، މިހާރު އަޅުގަނޑުމެންގެ ތެރެއިން ބަޔަކަށް ލިބިފައިވާ. އެ ފުރުޞަތު އެއްގޮތަކަށްވެސް އަޅުގަނޑުމެން އަމިއްލައަށް ނަގާލައިގެންނުވާނެ. އެކަހަލަ ފުރުޞަތެއް އެއީ ވަރަށް މަދުފަހަރެއްގައިނޫނީ ނުލިބިދާނެ ފުރުޞަތަކަށްވެސް ވެދާނެ. އެހެން މިދެންނެވީ، އަސާސީ ތަޢުލީމުގެ ނަމުގައި ދާއިމީ ގޮތެއްގައި މަޝްރޫޢެއް ހިންގޭކަށް ނޯންނާނެ. ވަކި މުއްދަތެއްގެ ތެރޭގައި ވަކި މަޤްޞަދުތަކެއް ހާސިލުކުރުމަށް ހިންގާ މަޝްރޫޢެއް އެއީ. އެހެންވީމާ މި ދަނޑިވަޅުގައި އެފުރުޞަތުގެ ބޭނުންކޮށްގެން އަޅުގަނޑުމެންގެ ތެރެއިން ލިޔަންކިޔަން ނުދަންނަ މީހަކު ހުރިއްޔާ ލިޔަންކިޔަން ދަސްކޮށް، އަދި އަޅުގަނޑު މިދެންނެވިފަދަ މުހިންމު މަޢުލޫމާތުތައް ދަސްކޮށް ހަދަންވާނެ.\nއާދެ އޭގެތެރޭގައި، އަޅުގަނޑުމެންގެ ވަރަށް މުހިންމު މަޢުލޫމާތުތަކެއްވެސްވޭ. އަޅުގަނޑުމެންނަކީ މުސްލިމުން. އެހެންވީމާ، އަޅުގަނޑުމެންނަށް އެނގެންވާނެ، އިސްލާމްދީނަކީ ކޮން އެއްޗެއްކަން. އިސްލާމްދީނުގައި އަޅުގަނޑުމެންގެ މައްޗަށް ވާޖިބު ކުރައްވައިފައިވަނީ ކޮންކޮން ކަންކަމެއްކަން. މިސާލަކަށް ނަމާދުކުރުން، އެއީ ކިހިނެއް ކުރަންވީ ކަމެއްކަން. ނަމާދުކުރަން އެންމެ ފުރަތަމަ ވުޟޫކުރަންޖެހޭ. ނުވަތަ ހިނައިގަންނަންޖެހޭ. އެކަން ކުރަންވީ ކިހިނެތްކަން. ކިހިނެއް ކުރިއްޔާތޯ ނަމާދު ޞައްޙަވަނީ. ކޮންކަހަލަ ކަމެއް ކުރެވުނީމާތޯ ނަމާދު ބާޠިލުވަނީ. ރޯދަހިފުމަކީ ކިހިނެއް އޮންނަ ކަމެއްތޯ. ޒަކާތަކީވެސް އަޅުގަނޑުމެން ދޭންޖެހޭއެއްޗެއް. އަޅުގަނޑުމެންގެ ތެރެއިން، ޒަކާތް ދިނުމުގެ ތަނަވަސްކަން ލިބިގެންވާ ކޮންމެ މީހަކުވެސް އަހަރަކު އެއްފަހަރު ޒަކާތް ދޭންޖެހޭނެ. ޒަކާތް ދޭންވީ އުސޫލަކީ ކޮބައިތޯ، ކޮންކޮން އެއްޗަކުންތޯ ޒަކާތް ވާޖިބުވަނީ. ހަމައެފަދައިން، ތަނަވަސްކަން ހުންނަ މީހުން ޙައްޖުވުން. އެއީވެސް ދީނުގައި ފަރުޟު ކުރައްވައިފައިވާ ކަމެއް. އެއީވެސް ކޮންކަމެއްތޯ، ކިހިނެތްވީމާތޯ ޙައްޖުވާންޖެހެނީ، ނުވަތަ ޙައްޖުގެ ފަރުޟުތަކަކީ ކޮބައިތޯ، މިހުރިހާ ކަމެއް އަޅުގަނޑުމެންނަށް އެނގެން އެބަޖެހޭ، މުސްލިމުންގެ ގޮތުގައި. އެހެންނޫނީ، އަޅުގަނޑުމެންނަކީ މުސްލިމުން ކަމުގައެއް ނުވާނެ. ހަމައެކަނި ޝަހާދަތް ކިޔައިލައިގެން ތިބިކަމުގައިވިޔަސް ނުވަތަ އަޅުގަނޑުމެންނަކީ މުސްލިމުންނޭ ދުލުން ބުނެލައިގެން ތިބިކަމުގައިވިޔަސް، އިސްލާމްދީނުގައި އަންގަވައިފައިވާ ކަންތައްތައް ނުކުރާކަމަށްވަންޏާ އަޅުގަނޑުމެންނަކީ މުސްލިމުން ކަމުގައެއްނުވާނެ. އެކަންތައްތައް ކުރަން އެނގޭނީ އެކަންތައްތައް ދަސްކޮށްގެން. އެކަންތައްތައް ދަސްވާނީ ދަސްކޮށްދޭން މިހާރު ހަމަޖެހިފައިވާ ތަންތަނަށް މީހުން ގޮސްގެން. މިސާލަކަށް އަސާސީ ތަޢުލީމު. އެތާނގައި ދަސްކޮށްދޭނެ މިދެންނެވި މަޢުލޫމާތު. ހަމައެކަނި އެއެއްނޫން، އަޅުގަނޑުމެންގެ ޞިއްޙަތަށް ބޭނުންވާ މަޢުލޫމާތުތައްވެސް.\nއާދެ، އަޅުގަނޑުމެން ޞިއްޙަތު ސަލާމަތުން ބަހައްޓާނީ ކިހިނެއްތޯ، ބަލިވެއްޖެއްޔާ ޢަމަލުކުރަންވީ ކިހިނެއްތޯ، ކޮބައިތޯ ޞިއްޙީގޮތުން އަޅުގަނޑުމެން ކަންތައް ކުރަންވީގޮތަކީ، ކޮބައިތޯ ހަށިގަނޑަށް ފައިދާހުރި ކާނާތަކަކީ، ހަށިގަނޑަށް ގެއްލުންހުރި ކަންތައްތަކަކީ، މިހުރިހާ ކަމެއް އަޅުގަނޑުމެންނަށް އެނގެން އެބަޖެހޭ. އެހެން ނޭނގި އަޅުގަނޑުމެންގެ އަމިއްލަ ޞިއްޙަތެއް އަދި އަޅުގަނޑުމެންގެ ޅަދަރިންގެ ޞިއްޙަތެއް ސަލާމަތެއް ނުކުރެވޭނެ. އޭގެ އިތުރަށް ބައެއް ކަހަލަ، ހިސާބާބެހޭ މަޢުލޫމާތުވެސް އަޅުގަނޑުމެންނަށް އެނގެންޖެހޭ. އެއީ އަޅުގަނޑުމެން ދިރިއުޅޭ އުޅުމުގައި އަބަދުވެސް ކޮންމެވެސް ވަރަކަށް ކޮންމެ މީހަކުވެސް ހިސާބުގެ ބޭނުން ކުރަންޖެހޭ. އެމީހަކީ މަސްވެރިއެއް ކަމުގައިވިޔަސް، ބޯޓަށް މަސް ކިރުވާއިރު އޭނަޔަށް އެލިބެނީ، ލިބެންވީ އަގުތޯ އަޅުގަނޑުމެން ބަލައިލަން ބޭނުންވާނެ. އެހެންވީމާ، ކޮންމެ މީހަކުވެސް ކޮންމެވެސް މިންވަރަކަށް ހިސާބުވެސް އެނގެން ބޭނުންވާނެ. އެހެންވީމާ، އެކަންވެސް މިދެންނެވި މަޝްރޫޢުގެ ދަށުން ހިމެނިފައިވޭ. އެއްވެސް ފީއެއްނެތި، އެއްވެސް ހަރަދެއް ރައްޔިތުން ކުރަން ނުޖެހޭގޮތަށް ސަރުކާރުން މިދެންނެވި އަސީސީ ތަޢުލީމުގެ މަޝްރޫޢު މި ހިންގަނީ. އެހެންވީމާ، އެކަހަލަ ކަންތަކަށް ރައްޔިތުން ތަރުޙީބުދީގެންނޫނީ ސަރުކާރުން ކިތަންމެ މަސައްކަތެއް ކުރި ކަމުގައިވިޔަސް، އޭގެ ފައިދާ ރައްޔިތުންނަކަށް ރައްދެއްނުވާނެ.\nއާދެ، އަޅުގަނޑު އަސާސީ ތަޢުލީމުގެވާހަކަ މިދެންނެވީ މިސާލެއްގެ ގޮތުން. ސަރުކާރުން ކުރާ މަސައްކަތުގައި، ރައްޔިތުން ބައިވެރިނުވިއްޔާ، އޭގެ ސަބަބުން އެއްވެސް ނަތީޖާއެއް ނުފެންނާނެކަން ދައްކައިދިނުމުގެ ގޮތުން. ހަމައެއާއެކު، އެމަޝްރޫޢަކީ ވަރަށް ފުރިހަމަ ގޮތެއްގައި ކުރިޔަށް ގެންދަން ބޭނުންވާ މަޝްރޫޢަކަށްވާތީ، އެއަށް ރައްޔިތުންގެ ފަރާތުން ތާއީދުވެސް ހޯދުމުގެ ގޮތުން.\nއާދެ، އަޅުގަނޑުމެންނަކީވެސް ދުނިޔޭގައި ދިރިއުޅެމުންދާ ޤައުމެއް. އަޅުގަނޑުމެންވެސް ޖެހޭނެ އެއްދުވަހުން އަނެއްދުވަހަށް ކުރިއަރަން، ތަރައްޤީވާން. ދުނިޔޭގެ އެހެން ޤައުމުތައް ކުރިއަރަމުންދާއިރު އަޅުގަނޑުމެން ފަސްޖެހިގެނެއްނުވާނެ. ޒަމާނުއްސުރެ ދިވެހިންނަކީ މިނިވަންބައެއް. ދިވެހި ޤައުމަކީ މިނިވަން މުސްތަޤިއްލު ޤައުމެއް. އެހެންވީމާ، އަޅުގަނޑުމެންގެ ރީތިނަން މުޅި ދުނިޔޭގައިވެސް ހިފަހައްޓަންވާނެ. އަދި އެއްދުވަހުން އަނެއްދުވަހަށް، އަޅުގަނޑުމެން ތަރައްޤީގެ މަގުގައި ކުރިޔަށްދާންވާނެ. ތަރައްޤީގެ މަގުގައި ކުރިޔަށްދެވޭނީ، އެންމެ ފުރަތަމަ އިޤުތިޞާދީގޮތުން އަޅުގަނޑުމެންގެ އަމިއްލަ ފައިމައްޗަށް ތެދުވެވިގެން. އިޤުތިޞާދީގޮތުން އަޅުގަނޑުމެންނަށް ތަނަވަސްކަން ހޯދިގެން. އިޤުތިޞާދީގޮތުން އަޅުގަނޑުމެންނަށް ތަނަވަސްކަން ހޯދޭނީ މަސައްކަތްކޮށްގެން. ކޮންމެ ޤައުމެއްވެސް ކުރިއަރާނީ މަސައްކަތްކޮށްގެން. އެއްވެސް ބަޔަކު މަސައްކަތެއް ނުކޮށެއް ކުރިޔަކަށް ނާރާނެ. އެބަޔަކަށް ލިބޭ އާމްދަނީއެއް އިތުރެއް ނުވާނެ. އެހެންވީމާ، އަޅުގަނޑުމެންގެ ރާއްޖޭގެ ރައްޔިތުންވެސް، ކޮންމެ މީހަކުވެސް، އެމީހަކު އެކުރާ މަސައްކަތެއް ތެދުވެރިކަމާއެކު ކޮށްގެން ނޫނީ އެމީހަކަށް ލިބޭ އާމްދަނީއެއް އިތުރެއް ނުވާނެ. އަދި އެމީހާގެ އިޤުތިޞާދީ ފެންވަރުވެސް ކުރިޔަކަށްނުދާނެ. އަޅުގަނޑުމެންގެ ރާއްޖޭގައި އެންމެގިނަ މީހުން ކުރާ މަސައްކަތަކީ، އަދި އަޅުގަނޑުމެންގެ އިޤުތިޞާދުގައި އެންމެ މުހިންމުކަމަށް ބެލޭ މަސައްކަތަކީ މަސްވެރިކަން. މަސްވެރިކަން ތަރައްޤީކުރުމަށްޓަކައި ސަރުކާރުން ކުރަމުންގެންދާ މަސައްކަތްތައް އަޅުގަނޑުހިތުން އެއީ ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނެ ކަންތައްތަކެއް.\nހިތަދޫއަކީ މަސްވެރިކަމުގެ ގޮތުން މާ ކުރިއަރައިފައިވާ ރަށެއް ނޫންކަންނޭނގެ. އެހެންނަމަވެސް، އިޤުތިޞާދީގޮތުން ކުރެވެންހުރި އެހެން މަސައްކަތްތައް ހިތަދޫގައިވެސް ކުރެވެން ހުންނާނެ. އަޅުގަނޑު ހިތުން މަސްވެރިކަންވެސް ކުރެވެން ހުންނާނެ ކޮންމެވެސްވަރަކަށް. އެއީ، މިތާ ދާދި ކައިރީގައި މާމެންދޫވެސް އެ އޮންނަނީ. އެއީވެސް މަސްވެރިކަމުގެ ވަރަށް މޮޅު ރަށެއް. މި ރަށުގައިވެސް ކޮންމެވެސް ވަރަކަށް އިންޖީނު ބެހެއްޓި ދޯނިފަހަރުވެސް އެބަހުރި. އެހެންވީމާ، މިރަށުގެ މީހުންނަށްވެސް މަސްވެރިކަން ނުކުރެވެންވީ ސަބަބެއް އަޅުގަނޑަކަށް ނުވިސްނޭ. ކޮންމެއަކަސް ބައެއް ދަތިތައް ހުރިކަމުގައިވިޔަސް، އެއީވެސް ކުރެވިދާނެ ކަމެއް. އޭގެއިތުރުން މިރަށުގެ ރައްޔިތުންނަށް ކުރެވެންހުރި، ވަރަށް ގިނަ ތަފާތު މަސައްކަތްތައް އެބަހުރި. އަދި މިހާރު މިރަށުގެ ރައްޔިތުން ކުރައްވަމުން ގެންދަވާ މަސައްކަތްތައްވެސް އެބަހުރި. އެއީ ބިމުގެ މަސައްކަތް. ދަނޑުވެރިކަން. މިރަށަކީ ވަރަށް ބޮޑު ރަށެއް. ފަސްގަނޑު މޮޅު ރަށެއް. މި ރަށުގައި ތަފާތު ވައްތަރު ވައްތަރުގެ އެއްޗެތި އިންދައިގެން ހެއްދިދާނެ. އެހެންވީމާ، އެގޮތުންވެސް ވަރަށް ބޮޑަށް މަސައްކަތްކޮށްގެން އަޅުގަނޑުމެންގެ އިޤުތިޞާދީ ފެންވަރު ކުރިޔަށް ގެންދަންޖެހޭނެ.\nއާދެ، ހައްދުންމަތީގައި ކުރިޔަށް ގެންދިޔުމަށްޓަކައި މިހާރު ބޭރުގެ ފަރާތެއްގެ އެހީގައި މަޝްރޫޢެއްވެސް ތައްޔާރުވަމުން އެބަދޭ. އެއީވެސް ބޭރު ޤައުމެއްގެ ޖަމާޢަތެއްގެ ފަރާތުން ލިބޭ އެހީއެއް. އެމީހުންގެ އެންމެ ބޮޑު މަޤްޞަދަކީ ކުޑަކުދިން ސަލާމަތްކުރުން. ކުޑަކުދިން ސަލާމަތް ކުރެވޭނީ އެ ކުދިން އެ ދިރިއުޅޭ ޢާއިލާތައްވެސް ސަލާމަތްވެގެން ކަމަށްވާތީ ޢާއިލާތަކަށް އެހީވެދިނުމުގެ ގޮތުން، އެމީހުން މުޅި ދުނިޔޭގައި މަސައްކަތް ކުރަމުން އެގެންދަނީ. އެޖަމާޢަތާ މިހާރު ދިވެހި ސަރުކާރާ އެގްރީމެންޓެއްގައި ސޮއިކޮށްފި. އެހެންވީމާ، މާލަސްތަކެއްނުވެ އެޖަމާޢަތުގެ މީހުން ރާއްޖެއަށް އައިސް، ރާއްޖޭގައި ކުރެވެން ހުންނާނެ ކަންތައްތައް ބަލައި، އެކަންތައްތައް ކުރިޔަށް ގެންދާނެ. އާދެ، އެކަމަށް ހޮވިފައި، އެންމެފުރަތަމަ އެކަމުގެ މަސައްކަތް ހިންގުމަށް ހޮވިފައިވާ އަތޮޅަކީ މި އަތޮޅު. ހައްދުންމަތި. އެއީ، އެމީހުން އެންމެ ފުރަތަމަ ސަމާލުކަން ދޭން ބޭނުންވާ ކަމަކީ ދަނޑުވެރިކަން ކަމަށްވާތީ. އެހެންވީމާ، އޭގެ މީހުން އައިސް، މި އަތޮޅުގެ ރަށްތަކުގައި ތަޖުރިބާކުރުމުގެ ގޮތުން ބައެއް ބާވަތް ބާވަތުގެ ތަކެތި ހައްދައި، އެ ހައްދާނެ ގޮތްތައް މި އަތޮޅުގެ މީހުންނަށް ދަސްކޮށްދޭނެ. އޭގެފަހުން އެމީހުންނަށް، މިދެންނެވީ މި އަތޮޅުގެ މީހުންނަށް އާމްދަނީ އިތުރުކުރެވޭނެ މަގުތައް ހޯދައިދެވޭތޯ އެމީހުން މަސައްކަތްކުރާނެ. އާދެ، އެކަމުގެ ސަބަބުންވެސް މި އަތޮޅަށް އިތުރު ދިރުމެއް ލިބޭނެކަމާމެދަކު ޝައްކެއްނެތް. ހަމައެފަދައިން، މި އަތޮޅުގައި މަތިންދާބޯޓު ޖައްސާ ސްޓޭޝަނެއް މިހާރު ހެދެމުން އެބަދޭ. އޭގެ ސަބަބުންވެސް ވަރަށް ބޮޑު އިޤުތިޞާދީ އަދި އިޖުތިމާޢީ ދިރުމެއް މި އަތޮޅަށް އަންނާނެ. ހަމައެއާއެކު މި އަތޮޅުގައި ކުރެވޭ އެހެނިހެން މަސައްކަތްތަކުގެ ސަބަބުންވެސް މި އަތޮޅަށް ކުރިއެރުން ލިބޭނެކަމާމެދަކު ޝައްކެއްނެތް. އެހެންވީމާ، އަޅުގަނޑުގެ ނަޞޭޙަތަކީ، މި އަތޮޅުގެ ރައްޔިތުން މިކަންކަމަށް ސަމާލުކަން ދެއްވައިގެން އެކަންކަމުގައި ފިސާރި އިޚުލާސްތެރި ކަމާއެކު ބައިވެރިވެވަޑައިގަތުން.\nއާދެ، އަޅުގަނޑުމެންގެ އިޤުތިޞާދީ ފެންވަރު ކުރިޔަށް ގެންދަން މަސައްކަތްކުރާއިރު އަޅުގަނޑުމެން ހަނދާން ނައްތައިލައިގެން ނުވާނެ، އަޅުގަނޑުމެންނަކީ މުސްލިމުންކަން. އަޅުގަނޑުމެންނަކީ ދިވެހިންކަން. އެއީ އަބަދުވެސް އަޅުގަނޑުމެން ހަނދާންކުރަންޖެހޭނެ ކަންތައްތަކެއް. އަޅުގަނޑުމެންނަށް اللّـه سبحـانـه وتعـالى ދެއްވައިފައިވާ އެންމެ މަތިވެރި ނިޢުމަތަކީ އިސްލާމްދީނުގެ ނިޢުމަތް. އިސްލާމްދީނުގެ ނިޢުމަތުގެ ސަބަބުން އަޅުގަނޑުމެންނަށް ދެން މިލިބޭ އެހެން ހުރިހާ ނިޢުމަތެއްވެސް ލިބެމުން މިދަނީ. އެހެންވީމާ، އަޅުގަނޑުމެން އަބަދުވެސް اللّـه سبحـانـه وتعـالى އަށް ޙަމްދާއި ޝުކުރުކުރަންވާނެ، އެކަލާނގެ އެހާބޮޑު މަތިވެރި ނިޢުމަތެއް އަޅުގަނޑުމެންނަށް ދެއްވައިފައިވާތީ. އެޝުކުރަކީ ޢަމަލީ ޝުކުރެއް ކަމުގައިވެސް ވާންޖެހޭނެ. އެއީ ހަމައެކަނި އަޅުގަނޑުމެންގެ ދުލުގެކޮޅުން ބުނެލާ ބަހަކަށްވެގެން، އެއީ އަދި ޝުކުރަކަށް ވެގެނެއްނުވާނެ. ޢަމަލީގޮތުން ޝުކުރުކުރުމަކީ އެކަލާނގެ އަންގަވައިފައިވާގޮތަށް އުޅުން. އިޖުތިމާޢީގޮތުން އަޅުގަނޑުމެން އެންމެ ބޮޑަށް ބަލަންވީކަމަކީ އަޅުގަނޑުމެންނަކީ އެއްބަނޑުއެއްބަފާ ބައެއްކަން ދީނުގައި ކަނޑައަޅުއްވައިފައިވާތީ، އެގޮތަށް އަޅުގަނޑުމެންގެ ހުރިހާ އުޅުންތަކާއި، ގުޅުންތަކެއް ބެހެއްޓުން.\nއާދެ، އަޅުގަނޑުމެންނަކީ އެއްބަނޑުއެއްބަފާ ބައެއް. މުސްލިމުންކަމަށްވީތީ، اللّـه سبحـانـه وتعـالى އަޅުގަނޑުމެން ލައްވައިފައިވަނީ އަޚުންތަކެއް ކަމުގައި. އެހެންވީމާ، އަޅުގަނޑުމެންގެ މެދުގައި އޮންނަންވާނީ، އަޚުންގެ މެދުގައި، އެއްބަނޑުއެއްބަފާ ބައެއްގެ މެދުގައި އޮންނަންވާކަހަލަ ގުޅުން. ކޮންމެމީހަކުވެސް އެހެން މީހުންނަށް އެހީތެރިވުމާއި، އެހެން މީހުންނަށް ކަމޭހިތުމާއި، އެހެން މީހުންނަށް ޙުރުމަތްތެރިކޮށްހިތުން، އެއީ އެމީހާގެ މަޤްޞަދެއް ކަމުގައި ހަދަންވާނެ. އެއްވެސް މީހަކު އެހެން މީހުންނަށް ގެއްލުމެއް ލިބޭގޮތަށް، އެހެން މީހެއްގެ ޙައްޤަކުން އެއްވެސް ބައެއް އުނިވާގޮތަކަށް އެއްވެސް ކަމެއް ކޮށްގެންނުވާނެ. އަދި ވާހަކައެއްވެސް ދައްކައިގެނެއް ނުވާނެ. ކޮންމެ މީހަކުވެސް ތިމާގެ އަމިއްލަ ޙައްޤުތަކަށް ރައްކާތެރިވާހެން އެހެން މީހުންގެ ޙައްޤުތަކަށްވެސް ރައްކާތެރިވާންވާނެ. ކޮންމެ މީހަކުވެސް ތިމާގެ އަމިއްލަ މުދަލަށް ރައްކާތެރިވާހެން އެހެން މީހުންގެ މުދަލަށްވެސް ރައްކާތެރިވާންވާނެ. އެއީ އިސްލާމީ އުސޫލަކީ. އެގޮތުގެ މަތީގައި އަޅުގަނޑުމެން ތިބޭކަމުގައިވަންޏާ އަޅުގަނޑުމެންގެ މެދުގައި އޮންނާނީ އެއްބަނޑުއެއްބަފާ ކަމުގެ ގުޅުން. އަޚުންގެ މެދުގައި އޮންނަންޖެހޭ ކަހަލަ ގުޅުން. އެކަން އަޅުގަނޑުމެން ހަނދާން ނައްތައިލައިފިއްޔާ، ދެން އަޅުގަނޑުމެންނަކީ މުސްލިމުންނޭ ބުނި ކަމުގައިވިޔަސް، ޙަޤީޤަތަކީ މުސްލިމުން ކަމުގައެއް ނުވާނެ. އާދެ، ރަސޫލާ އެހެން ކަނޑައެޅިގެން އަންގަވައިފައިވަނީ. ޙަޤީޤަތުގައި މުސްލިމުންނަކީ އެމީހުންގެ ބަހާއި ޢަމަލުން އެހެން މީސްތަކުން ސަލާމަތްވެގެންވާ މީހުންނޭ. އޭގެމާނައަކީ، ތިމާ ކުރާ ކަންތައްތަކުންނާއި، ތިމާ ދައްކައިއުޅޭ ވާހަކަތަކުންނާއި، ބުނާ ބަސްބަހުން، އެހެންމީހުން ރައްކާތެރިވެގެންވާ މީހާއޭ މުސްލިމަކީ. އެހެންވީމާ، އަޅުގަނޑުމެން ވަރަށް ބޮޑަށް ބަލަންއެބަޖެހޭ އަޅުގަނޑުމެން ބުނާ ބަހަކުންވިޔަސް، އަދި ކުރާ ޢަމަލަކުންވިޔަސް އެއްވެސް އެހެން މީހަކަށް ގެއްލުމެއް ލިބިގެނެއްނުވާނެ. އެހެންމީހެއްގެ ޙައްޤަކަށް އަރައިގަނެވިގެން ނުވާނެ. އެހެން މީހަކަށް އެއްވެސްކަހަލަ އުނިކަމެއް ލިބިގެނެއް ނުވާނެ. ލިބޭކަމަށްވަންޏާ އެއީ، އޭގެ މާނައަކީ އަޅުގަނޑުމެންނަކީ ޙަޤީޤީ މުސްލިމުންނެއް ނޫނޭ. އެހެންވީމާ، މިކަމަށް ވަރަށް ބޮޑު ސަމާލުކަމެއް ދެއްވަންޖެހޭ. އަޅުގަނޑުމެންނަކީ މުސްލިމުންކަން، މުސްލިމުން ކަމަށްވީތީ އެއްބަފާ ބައެއްކަން، އަޅުގަނޑުމެން ޤަބޫލުކުރަންޖެހޭނެ. އެއްބަނޑުއެއްބަފާ ބައެއްގެ މެދުގައި އޮންނަންވާކަހަލަ އުޚުއްވަތްތެރިކަމުގެ، އެހީތެރިކަމުގެ، ލޯބީގެ ގުޅުން އަޅުގަނޑުމެންގެ މެދުގައި އޮންނަންވާނެ.\nއާދެ އަޅުގަނޑުމެންނަކީ އެއްބަނޑުއެއްބަފާ ބައެއްކަމުގައި ވެއްޖެނަމަ، ދެން އަޅުގަނޑުމެން ތަރައްޤީގެ މަގުގައި ކުރާ ކޮންމެ ކަމެއްގެވެސް ހެޔޮނަތީޖާ އަޅުގަނޑުމެންނަށް ފެންނާނެ. އެއާޚިލާފަށް އަޅުގަނޑުމެންނަކީ ހަމަނުޖެހޭ، އެއްބަޔަކު އަނެއްބަޔަކާ ހަމަނުޖެހޭ ބަޔަކަށް ވެއްޖެއްޔާ އަޅުގަނޑުމެންގެ މެދުގައި ރުޅިވެރިކަން އޮންނަކަމަށްވަންޏާ އެއްގޮތަކަށްވެސް އަޅުގަނޑުމެންކުރާ އެއްވެސްކަމެއް ކާމިޔާބެއް ނުވާނެ. އެއްދުވަހުން އަނެއް ދުވަހަށް އަޅުގަނޑުމެންދާނީ ދަށަށް. އެއީ އަޅުގަނޑުހިތުން އަޅުގަނޑުމެންގެ ތެރެއިން ކޮންމެ މީހަކަށްވެސް ޤަބޫލުކުރެވޭނެ ޙަޤީޤަތެއް. އަޅުގަނޑުމެންގެ ތާރީޚަށް ބެލިޔަސް އަޅުގަނޑުމެންގެ ވަށައިގެންވާ ދުނިޔޭގައި ހިނގަމުންދާ ކަންތައްތަކަށް ބެލިޔަސް، އަޅުގަނޑުމެންނަށް ތަޖުރިބާއިންވެސް މިއީ ތެދެއްކަން އެނގޭނެ. އެކުވެރިވެ، އެކަތިގަނޑަކަށް ވެއްޖެ ކޮންމެބަޔަކު އެއްދުވަހުން އަނެއްދުވަހަށް ދާނީ ކުރިޔަށް. އެއާ ޚިލާފަށް ވަކިވަކިވެ، ބައިބައިވެއްޖެ ކޮންމެބަޔަކު އެއްދުވަހުން އަނެއްދުވަހަށް ދާނީ ދަށަށް.\nއެހެންވީމާ، އަޅުގަނޑުގެ ނަޞޭޙަތަކީ، އަޅުގަނޑުމެން ދިރިއުޅުމުގެ މަގުގައި ކިތަންމެ މަސައްކަތެއް ކުރި ކަމުގައިވިޔަސް، އަދި އެކަކުއަނެކަކާ ވާދަކުރިކަމުގައިވިޔަސް، ފަހަރެއްގައިވެސް އަޅުގަނޑުމެންނަކީ މުސްލިމުންކަން ހަނދާން ނައްތައިނުލާށޭ. ފަހަރެއްގައިވެސް އަޅުގަނޑުމެންނަކީ އެއްބަނޑުއެއްބަފާ ބައެއްކަން ހަނދާން ނައްތައިނުލާށޭ. އެ ދެކަންތައް ހަނދާންކޮށްގެން އަޅުގަނޑުމެން މަސައްކަތް ކުރަމުން ގެންދާކަމަށްވަންޏާ އަޅުގަނޑުމެން ކުރާ ކޮންމެ ކަމެއްގައި اللّـه سبحـانـه وتعـالى ތައުފީޤު ލައްވާނެއޭ.\nއާދެ، އަޅުގަނޑުގެ ވާހަކަކޮޅު މާދިގުކުރާކަށް ގަސްދެއްނުކުރަން. އެހެންނަމަވެސް މިރޭގެ މިވާހަކަކޮޅު ނިންމައިލުމުގެ ކުރިން ހިތަދޫގެ ރައްޔިތުންނަށް އިޚުލާސްތެރިކަމާއެކު ޝުކުރު ދަންނަވަން. އަޅުގަނޑު މި ރަށަށް މިއައި އައުން ފާހަގަކުރެއްވުމަށްޓަކައި ރައްޔިތުން ވަރަށް ބޮޑަށް ތައްޔާރުވެވަޑައިގެންފައިވާތީ، އަދި ރަށްވެސް ވަރަށް ބޮޑަށް ތައްޔާރުކުރައްވައި، ޒީނަތްތެރި ކުރައްވައިފައިވާތީ. އަޅުގަނޑު އެހެން ރަށްރަށުގައިވެސް ދަންނަވަން، އެކަހަލަ ކަންތައްތަކަކީ އަޅުގަނޑު އެދޭކަމެއް ނޫނޭ. އެއީ އެއްވެސް ބަޔަކު، އެބަޔަކު އެ ދިރިއުޅުމަށް ކުރާ މަސައްކަތެއްގައި ހޭދަކުރަންޖެހޭ ވަގުތު، މިކަހަލަ ކަންތައްތަކުގައި ހޭދަކުރަން އުޅުމަކީ. އަދި އެމީހުން އެއްވެސް ކަހަލަ ހަރަދެއްކުރަން ޖެހުމަކީ، އެއްވެސް ތަކުލީފެއް އުފުލަންޖެހުމަކީ، އަޅުގަނޑު ބޭނުންކަމެއް ނޫން. އަޅުގަނޑުގެ ބޭނުމަކީ ރާއްޖެތެރެއަށް އައިސް ރާއްޖެތެރޭގެ ރައްޔިތުންނާ ބައްދަލުކުރުން. އެއްވެސްކަހަލަ، މަރުޙަބާ ކިޔުމުގެ ގޮތުން ކަންތައްތަކެއް ރައްޔިތުން ކުރާކަށް އަޅުގަނޑު ބޭނުމެއްނުވޭ. އެހެންނަމަވެސް މިކަންތައްތައް ކުރައްވަނީ، ރައްޔިތުން އަމިއްލައަށް ހިތުން ރުހުމުން، އެމީހުންގެ ހިތުގައި ސަރުކާރާ ދޭތެރޭގައި އުފެދިފައިވާ އިޚުލާސްތެރިކަން ފާހަގަކުރެއްވުމުގެ ގޮތުންކަން އަޅުގަނޑަށް ގަބޫލުކުރެވޭތީ، އެކަމާ ދޭތެރޭގައި މާބޮޑު އިޢުތިރާޟެއް ނުކުރަނީ. އަދި އެކަމަށްޓަކައި ރައްޔިތުންނަށް ޝުކުރުވެރިވަނީ. ކޮންމެއަކަސް މި ރަށުގެ ރައްޔިތުންނާއި ވެރިންނަށް އަޅުގަނޑު ޝުކުރު އަދާކުރަން. ހަމައެފަދައިން، މި އަތޮޅުގެ އަތޮޅުވެރިޔާ އަލްފާޟިލް އިސްމާޢީލް މުޙައްމަދަށްވެސް ވަރަށް އިޚުލާސްތެރިކަމާއެކު ޝުކުރު ދަންނަވަން. އޭނާ މި ދަތުރުގައި ބެހެއްޓެވި ޢިނާޔަތަށްޓަކައި. މި ދަތުރުގައި އިރާދަކުރެއްވިއްޔާ މިހާރު މި އަތޮޅުގެ ގާތްގަނޑަކަން ހުރިހާ ރަށަކަށް ދެވިއްޖެ. ދެން އޮތީ އެންމެ ރަށެއް. މާދަމާ އެރަށަށް ދިޔައިމާ ހައްދުންމަތީގެ ހުރިހާރަށަކަށް މިފަހަރުވެސް ގޮސް ނިމުނީ. އެހެންވީމާ، މިދަތުރު ނިމެން ކައިރިވެފައިވުމާއެކު އަދި މި ރަށަކީ މި އަތޮޅުގެ އަތޮޅުވެރިކަންކުރާ ރަށްކަމަށްވާތީ، އަތޮޅުވެރިޔާއަށް ޝުކުރު ދެންނެވުމަށް އަޅުގަނޑު މި ފުރުޞަތުގެ ބޭނުން މިކުރީ.\nއާދެ، އަޅުގަނޑު އެދެނީ، ދިވެހިރާއްޖެއަށް އެއްދުވަހުން އަނެއްދުވަހަށް ތަރައްޤީގެ މަގުގައި ކުރިޔަށްދެވޭނެ މަގުތައް اللّـه سبحـانـه وتعـالى ތަނަވަސްކޮށްދެއްވުން. އަދި ރާއްޖޭގެ ރައްޔިތުންނާއި ރާއްޖޭގެވެރިން ރާއްޖެއަށްޓަކައި ކުރައްވަމުންގެންދަވާ ޚިދުމަތްތަކުގައި އެކަލާނގެ މަތިވެރި ތައުފީޤު ލެއްވުން.


Maumoon, Raees aa bahdhalu kurahvaifi\nމައުމުން، ރައީސާ ބައްދަލު ކުރައްވައިފި\nރައީސް މައުމޫން އާއި ރައީސް ސޯލިހު -- ފޮޓޯ | ރައީސް އޮފީސް\nކުރީގެ ރައީސް މައުމޫން އަބްދުލް ގައްޔޫމް، ރައީސް އިބްރާހިމް މުހައްމަދު ސޯލިހުއާ މިއަދު ބައްދަލު ކުރައްވައިފި އެވެ.\nރައީސް މައުމޫން މިއަދު ކުރެއްވި ޓުވީޓެއްގައި ވިދާޅުވީ ރައީސް ސޯލިހާ ބައްދަލު ކުރައްވައި މިވަގުތު ގައުމުގައި ހުރި ކަންބޮޑުވުންތަކާ ގުޅޭ ގޮތުން މަޝްވަރާ ކުރައްވާފައިވާ ކަމަށެވެ. ނަމަވެސް މަޝްވަރާ ކުރެއްވި ކަންކަމާ ބެހޭ ތަފްސީލެއް އެމަނިކުފާނު ނުދެއްވަ އެވެ.\nރައީސް މައުމޫން ކުރެއްވި ޓުވީޓް\nރައީސް ސޯލިހާ ބައްދަލު ކުރެއްވި އިރު ދާދި ފަހުން ރައީސް މައުމޫން ވަނީ ރައްޔިތުންގެ ރައްކާތެރިކަމަށްޓަކައި ކުރިޔަށް އޮތް ލޯކަލް ކައުންސިލް އިންތިހާބު ފަސް ކުރަން ގޮވާލައްވައިފަ އެވެ. ކައުންސިލް އިންތިހާބު ފަސް ކުރުމާ ގުޅޭ ގޮތުން ސަރުކާރުން އަދި ވަކި ގޮތަކަށް ނުނިންމަ އެވެ.\nއެހެން ނަަމަވެސް ސަރުކާރު ތަމްސީލު ކުރާ ޕާޓީ، އެމްޑީޕީގެ މަޖިލިސް މެންބަރުން އިންތިހާބު ފަސް ކުރުމަށް ދެކޮޅު ހައްދަވަ އެވެ. އަދި އިލެކްޝަންސް ކޮމިޝަން (އީސީ) އިން ވެސް ވަނީ އިންތިހާބު ފަސް ކުރަން ޖެހޭ ހާލަތެއް އަދި ނެތް ކަމަށް ބުނެފަ އެވެ.\nރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު ރައީސް އޮފީސް + ކޮރޯނާ ވައިރަސް\nރައީސް ސޯލިހުގެ ނޫސްވެރިންގެ ބައްދަލުވުމެއް 4:45 ގައި\nމައުމޫން، ރައީސް ސޯލިހާ ބައްދަލު ކުރައްވައިފި


Gina Vaguthu Moodhugai Ulhey Nama, Hashi Gan'dah Nurahkaa Vedhaane - Dhiraasaa - Vaguthu\nގިނަ ވަގުތު މޫދުގައި އުޅޭނަމަށް ހަށިގަނޑަށް ނުރައްކާ ވެދާނެ - ދިރާސާ\nމޫދުގައި ފެތުމަށް ނަމަވެސް ގިނަވަގުތު ހޭދަކުރުމަކީ ބަނޑުގައި ޖަރާސީމު އުފެދުމާއި ކަންފަތުގައި ރިއްސުން ފަދަ ތަފާތު ބަލިތައް ޖެހުމަށް މަގުފަހި ކުރުވާ ކަމެއް ކަމަށް ދިރާސާއަކުން ދައްކައިފިއެވެ.\n120000 މީހުން ހިމެނޭ ގޮތަށް ކުރެވުނު މި ދިރާސާގެ ނަތީޖާ ދައްކާ ގޮތުގައި، އާންމު ގޮތެއްގައި މޫދަށް އެރި އުޅޭ މީހުންނަށް ކަންފަތުގެ ރިއްސުމުގެ ބަލި ޖެހުމުގެ 77% އޮވެއެވެ.\nދިރާސާ ކުރައްވާ ފަރާތްތަކުން ޤަބޫލު ކުރައްވާ ގޮތުގައި މޫދަށް އެރި އުޅުމަކީ އޭގެ ސަބަބުން ސިއްޙީ އެތައް ފައިދާތަކެއް ވެސް ލިއްބައިދޭ ކަމެކެވެ. ފެތުމުގެ ސަބަބުން ހުޅުތަކަށް ކަސްރަތުވެސް ލިބިގެންދާނެއެވެ. އެހެންނަމަވެސް މި ކަމުގެ ސަބަބުން ލިބިގެންދާ ގެއްލުންތަކާއި ޖެހޭ އެކި އެކި ނުރައްކާތެރި ބަލިތަކަށް ސަމާލުވުން ވެސް މުހިންމު ކަމަށް އެ ބޭފުޅުން ވިދާޅުވެއެވެ.\nދިރާސާގެ ރިޕޯޓްގައި ވާ ގޮތުގައި، ބައެއް މީހުންނަށް ވަރަށް ފަސޭހައިން އިންފެކްޓް ވިޔަސް އެކަމުން އަރައިގަނެވޭނެއެވެ. އެކަމަކު އަނެއް ބައި މީހުންނަކީ ވޭން ތަހައްމަލު ކުރަން ފަހަރުގައި ޖެހޭނެ ބައެކެވެ. ވަކީން ޚާއްސަކޮށް ދިފާއީ ނިޒާމު ބަލިކަށި ވެފައިވާ މުސްކުޅިންނެވެ.\nމިހެން ދިމާވާ މައިގަނޑު ސަބަބަކީ ލޮނުގަނޑު ތަޤައްޔަރުވުމެވެ. އެހެންކަމުން އެންމެ ރަނގަޅު ގޮތަކީ މޫދަށް އެރި އުޅޭ މާހައުލު ސާފުތާހިރު ކޮށް ބޭއްވުމެވެ.\nމާޗް 6, 2018 09:31\nދެން ކިހިނެއް ރާޅު ލައިފް ހަދަނީ\nމާޗް 6, 2018 14:32\nކޮން ދިރާސާ އެއް ބާ މީ؟\nމާޗް 7, 2018 08:20\nމި ދެން ވާހަކައެއްތާ. ހަށިގަނޑައް ނުރައްކާވާނެ ބައިވަރު ގޮތްގޮތް ހުރޭ. ހުރިހާކަމަކުންވެސް ރައްކާތެރިވެވޭނެ ގޮތްގޮތް ހުރޭ. ހަމަ ގައިމުވެސް ނުރައްކަލައްވުރެ ވާނެ ފައިދާ ބޮޑުވާނީ. ތިހެން ކިޔަންޔާ ބުނަންވީތާ ޖިންސީ ގުޅުން ހިނގުމަކީވެސް ނުރައްކާތެރި ކަމެކޭ. ކުޑަކަމުދާ ނިޒާމުގެ އިންފެކްޝަންތައް އެންމެ ގިނަ ވަނީ އަންހެން ކަނބަލުންގެ. މި ކަމުން ރައްކާތެރި ވެވެން އޮންނަ ގޮތަކީ ގިންސީ ގުޅުން ހިންގުމައްފަހު ކުޑަކަމުދިޔުން. ގައިމު ނުލިޔާނެ ސުރުޚީއެއްގެ ގޮތުގަ ގިނައިން ޖިންސީ ގުޅުން ހިންގުމަކީ ނުރައްކާތެރި ކަމެކޭ. މިހެން ލިޔުންތައް ލިޔާއިރު ސާފުކޮއް، މިކަންކަމުން ރައްކާތެރި ވެވޭނެ ގޮތް ލިޔުން މާ މުހިންމު. އެހެން ނޫންތޯ؟؟؟؟؟؟؟؟؟


BREAKING: Ithuru 191 meehun Covid inn rangalhuve, balin faseyhavee jumula adhadhu 16,542 ah - One Online\nއިތުރު 191 މީހުން ކޮވިޑުން ރަނގަޅުވެ، ބަލީން ފަސޭހަވީ ޖުމުލަ އަދަދު 16،542 އަށް\nރާއްޖޭގައި ކޮވިޑަށް ފަރުވާ ހޯދަމުންދިޔަ އިތުރު 191 މީހަކު ބަލިން ރަނގަޅުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ މިދިޔަ 24 ގަޑިއިރުގެ ތެރޭގައި (އިއްޔެ ހަވީރު 6:00 އިން މިއަދު ހަވީރު 6:00 އަށް) ރާއްޖޭގައި ކޮވިޑަށް ފަރުވާ ހޯދަމުންދިޔަ އިތުރު 191 މީހަކު ރަނގަޅުވެ، ބަލިން ފަސޭހަވީ މީހުންގެ ޖުމުލަ 16،542 އަށް އަރާފައިވާ ކަމަށެވެ.\nމިދިޔަ 24 ގަޑިއިރުގެ ތެރޭގައި (އިއްޔެ ހަވީރު 6:00 އިން މިއަދު ހަވީރު 6:00 އަށް) ޕޮޒިޓިވްވީ 108 މީހުންނެވެ. އެއީ މާލެ ސަރަހައްދުން 76 މީހަކާއި އަތޮޅުތެރެއިން 12 މީހަކާއި އޮޕަރޭޝަނުގައި ހުރި ރިސޯޓުތަކުން 20 މީހެކެވެ.\nމިދިޔަ މަހުގެ 24 ވަނަ ދުވަހުން ފެށިގެން ދުވާލެއްގެ މައްޗަށް ފެންނަ ކޮވިޑް ކޭސްތަކުގެ އަދަދު 100 އިން ދަށްވެފައެއް ނުވެއެވެ. ކޭސްތަކުގެ އަދަދުތައް މިދިޔަ އަހަރުގެ ޑިސެމްބަރު މަހު ދަށުގައި އުޅުނު ނަމަވެސް، މިދިޔަ މަހުން ފެށިގެން އެވްރެޖްކޮށް ދުވާލެއްގެ މައްޗަށް 50 ކޭސް ފެނެއެވެ.\nރާއްޖޭގައި ކޮވިޑަށް ޕޮޒިޓިވްވީ ޖުމުލަ މީހުންގެ އަދަދު 19،038 އަށް އަރާފައިވާ އިރު، ރާއްޖޭގައި މިހާރު ކޮވިޑަށް ފަރުވާދެމުން އަންނަނީ 2،429 މީހަކަށެވެ. އެޗްޕީއޭ އިން ހާމަކޮށްފައިވާ މައުލޫމާތަށް ބަލާއިރު ހޮސްޕިޓަލުތަކުގައި 167 މީހަކު އެބަ ތިއްބެވެ.\nރާއްޖޭގައި ކޮވިޑަށް ޕޮޒިޓިވްވި މީހުންގެ ތެރެއިން 60 މީހަކު ވަނީ މަރުވެފައެވެ. އެއީ 53 ދިވެއްސަކާއި ބަންގުލަދޭޝްގެ ހަ މީހަކާއި ފިލިޕީންސްގެ މީހެކެވެ.\nވެންޓިލޭޓަރުތައް ލިބޭނެ ކަމުގެ ޔަގީންކަން ނެތުމުން އޭޖީގެ ލަފައަކަށް އެދިއްޖެ\nސަރުކާރަށް ޖެއްސުމެއް ނުކުރާނަން، ތަރައްގީ ގެނައުމަށް އެކުގައި މަސައްކަތް ކުރާނަން: ޑރ. މުއިއްޒު\nލ. ގާދޫގައި ހަދާ ވިޔަފާރި ބަނދަރުގެ ފީސިބިލިޓީ ވަނީ ހަދާ ނިމިފައި: ރައީސް\nމިއަދު 6،941 މީހަކު ވެކްސިން ޖެހި، ޖުމުލަ 145،700 އިން މައްޗަށް


ވޭޖު / ކޮންޓްރެކްޓް އުޞޫލުން މިސްކިތު މުދިމުކަމާއި މަސައްކަތު ވަޒީފާ އަދާ ކޮށްދޭނެ ފަރާތެއް ހޯދުން - R. Fainu Council\nއިބްރާހީމް ފަހީމް 10:07 PM އިޢުލާން, ވަޒީފާ\nމިރަށު ހުކުރު މިސްކިތުގެ އިމާމާއި މަސައްކަތު މީހުން ޗުއްޓީ އާއި ސަލާމް ނުވަތަ އެހެނިހެން ބޭނުންތަކުގައި ވަޒީފާގެ މަސްޢޫލިއްޔަތުން ދުރުގައި ހުންނަ ދުވަސްތަކުގައި އިމާމުކަމާއި މަސައްކަތު މީހުންގެ މަސްޢޫލިއްޔަތު އަދާކޮށްދޭނެ ފަރާތްތައް ހޯދަން ބޭނުންވެއެވެ މިކަމަށް ކުރިމަތިލައްވާ ފަރާތްތަކުގެތެރެއިން މަސައްކަތައް އެކަށީގެންވާ ފަރާތްތައް ހޮވުމަށްފަހު ލިސްޓްކުރެވޭ ތަރުތީބުން ފުރުޞަތު ދެމުންގެންދެވޭނެއެވެ. މިމަސައްކަތްކުރާ ފަރާތްތަކަށް ކުރިންދެމުން އައި އުޖޫރަ 01 އޮކްޓޫބަރ 2018 އިން ފެށިގެން ބޮޑުކޮށް ތިރީގައި އެވާގޮތުގެމަތިން އުޖޫރަ ދިނުމަށްވަނީ ހަމަޖެހިފައެވެ. މިކަމަށް އެދޭ ފަރާތަކީ އިމާމު / މުދިމް ކަމުގެ ސަނަދު / ސެޓްފިކެޓް ލިބިފައިވާ ނުވަތަ އެފެންވަރަށް ތަކެތި ދަންނަ ނުވަތަ ރީތިކޮށް ބަންގިގޮވާ ޤްރުއާން ކިޔަވަން އެނގޭ ފަރާތެއްކަމުގައި ވާންވާނެއެވެ. އަދި މަސައްކަތު މީހެއްގެ މަސްޢޫލިއްޔަތު އަދާކުރުމަށް ހުށަހަޅާ ފަރާތްތަކަކީ މިސްކިތް ފޮޅާ ސާފުކޮށް ބެލެހެއްޓޭވަރުގެ މީހަކަށްވާންޖެހޭނެއެވެ. އަދި ސިވިލް ސަރވިސް މުވައްޒަފުން މިސްކިތުގައި މަސައްކަތް ކުރައްވާ ދުވަސްތަކަށް ދުވާލަކަށް ދެމުންއައި -/100 ރުފިޔާގެ ބަދަލުގައި ފައިސާ ދެވޭނީވެސް ތިރީގައިވާ ގޮތަށެވެ.\nވީމާ، މިކަމަށް އެދޭފަރާތްތަކުން 08 އޮކްޓޫބަރ 2018 ވާ ހޯމަ ދުވަހުގެ 12:00 ގެކުރިން ސިޓީއަކުން އެކަން މިއިދާރާއަށް އަންގަވައިދެއްވުންއެދެމެވެ.\nތާރީޚް ހ: 21 މުޙައްރަމް 1440 ތާރީޚް މ: 01 އޮކްޓޯބަރ 2018\nވޭޖު / ކޮންޓްރެކްޓް އުޞޫލުން މިސްކިތު މުދިމުކަމާއި މަސައްކަތު ވަޒީފާ އަދާ ކޮށްދޭނެ ފަރާތެއް ހޯދުން Reviewed by އިބްރާހީމް ފަހީމް on 10:07 PM Rating: 5


Mihaaru Sunny Leone Akee Producer Eh - Vaguthu\nމިހާރު ސަނީލިއޯން އަކީ ޕްރޮޑިއުސަރެއް\nބޮލީވުޑްގެ މަޝްހޫރު ބަތަލާ ސަނީ ލިޔޯން، އެކްޓިންގެ ދާއިރާގެ ތެރެއިން، ޕްރޮޑަކްޝަން ދާއިރާގައި ފިޔަޖެހުމުގެ މަސައްކަތް ފަށައިފިއެވެ.\n"ސަންސިޓީ މީޑިއާ އެންޑް އެންޓަޓެއިންމެންޓް"ގެ ނަމުގައި އޭނާ މިހާރު ޕްރޮޑަކްޝަން ކުންފުންޏެއް އުފައްދާފައިވާއިރު، އެ ކުންފުނި ލޯންޗު ކުރުމުގެ ގޮތުން ހަދާފައިވާ އެޑަކުން އޭނާ ވަނީ ފެނިގެން ގޮސްފައެވެ. މިއީ ސަނީ ލިއޯންގެ ކުންފުނީގެ އެންމެ ފުރަތަމަ ޕްރޮޑަކްޝަންގެ މަސައްކަތެވެ.\nސަނީ ލިއޯން ބުނެފައިވާ ގޮތުގައި އޭނާ ޕްރޮޑަކްޝަންގެ ދާއިރާއަށް ނިކުންނަން ބޭނުންވީ، ލިބުނު އޮފާއެއްގެ ސަބަބުން ކަމަށެވެ. އެއަށްފަހު ޕްރޮޑަކްޝަންގެ މަސައްކަތް އޭނާ ފަށައިގަންނަމުން ދާއިރު، އެ ދާއިރާއިން ކާމިޔާބު ހޯދުމަށް ގިނަ މަސައްކަތްތަކެއް ކުރަން ޖެހިފައިވާ ކަމަށް އޭނާ ބުނެފައި ވެއެވެ.\nސަނީ ލިއޯން އަމިއްލަ ޕްރޮޑަކްޝަން ކުންފުންޏެއް އުފައްދާފައި ވަނީ އޭނާގެ ފިރިމީހާ، ޑެނިއެލް ވެބަރ އާއި އެކުއެވެ. އޭނާ ބުނެފައިވާ ގޮތުގައި، އަމިއްލަ ޕްރޮޑަކްޝަން ކުންފުންޏެއް ހަދައި، ޕްރޮޑަކްޝަންގެ ދާއިރާގައި މަސައްކަތް ފަށައިގަތުމަކީ އެ ދެމަފިރިން ދެކެމުން އައި ހުވަފެނެއް ކަމަށެވެ. އަދި އެކަމާއި މެދު ވިސްނަމުންދާތާ ދުވަސްތަކެއް ވެފައިވާ ކަމަށްވެސް އޭނާ ބުންޏެވެ.\nބޮލީވުޑްގައި ސަނީ ލިއޯން ފިލްމީ ޙަޔާތް ފަށާފައިވަނީ 2012 ވަނަ އަހަރުއެވެ. އެއަށްފަހު މިހާތަނަށް ގިނަ ފިލްމުތަކުންނާއި ލަވަތަކުން އޭނާ ފެނިގެން ގޮސްފައިވާއިރު، މިހާރުވެސް ބޮލީވުޑްގެ ބައެއް މަސައްކަތްތަކުގައި އޭނާ ދަނީ ބައިވެރިވަމުންނެވެ.\nސަނީ ލިޔޯން ވަނީ ބޮލީވުޑްގައި "ޖިސްމް 2"، އޭކް ޕަހެލީ ލީލާ"، "ކުޗް ކުލް ލޯޗާ ހޭ" އަދި "ވަން ނައިޓް ސްޓޭންޓް" ފިލްމް ތަކުގައި ހަރަކާތްތެރި ވުމުގެ އިތުރުން އެތަށް ލަވަތަކެއް ކުޅެދީފައެވެ. އަމިއްލަ ޕްރޮޑަކްޝަން ކުންފުންޏެއް އުފައްދައި އެ މަސައްކަތް ފެށިނަމަވެސް، އެކްޓިންގެ ދާއިރާ އާއި ދުރަށް ދިއުމުގެ ވިސްނުމެއް ގެންގުޅޭކަން އޭނާ ހާމަކޮށްފައެއް ނުވެއެވެ.\nއަބަދުވެސް ޕްރޮޑިއުސަރެއް ޑިރެކްޓަރެއް. އެކްޓަރެއް\nމަމެން ބަލާވެސް ނުލާނަން އޮރިޔާން ވިޔަސް\nސެޕްޓެމްބަރު 15, 2019 13:24\nބަލާތި ދޯ އޮރިޔާން ވާކަން ވެސް އެނގެނީ.


Aabaadhee55 Faahaga Kurumuge Gothun Thinadhoo Council Gai Dhidha Negumuge Rasmiyyaathu Bahvvaifi އާބާދީ 55 ފާހަގަ ކުރުމުގެ ގޮތުން ތިނަދޫ ކައުންސިލުގެ ދިދަ ނެގުމުގެ ރަސްމިއްޔާތު ބާއްވައިފި – Huvadhoo News Aabaadhee55 Faahaga Kurumuge Gothun Thinadhoo Council Gai Dhidha Negumuge Rasmiyyaathu Bahvvaifi Huvadhoo News\nއާބާދީ 55 ފާހަގަ ކުރުމުގެ ގޮތުން ތިނަދޫ ކައުންސިލުގެ ދިދަ ނެގުމުގެ ރަސްމިއްޔާތު ބާއްވައިފި\nގދ.ތިނަދޫ ދެވަނަ ފަހަރަށް އާބާދުވިތާ 55 އަހަރު ފުރުމުގެ މުނާސަބަތުގައި ތިނަދޫ ކައުންސިލުގައި ދިދަ ނެގުމުގެ ރަސްމިއްޔާތުގެ ތެރެއިން\nގދ.ތިނަދޫ ދެވަނަ ފަހަރަށް އާބާދުވިތާ 55 އަހަރު ފުރުމުގެ މުނާސަބަތުގައި ތިނަދޫ ކައުންސިލުގައި ދިދަ ނެގުމުގެ ރަސްމިއްޔާތު ބާއްވައިފިއެވެ.\nމިއަދު ގދ.ތިނަދޫ ރަށު ކައުންސިލުގައި ބޭއްވި ދިދަ ނެގުމުގެ ރަސްމިއްޔާތުގައި ދިވެހި ރާއްޖޭގެ ގައުމީ ދިދަ ނެންގެވީ ރައްޔިތުންގެ މަޖިލީހުގެ ތިނަދޫ އުތުރު ދާއިރާގެ މެމްބަރ އަބްދުލް މުޣުނީ އެވެ. އަދި ތިނަދޫ ކައުންސިލް ގެ ދިދަ ނެންގެވީ އެ ކައުންސިލްގެ ރައީސް ސަޢުދު އަލީއެވެ.\nއާބާދީ 55 ފާހަނގަ ކުރުމުގެ ގޮތުން މިއަދު ކުރިއަށް ދިޔަ ދިދަ ނެގުމުގެ ރަސްމިއްޔާތަކީ ފުރަތަމަ އިވެންޓެވެ. އަދި މި ރަސްމިއްޔާތުގައި ތިނަދޫގެ މުވައްސަސާ ތަކުގެ ވެރިންނާއި، މުވައްޒަފުންގެ އިތުރުން ސްކޫލް ދަރިވަރުން ބައިވެރިވިއެވެ.\nތިނަދޫ ދެވަނަ ފަހަރަށް އާބާދުވިތާ 55 އަހަރު ފާހަނގަ ކުރުމަށް ތިނަދޫ ކައުންސިލާއި، ޖަމިއްޔާތަކާއި އަދި އާންމު ރައްޔިތުން ދަނީ އެކި އެކި ހަރަކާތްތަކަށް ތައްޔާރުވަމުންނެވެ.\nއާބާދީ ފަންސާސްފަހެއް ގދ.ތިނަދޫ ކައުންސިލް


Male' in beyrah nudhiyumah sharuthukoh Zaid dhookollaifi | Mihaaru\nމާލޭން ބޭރަށް ނުދިޔުމަށް ޝަރުތުކޮށް ޒައިދު ދޫކޮށްލައިފި\nޒައިދު (މ) އޭނާގެ އަންހެނުންނާއި ވަކީލު (ކ) އަދި ޕީޕީއެމްގެ ރައީސް މައުމޫން އަބްދުގައްޔޫމު ފެކްޝަންގެ ސެކެޓަރީ ޖެނެރަލް އަބްދުލްއަލީމްއާ އެކު-- ފޮޓޯ/ ފޭސްބުކް\n26 ސެޕްޓެމްބަރ 2017 - 16:01\nފަނޑިޔާރަކު ބްލެކްމެއިލް ކުރުމުގެ ތުހުމަތުގައި ދައުވާ އުފުލާފައިވާ މާލޭ ސިޓީ ކައުންސިލްގެ ކުރީގެ މެމްބަރު ޒައިދުލް އަމީން، މާލޭން ބޭރަށް ނުދިޔުމަށް ޝަރުތުކޮށް ކްރިމިނަލް ކޯޓުން އޭނާ މިއަދު ދޫކޮށްލައިފި އެވެ.\nކްރިމިނަލް ކޯޓުން އޭނާ ދޫކޮށްލީ ޝަރުތުތަކަކާ އެކު 30 ދުވަހުގެ މުއްދަތަށެވެ.\nމިދިޔަ ޖެނުއަރީ މަހު ހައްޔަރު ކުރިި ޒައިދު، މާލޭ ބަންދަށް ދޫކޮށްލީ މިދިޔަ މެއި މަހުން ފެށިގެން ގޭ ބަންދުގައި ބެހެއްޓުމަށް ފަހު އެވެ. ޒައިދު ދޫކޮށްލީ، އޭނާގެ ވަކީލު ހިމެނޭ ގޮތަށް، ގިނަ އަދަދެއްގެ ވަކީލުން ސަސްޕެންޑްކޮށްފައިވުމުން ޝަރީއަތް ދިގުލައިގެން ދާތީ ކަންބޮޑުވުން ފާޅުކޮށް ކްރިމިނަލް ކޯޓަށް ހުށަހެޅި ސިޓީއަކާ ގުޅިގެން މިއަދު ކޯޓަށް ހާޒިރުކުރުމަށް ފަހު އެވެ.\nޒައިދުގެ މައްޗަށް ތިން ދައުވާއެއް ދައުލަތުން ކުރެ އެވެ. އެއީ ހުއްދަ ނޫން ގޮތުގައި މައުލޫމާތު ހާމަކުރަން އުޅުމުގެ ދައުވާ އާއި ހުއްދަ ނޫން ގޮތުގައި މައުލޫމާތު ހޯދުމުގެ ދައުވާ އާއި ގާނޫނީ ބާރު ހިންގަން ދަތި ކުރުމުގެ ދައުވާ އެވެ.\nއޭނާގެ މައްޗަށް ކުރާ ދައުވާގެ ޝަރީއަތްތައް އަދިވެސް ނުނިމެ އެވެ.\nކުރީގެ ރައީސް މައުމޫން އަބްދުލްގައްޔޫމާ ގާތް ގުޅުމެއް އޮންނަ ޒައިދު ޝަރީއަތް ނިމެންދެން ޖަލު ބަންދަށް ބަދަލު ކުރަން އަމުރުކުރީ އޭނާ ގޭ ބަންދުގައި ދުވަސްތަކެއް ވަންދެން ބެހެއްޓުމަށް ފަހު އެވެ.\nރައީސް މައުމޫން އަބްދުލްގައްޔޫމް ކުށްކުރުން ކްރިމިނަލް ކޯޓް ބްލެކްމެއިލް\nތިޔަހާވަރަށް އެހެންކަހަލަ ކުއްތަކުގެ މީހުން ނުބެލެހެއްޓެނީ ކީއްވެ؟


Sarukaaru Fail Vamundhaa Varakah Yaamin Ah Biru Dhehkun Eba Ithuruvey - Adhurey - Vaguthu\nސަރުކާރު ފެއިލް ވަމުންދާ ވަރަކަށް ޔާމީނަށް ބިރު ދެއްކުން އެބައިތުރުވޭ - އަދުރޭ\nސަރުކާރު ފެއިލް ވަމުންދާ ވަރަކަށް ކުރީގެ ރައީސް އަބްދުﷲ ޔާމީނަށް ބިރު ދެއްކުން އިތުރުވަމުންދާ ކަމަށް އިދިކޮޅު ކޯލިޝަން ހިންގުމާއި ހަވާލުވެ ހުންނެވި ފޮނަދޫ ދާއިރާގެ ކުރީގެ މެންބަރު އަބްދުލްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ މިހެން ވިދާޅުވީ ޔާމީންގެ މައްޗަށް ދައުލަތުން ކުރާ އިތުރު ދެދައުވާއެއްގެ އަޑުއެހުންތައް މިއަދު ބާއްވާފައި ވަނިކޮށް، ޔާމީން އަންނަ އަންގާރަ ދުވަހު މަރު ކޮމިޝަނަށް ހާޒިރުވާން މިއަދު އެންގުމުން ކުރެއްވި ޓްވީޓެއްގައެވެ.\nއަދުރޭ ވިދާޅުވީ ޔާމީނަކީ މިސަރުކާރުން ދައްކާ ބިރަކަށް ފަސްޖެހި ވަޑައިގަންނަވާނެ ބޭފުޅެއް ނޫން ކަމަށެވެ. "މި ސަރުކާރު ފެއިލްވަމުންދާ ވަރަކަށް ރައީސް ޔާމީނަށް ޖެއްސުން ކުރުމާ ބިރު ދެއްކުން މިދަނީ އިތުރުވަމުން. ރައީސް ޔާމީނަކީ މި ސަރުކާރުން ދައްކާ ބިރަކަށް ފަސްޖެހި ވަޑައިގަންނަވާނެ ބޭފުޅެއްނޫން. ކޮންމެ ކަމަކާވެސް ކުރިމަތި ލައްވާނީ ފިސާރި ކެރިގެން ސާބިތުކަމާއެކު." އަދުރޭ ވިދާޅުވިއެވެ. އަދުރޭގެ ޓްވީޓްގައި ވަނީ ޔާމީން މިނިވަން ކުރުމަށް ވެސް ގޮވާލާފައެވެ.\nއަންގާރަ ދުވަހު ޔާމީން މަރު ކޮމިޝަނަށް ހާޒިރު ކުރަނީ ގެއްލިފައިވާ ނޫސްވެރިޔާ އަހްމަދު ރިލްވާންގެ މައްސަލައިގައި ސުވާލު ކުރަންށެވެ. އެމައްސަލައިގައި ޔާމީނާއި ސުވާލު ކުރަނީ ރިލްވާން ގެއްލުނު މައްސަލައިގެ ތަހްގީގަށް ޔާމީން ހުރަސް އެޅި ކަމަށް ތުހުމަތު ކޮށެވެ.\nރިލްވާން ގެއްލުނު މައްސަލައިގެ ތަހްގީގަށް މާބޮޑަށް އިސްކަން ނުދިނުމަށް އަންގާ ފަދަ މޭރުމަކުން ޔާމީން އެހާދިސާ ހިނގި ދުވަސްވަރު ހޯމް މިނިސްޓަރު އުމަރު ނަސީރަށް މެސެޖެއް ކުރެއްވި ކަމަށް "ސްޓީލިން ޕެރަޑައިސް" ޑޮކިއުމެންޓްރީގައި ބުނެފައި ވެއެވެ. ނަމަވެސް އުމަރު ވަނީ ޔާމީން އެފަދަ އެންގުމެއް ނާންގަވާ ކަމަށް ވިދާޅުވެފައެވެ.\n2018 ވަނަ އަހަރުގެ ރިޔާސީ އިންތިހާބު ކެމްޕޭނަށް މަޑަވެއްޔަށް ވަޑައިގެން ވާހަކަފުޅު ދައްކަވަމުން ޔާމީން ވިދާޅުވީ "ރިލްވާން ނިޔާވެއްޖެ ކަމަށާއި އެއީ، ހިތާމަހުރި ކަމެއް" ކަމަށެވެ. ނަމަވެސް ހަމަ އެދުވަހު އެހެން ބައްދަލުވުމެއްގައި ޔާމީން ވަނީ އެހެން ވިދާޅުވެވުނީތީ މާފަށް އެދިވަޑައިގެންފައެވެ. އަދި ރިލްވާން ދިރިހުއްޓާ ފެންނާނެ ކަމަށް އަދިވެސް އުއްމީދު ކުރައްވާ ކަމަށް ވިދާޅުވިއެވެ.\nނަމަވެސް ރައީސް ސޯލިހް އުފެއްދެވި ރިޔާސީ ކޮމިޝަނުން ރިލްވާންގެ މައްސަލަ ތަހްގީގު ކުރުމަށް ފަހު ނިންމާފައި ވަނީ ރިލްވާން މަރާލުމަށްފަހު ކަނޑުފައްތާފައިވާ ކަމަށެވެ.\nރިލްވާންގެ މައްސަލައިގައި ޔާމީނާއި ސުވާލު ކުރަން ތައްޔާރުވަމުން ދާއިރު ރިލްވާންގެ މައްސަލައިގެ ތަހްގީގު ނުނިމޭތީ ސަރުކާރަށް ވަނީ ފާޑުކިޔުން އަމާޒުވެފައެވެ.\nއޮގަސްޓް 1, 2021 22:26\nމުޒާހިރާއައް ނުކުންނަންވީ ނުކުމެ ސައިޒުކުރަންވީ މިހެންބުންޏަސް މާދަމާރޭ ކޮވިޑް އަދަދު މަތިވާނެ ކަންނޭންގެ\nއޮގަސްޓް 1, 2021 22:52\nއަދުރޭ ކަލެއަށް އެގޭތަ. މިއަދުގެ ސަރުކާރަކީ ޔާމީނު ކަމުނުގޮސްގެން ވެރިކަމުން ބާލުވައި ރައްޔިތުން ބޭނުންވާ ގޮތަށް މައްސަލަ ބަލާދިނުމަށް އެދި ހޮވާފައި ހުރި ސަރުކާރެއް. އެމްޑީޕީ އާއި ސަރުކާރަށް ޕްރެޝަރު އަންނަނީ ޔާމިނު ގިނަގިނައިން ފުލުހަށް ނުގެންދާތި. ގިނަ ރައްޔިތުން ބޭނުންވަނީ ގިނަ ގިނައިން ޔަމިނު ޕޮލިހަށް ގެންގޮސް އިންސާފުވެރި ތަހުގީގެއް ހިންގައި އެމަނިކުފާނު ކޮސްފަ ހުރި ކަންތައް އަވަސް ސްޕީޑެއްގަ ނިންމުން. ކަލެއަށް ފެންނަ އެއްޗަކާއި ރައްޔިތުންނަށް ފެންނަ އެއްޗަކާއި ދިމާނުވޭ. ރައްޔިތުން ބޭނުންވާ ސްޕީޑެއްގަ އަދިވެސް ޔާމީނުގެ މައްސަލަ ނުބެލޭ. މިރާއްޖޭގަ ހުރި އެންމެ ބޮޑު ވަގު މައްސަލަ ނުބަލާ ބެހެއްޓުމަކީ ރައްޔިތުން ރުހޭ ކަމެއް ނޫން. އެގިއްތަ؟ މިކޮމެންޓު ނުކެރޭނެ މިނޫހަކުން ޖަހާލާކަށްވެސް.\nއޮގަސްޓް 1, 2021 23:17\nޓުރިޕަލް ފޭލި ވެފައި ތިބި ބަޔަކު ތިހިން ވާހަކަ ދެއްކީމަ މީހުން ގަބޫލެއް ނުކުރާނެ\nއޮގަސްޓް 2, 2021 09:26\nވަންކަންކުރުމާ، ކަރަޕްޝަނާ، ރޯމާދުވާލު ޖަރީމާ ހިންގުމާ، ނުހައްޤުފައިސާއިން މުދާހޯދުމާއި، އަންބިދަރިންނަށް އެފައިސާއިން ކާންދީ މުދާހޯދާދީ، ރޯމާދުވާލު މީހުންގެ ހައްޤުތަކަށް އަރާގަނެ ބިރުދައްކާ، އިންސާނިއްޔަތާ ޚިލާފު އެތަށް އަމަލެއްހިންގާބަޔަކު އެމީހުން ތިމަންނާމެންނަކީ ދީނަށްޓަކައި ރައްޔަތުންނަށްޓަކާ އުޅޭބައެކޭ ބުނީމަ ވަރައް ޖޯކްވާނެ.\nއޮގަސްޓް 2, 2021 22:08\nކިތަންމެ ވަރަކަށް ދާންބުންޏަސް ދާނެ ފަހަކަށްނުޖެހޭނެ. މީ ފިސާރެ ކެރޭ މީހެއްކަން މިހާރު ގަބޫލްކުރަން ބޭނުންނުވާމީހުންވެސ ޤަބޫލްކުރާނެ. 800 މިލިއަން ޑޮލަރުގެ ވަގު ތެލުގެ ތުހުމަތުގައިވެސް މިކަލޭގެ މަޖިލީހގައި ވަކާލާތުކުރީ އެކަނި މާއެކަނި. ދިވެހިން މިހާރު މޮޔަ ހީވާނެ މި ގޮލާ ވެރިކަމުން ބާލެވުނީތީވެ، މީކީ އަހަރެންވެސް މާ ރުހޭމީހެއްނޫން އެކަމަކު މިހާރު ސަރުކާރު ހިންްގާ ގޮތުން މިނޫން އެހެން ގޮތެއްނެތީ. ކޮންމެބަޔަކު ވެރިކަމުގަ ތިބިކަމުގަ ވިޔަސް އަހަރެމެންކަހަލަ ނިކަމެތިން އުޅެންޖެހޭނީ ހަމަ ލިބޭ އެއްޗަކުން ދެކޮޅުޖައްސައިގެން. ވޯޓް ލާ ދުވަހު ފެންނާނެ..